ישיבת מליאה, כנסת 16, פרוטוקול מספר 12, 2003-03-11 00:00

ראובן ריבלין: היום ז' באדר ב' התשס"ג, 11 במרס 2003.

ראובן ריבלין: ביום ז' באדר אנו מציינים את יום הזיכרון לחללים אשר לא נודע מקום קבורתם, כמו משה רבנו, אשר לא נודע מקום קבורתו.

ראובן ריבלין: רבותי חברי הכנסת, אנו מתחילים את סדר-היום של יום שלישי, כאשר אנו מקיימים את מצוות התקנון בדבר נאומים בני דקה, אבל קודם לכן יש לי הודעה שאני צריך לקרוא מטעם יושב-ראש הכנסת, שהוא אני - בהתאם לסעיף 9(א)(7) לחוק הממשלה, התשס"א-2001.

ראובן ריבלין: הממשלה קבעה, בהתאם לסעיף 24(א) לחוק- יסוד: הממשלה, כי: השר ישראל כץ ימלא את מקום שר התעשייה והמסחר בעת היעדרו מהארץ, מיום א' באדר ב' התשס"ג, 5 במרס 2003, עד יום ב' באדר ב' התשס"ג, 6 במרס 2003; שר התעשייה והמסחר שב ארצה ביום ג' באדר ב' התשס"ג, 7 במרס 2003.

ראובן ריבלין: חשוב ביותר לציין זאת, ואנו מציינים זאת לפרוטוקול.

ראובן ריבלין: הודעה למזכיר הכנסת, בבקשה.

אריה האן: ברשות יושב-ראש הכנסת, הנני מתכבד להודיע, כי הונחו היום על שולחן הכנסת חוברות דין-וחשבון על הוצאות השכר של גופים ציבוריים לשנת 2001, דוח מס' 9, חלק א' וב', מטעם משרד האוצר.

ראובן ריבלין: רבותי חברי הכנסת, ראיתי את כל המצביעים, והם נרשמים אחד לאחד.

ראובן ריבלין: הראשונה - חברת הכנסת אורית נוקד, ואחריה - חבר הכנסת אדלשטיין.

אורית נוקד: אדוני יושב-ראש הכנסת, חברי הכנסת, חברות הכנסת, לפני כמה דקות הגיע לידי חלק מדוח השכר בגופים הציבוריים לשנת 2001.

אורית נוקד: מהדוח, שלמען האמת אינו מפתיע אף אחד, עולה כי הפערים במדינת ישראל הולכים ומתרחבים, וזאת למרות המצב הכלכלי העגום והאבטלה הגואה.

אורית נוקד: רק כדי לסבר את האוזן: בצמרת המרוויחים נמצאים עובדי בנק ישראל, כאשר ששת הבכירים בו השתכרו כ-53,000 ש"ח בחודש.

אורית נוקד: כמו-כן, רופא שיניים ב"מכבי שירותי בריאות" משתכר יותר מ-88,000 ש"ח.

אורית נוקד: דוח זה פורסם רק ארבעה חודשים לאחר פרסום הדוח על העוני בשנת 2001, אשר קובע כי בישראל חיו 1.17 מיליון איש מתחת לקו העוני, וזה עוד בשבוע שבו קראנו שיש לא מעט נשים חד-הוריות שמוכרות כליה על מנת שתוכלנה לפרנס את ילדיהן.

אורית נוקד: אני רוצה להזכיר לכולם מדוע אנחנו כאן ומהיכן באנו.

אורית נוקד: הנושא הזה חוצה מפלגות - -

ראובן ריבלין: תודה.

אורית נוקד: - - ואני מקווה כי כולנו נפעל יחד על מנת לצמצם את הפערים בחברה.

ראובן ריבלין: תודה רבה לחברת הכנסת נוקד.

ראובן ריבלין: חבר הכנסת יולי אדלשטיין – בבקשה.

ראובן ריבלין: אחריו - חבר הכנסת רביץ, ואחר כך - חברת הכנסת נס.

יולי יואל אדלשטיין: אדוני היושב-ראש, חברי חברי הכנסת, הייתי רוצה להעלות כאן עוד נושא שבדרך כלל חוצה מפלגות.

יולי יואל אדלשטיין: הכנסת הזאת רק התחילה את פעילותה, והממשלה קיימת עוד פחות זמן, אבל כבר חזרנו לאותה שגרה בנושא שחרורו של יונתן פולארד.

יולי יואל אדלשטיין: העלה כאן חבר הכנסת איתן את הנושא, קיבל תשובה מהממשלה על כביכול פעילות סודית שמתקיימת בעניין שחרורו של פולארד, ולכנסת השתיקה עדיפה.

יולי יואל אדלשטיין: כמי שהיה חבר בממשלה וכמי שריכז את נושא שחרורו של פולארד, וגם היה חבר בכל השדולות למיניהן לשחרורו של פולארד, הייתי רוצה לומר לחברי הבית, ובעיקר לחדשים: אין שום פעילות סודית, אין שום פעילות שמתקיימת בלילות ומטרידה את שרי הממשלה ואת מי שממונה על העניין.

יולי יואל אדלשטיין: על הכנסת לעשות הכול כדי שעוד בימי הכנסת הזאת נביא לשחרורו של פולארד ולעלייתו לישראל.

ראובן ריבלין: תודה.

ראובן ריבלין: חבר הכנסת אברהם רביץ, בבקשה.

אברהם רביץ: אדוני היושב-ראש, ראוי היה שגם אני אקדיש את דקת הדיבור לדוח שהונח לפנינו, אבל מה לעשות - אינני כשרוני כמו חברת הכנסת נוקד, ולא הספיקותי.

אברהם רביץ: אני מבקש לשאול את הממשלה ואת נציג הממשלה שיושב עמנו - מעבר לגדר מתרחשים דברים.

אברהם רביץ: מינו שם ראש ממשלה - עם סמכויות או בלי סמכויות, איני יודע, אני חושב שגם הוא לא יודע וגם מי שצריך להעניק לו את הסמכויות עוד לא יודע.

אברהם רביץ: אבל אני שואל את ממשלת ישראל: האם אין לנו אמירה בעניין?

אברהם רביץ: האם זה באמת לא כל כך מעניין אותנו מה שנעשה שם?

אברהם רביץ: האם לא ראוי שממשלת ישראל תפנה בקריאה אל הרשות הפלסטינית או אל ארצות-הברית - שהיא מתווך גדול בעניין הזה – ותאמר: והיה בעקבות התנאים האלה והאלה, יהיה עם מי לדבר.

אברהם רביץ: אם היתה החלטה כזאת, אני מקבל שהממשלה מטעמים ידועים אמרה שהיא תימנע מלומר בשלב זה את מה שיש לה לומר, או שלא היה בכלל דיון, ועל זה אני מצר.

ראובן ריבלין: תודה.

ראובן ריבלין: חברת הכנסת לאה נס, ואחריה - חבר הכנסת איתן כבל.

לאה נס: אדוני היושב-ראש, כנסת נכבדה, במהדורת החדשות של ערוץ-2 אמש פורסם, כי בכל המדינה קיימות רק שש ניידות של המשרד לאיכות הסביבה המיוחדות לזיהוי ולאיתור של חומרים מסוכנים.

לאה נס: ניידות אלה אמורות לתת מענה אף במקרה של מתקפה כימית וביולוגית בישראל, ונקווה שלא תהיה.

לאה נס: מהכתבה עולה, לדוגמה, כי באזור המרכז, שהוא כל כך רגיש, יש ניידת אחת בלבד, האמורה לתת מענה מחדרה עד גדרה.

לאה נס: עוד נטען, כי אף שסוכם זה זמן על תגבור והוספת ניידות ואיש מקצוע, הדבר לא נעשה, מאחר שהתקציב הנדרש לא הועבר למשרד לאיכות הסביבה.

לאה נס: הדבר הופך לחמור יותר בתקופה שבה אנו נמצאים, תקופה שבה המדינה משקיעה סכומי עתק בהתגוננות, בערכות מגן ובאמצעי הגנה שונים.

לאה נס: הדבר הבסיסי ביותר שנועד לאיתור ולזיהוי של חומרים מסוכנים, אינו מכוסה כיאות.

לאה נס: אני מצטרפת לקריאתה של השרה לאיכות הסביבה, פרופסור יהודית נאות, להוספת תקציבים ותקנים לפתרון הבעיה מיידית.

ראובן ריבלין: אני מאוד מודה לחברת הכנסת נס, שגם מקפידה על קצב אקדמי.

ראובן ריבלין: חבר הכנסת איתן כבל, בבקשה, ואחריו – חבר הכנסת טלב אלסאנע.

איתן כבל: אדוני היושב-ראש, חברי חברי הכנסת, בתקופה שזה כמעט ספורט לאומי לתקוף את חברי הכנסת, ויש לא מעט סיבות לכך, התפרסם היום הדוח של הממונה על השכר, ומה שאותי מטריד בעיקר בכל הדוח שלו – אין עיני צרה באף אחד, אבל העובדה היא שלמרות הכללים שנקבעו עדיין יש חריגות של כ-17% בשכר.

איתן כבל: נקרה לי תמוה איך הממשלה, איך משרד האוצר - איפה הוא נמצא, איך בכלל מגיעים למצב כזה.

איתן כבל: אף שבשנתיים האחרונות משרד האוצר מפרסם את הנתונים, בכל זאת החריגות נמשכות.

איתן כבל: אני רוצה רק לצטט לכם.

איתן כבל: למשל, דובר בתי-הזיקוק אומר:

איתן כבל: אצלנו אין חריגות, שכר הבכירים מתואם עם משרד האוצר ורשות החברות הממשלתיות.

איתן כבל: השכר אצלנו מוקפא מ-2001.

איתן כבל: האם המשמעות היא, למשל, שהשכר שם בחריגה מוקפא מ-2001?

איתן כבל: והדבר הכי צורם לעין זה השכר בבנק ישראל.

איתן כבל: ושוב, עיני אינה צרה באף אחד, אבל אותו גוף שנמצא בכותרות מדי יום, כי הוא אמור להיות המפקח על המערכת הכלכלית במדינת ישראל - זה לא נשמע טוב ולא מריח טוב.

איתן כבל: תודה.

ראובן ריבלין: תודה לחבר הכנסת איתן כבל.

ראובן ריבלין: חבר הכנסת טלב אלסאנע, ואחריו – חבר הכנסת אבו וילן.

טלב אלסאנע: אדוני היושב-ראש, חברי הכנסת, אני רוצה לברך את מחמוד עבאס, אבו-מאזן, שנבחר לכהן כראש הממשלה הפלסטינית.

טלב אלסאנע: זהו צעד חשוב מבחינת הפלסטינים, ולדעתי לצד הישראלי אסור לנסות ולהראות כאילו זה הישג ישראלי כלשהו.

טלב אלסאנע: זה הישג פלסטיני פנימי, שלמרות המצב הקשה הם מנסים להקים את מוסדותיהם.

טלב אלסאנע: אבל ראה זה פלא, כבוד היושב-ראש, כשקמה ממשלה פלסטינית מאלה שחתמו על הסכם אוסלו, בצד הישראלי קמה ממשלה על-ידי אלה שמתנגדים להסכמי אוסלו.

טלב אלסאנע: ולכן זה מראה מי בעד השלום ומי נגד השלום.

טלב אלסאנע: אחרי שנתיים של מלחמה הגיע הזמן למדיניות אחרת, שממשלת ישראל תושיט יד לשלום, את הדגל שאותו מרימים הפלסטינים, ולהודיע שמלחמה איננה פתרון, מלחמה זו בעיה.

טלב אלסאנע: הפתרון הוא שלום ומשא-ומתן לשלום.

טלב אלסאנע: תודה רבה.

ראובן ריבלין: תודה רבה לחבר הכנסת טלב אלסאנע.

ראובן ריבלין: חבר הכנסת אבו וילן, בבקשה, ואחריו – חבר הכנסת ואסל טאהא.

אבשלום וילן: אדוני היושב-ראש, רבותי חברי הכנסת, הערב מגיע לכאן לדיון נושא הארכת ימי המילואים שישרתו אותם בודדים שממשיכים לצאת למילואים בשנת העבודה הקרובה.

אבשלום וילן: לכנסת הזאת התחייבו רשויות הביטחון רק לפני חודשים מספר, שהארכה ל-43 ימי מילואים היא זמנית לשנה, ויימצאו פתרונות חלופיים.

אבשלום וילן: אנחנו עומדים הערב לדון פעם נוספת בפתרון שהוא הקל ביותר למערכת, והוא הקשה ביותר לסטודנטים, לזוגות צעירים, לאנשים שפתחו עסק או נכנסו למקום עבודה.

אבשלום וילן: אני פונה לכל המחוקקים - יש חלופות, יש אלטרנטיבות; בואו פעם אחת נראה שהכנסת הזאת עומדת באמת מאחורי חיילי המילואים, ולא מאחורי הביורוקרטיה הצבאית, שנוח לה ללכת לפתרונות הקלים ולא לפתרונות היצירתיים.

ראובן ריבלין: תודה חבר הכנסת אבו וילן.

ראובן ריבלין: חבר הכנסת ואסל טאהא, ואחריו – חבר הכנסת יורי שטרן.

ואסל טאהא: אדוני היושב-ראש, חברי הכנסת, זאת לא פעם ראשונה שהחקלאות נהרסת בעמק אל-בטוף – נטופה, וחקלאי סח'נין, עראבה, בועינה-נג'ידאת וגם עוזיר ורומאנה סובלים מהפסד גדול בענף זה.

ואסל טאהא: אדוני היושב-ראש, מזרח עמק-נטופה נהפך לאגם, וכל חורף מבורך וגשום החקלאות בעמק נהרסת.

ואסל טאהא: ב-1995 תוכנן פרויקט שיפתור את הבעיה וינקז את המים לבריכות ולמאגרים.

ואסל טאהא: פרויקט זה לא בוצע.

ואסל טאהא: שואלים האזרחים, כשביקרתי שם, ביום א', מתי מבצעים את הפרויקט הזה, ואיך אפשר לפצות את החקלאים שהפסידו בעונה זאת.

ראובן ריבלין: תודה רבה לחבר הכנסת ואסל טאהא, גם על השמירה על הזמן.

ראובן ריבלין: חבר הכנסת יורי שטרן, ואחריו – חברת הכנסת זהבה גלאון.

ראובן ריבלין: בבקשה.

יורי שטרן: כבוד היושב-ראש, חברי הכנסת, שמעתי עכשיו מחבר הכנסת טלב אלסאנע, שהפלסטינים מרימים את דגל השלום.

יורי שטרן: אנחנו רואים את דגל השלום כמעט כל יום בפיגועי הטרור, ובפיגועי טרור רבים שמערכת הביטחון הצליחה למנוע.

יורי שטרן: הוא אמר גם, שראשי השלטון הפלסטיני היום הם אנשים שתומכים בהסכמי אוסלו, ואילו אצלנו הממשלה קמה ממתנגדי אוסלו.

יורי שטרן: אצלנו הממשלה ממתנגדי אוסלו, לצערי הרב, נשארת צמודה להסכמים האומללים האלה, ושם, אלה שחתמו על ההסכמים האלה, שותפים למעשי טרור.

יורי שטרן: מעשי הטרור האחרונים שהיו בקריית-ארבע ובחברון מחייבים את ממשלת ישראל לבנות את רצף המגורים והבנייה היהודית בין קריית-ארבע לחברון לאורך ציר המתפללים ולנקוט צעדים הכי נוקשים להבטחת ביטחונם של התושבים היהודים של העיר.

ראובן ריבלין: תודה רבה לחבר הכנסת שטרן.

ראובן ריבלין: חברת הכנסת זהבה גלאון, ואחריה – חברת הכנסת קולט אביטל.

זהבה גלאון: אדוני היושב-ראש, פורסם לפני ימים מספר שנשים, בדרך כלל אמהות חד-הוריות שנמצאות במצוקה כלכלית קשה ביותר, מוכנות להציע למכירה איברים, מוכנות להציע למכירה כליה, תמורת סכום כסף, על מנת לממן את החיים שלהם, או לעתים תרופות מצילות חיים לילדים שלהן.

זהבה גלאון: אני חושבת שחברה שמאפשרת, או לא מעגנת בחקיקה איסור סחר באיברים ומאפשרת לאותן נשים להיכנס לאותו תחום, הייתי אומרת, שחור-אפור של ספסרות, היא לא חברה שנותנת ביטוי לחירותו של הפרט.

זהבה גלאון: היא בעצם חברה שמשעבדת את הפרט.

זהבה גלאון: אני הגשתי הצעת חוק לאיסור סחר באיברים.

זהבה גלאון: הממשלה התנגדה להצעת החוק הזאת.

זהבה גלאון: אני קוראת מכאן לממשלת ישראל לתמוך ולקדם חקיקה שאוסרת סחר באיברים.

זהבה גלאון: חברה שבה האיברים הופכים להיות סחירים בשוק היא חברה, הייתי אומרת, מפגרת, שלא מכבדת את אזרחיה.

זהבה גלאון: תודה.

ראובן ריבלין: תודה רבה לחברת הכנסת זהבה גלאון.

ראובן ריבלין: חברת הכנסת קולט אביטל, אחריה – חבר הכנסת אלדד, ואחריו – חברת הכנסת סולודקין.

ראובן ריבלין: בבקשה.

קולט אביטל: אדוני היושב-ראש, חברי חברי הכנסת, האמת היא שהאייטם שאני מצאתי היום במקרה באינטרנט שווה דיון הרבה יותר ארוך.

קולט אביטל: אני מתפלאת שהוא לא הופיע בעיתון.

קולט אביטל: הידיעה אומרת: נתניהו, שר האוצר החדש:

קולט אביטל: כספי הרשות יושקעו בשיפור רמת החיים בהתנחלויות.

קולט אביטל: בהמשך הידיעה נאמר ששר האוצר נתניהו הורה היום למנהל המכס והמע"מ, איתן רוב, להעביר 36 מיליון שקל מכספי הרשות הפלסטינית לשיפור התנאים בהתנחלויות.

קולט אביטל: אני באה וקובעת כאן, חברי הכנסת, קודם כול זה מעשה גזל.

קולט אביטל: אנחנו לא שמענו הרבה את שר האוצר החדש, אבל אם המעשה החדש שלו, הראשון שלו, הוא לקחת כספים ששולמו כדין, בדין, על-ידי הפלסטינים כמסים וכמע"מ ולתת אותם למישהו אחר, הוא גוזל כספים ששייכים בדין למישהו אחר.

קולט אביטל: שנית, אני חושבת שהיום, כשהמצב במשק כל כך קשה, כשאנחנו שומעים על כל כך הרבה מצוקות, כל מה שצריך לעשות זה עוד ועוד ועוד ועוד להשקיע בשיפור חייהם של המתנחלים.

קולט אביטל: חברי חברי הכנסת, אני חושבת שעל זה צריך לקיים דיון רציני.

ראובן ריבלין: תודה רבה, חברת הכנסת.

ראובן ריבלין: נא להקפיד על הדקה.

ראובן ריבלין: חבר הכנסת אריה אלדד, ואחריו – חברת הכנסת סולודקין.

ראובן ריבלין: בבקשה, חבר הכנסת אלדד.

אריה אלדד: אם אכן כך הורה שר האוצר של ישראל, אני מברך אותו.

אריה אלדד: אני מברך על הפסקת העברת כספים לטרור בכלל.

אריה אלדד: אתמול נהרג חייל נוסף בסמטת המתפללים בחברון, אחרי שנהרגו 12 חיילים ואזרחים באותו מקום, ואחרי שנהרגו עוד שני חיילים באותו מקום, ובכל פעם היתה המלצת מערכת הביטחון להרוס את הבתים שנמצאים משני צדי הרחוב ולקיים רצף טריטוריאלי בין היישוב היהודי בחברון ובקריית-ארבע.

אריה אלדד: אני קורא לממשלה לפעול לעשות את מה שיכול להגן גם על חיילי צה"ל וגם על האזרחים בחברון ובקריית-ארבע, ולהילחם, כן, להילחם בהחלטות בג"ץ שמונעות את ההגנה על החיילים.

אריה אלדד: תודה רבה.

ראובן ריבלין: תודה רבה לחבר הכנסת אלדד.

ראובן ריבלין: חברת הכנסת מרינה סולודקין, ואחריה - חבר הכנסת זחאלקה.

ראובן ריבלין: בבקשה.

מרינה סולודקין: אדוני היושב-ראש, חברי הכנסת, אני רוצה להדגיש שאני עוקבת בדאגה רבה אחרי מה שקורה בנושא של בית-הספר "צייטלין".

מרינה סולודקין: חונכתי וגדלתי בברית-המועצות, ואני יודעת שמה שקוראים ומה שמבינים אלה דברים שונים, ויש הרבה דברים בין השורות.

מרינה סולודקין: אני רוצה לומר לכם, שמישהו רוצה להוציא את השד העדתי במדינה שלנו, מדינה מסובכת עם הרבה מגזרים, ורוצה לסכסך בין המגזרים השונים.

מרינה סולודקין: אני מאמינה שזו התקפה על הציונות הדתית ועל המפד"ל, ולדעתי, התקשורת, שנותנת תשומת לב לבית-ספר אחד, רוצה לסכסך בין התומכים של ממשלת שרון, לפיד, איתן וליברמן, ואני מאוד לא אוהבת את התופעה הזאת.

מרינה סולודקין: תודה.

ראובן ריבלין: תודה רבה.

ראובן ריבלין: סיימת בדיוק בזמן.

ראובן ריבלין: חבר הכנסת ג'מאל זחאלקה, אחריו - חבר הכנסת איוב קרא, ואחריו - חבר הכנסת אחמד טיבי, שתמיד אני מדלג עליו.

ראובן ריבלין: משהו לא בסדר אתי...

ג'מאל זחאלקה: בנוכחות מלכת הולנד ביאטריס, נציגים של 89 מדינות ומזכ"ל האו"ם קופי אנאן, נחנך היום בית-הדין הבין-לאומי בהאג, ששופט פשעי מלחמה ופשעים נגד האנושות.

ג'מאל זחאלקה: מדינת ישראל היתה בין היוזמים שתמכו בהקמת בית-הדין, אך בתקופה האחרונה ישראל חזרה בה והיא מסרבת לאשרר את השתתפותה בבית-הדין הזה.

ג'מאל זחאלקה: 18 שופטים ישבו בבית-הדין, והם יהיו אמונים על קיום החוק הבין-לאומי בכל מקום בעולם.

ג'מאל זחאלקה: אני קורא להצטרף לאשרור האמנה של בית-הדין הבין-לאומי בהאג, וכך אפשר למנוע או לרסן אנשים מלעשות פשעים ודברים נוראיים, במיוחד בשטחים הכבושים.

ראובן ריבלין: תודה רבה.

ראובן ריבלין: חבר הכנסת איוב קרא, ואחריו - חבר הכנסת טיבי.

איוב קרא: אדוני היושב-ראש, כנסת נכבדה, אחרי הפיגוע בחיפה, שאותו אני מגנה בכל מאודי, שבו נפגעו גם יהודים וגם לא-יהודים, ראיתי לנכון, וגם קיבלתי הרבה פניות בעניין זה, לחשוב על אפשרות העסקתם של המובטלים הבאים ללשכות התעסוקה.

איוב קרא: צריך להביא אותם למצב שיצאו מבתיהם, לפחות אלה שיכולים, ויתייצבו בחברות ההסעה, ב"אגד", ב"דן", ויסתובבו, יעשו משמרת של שמונה שעות באוטובוסים עם מכשיר לבדיקה וכו', במקום שישבו ויעשו "בטן-גב".

איוב קרא: כוונתי לפחות לאלה מהם שהם בריאים ויכולים לתת מענה ביטחוני.

איוב קרא: אין לי ספק שהדבר לא יעלה למדינה אפילו שקל אחד, אלא רק ייתן מוטיבציה להילחם בטרור, וניתן בכך אולי תשובה למצב האבסורדי שבו שרויה מדינת ישראל.

ראובן ריבלין: תודה רבה לחבר הכנסת איוב קרא.

ראובן ריבלין: חבר הכנסת אחמד טיבי, ואחריו - חבר הכנסת שלגי.

ראובן ריבלין: רבותי, אתם באמת מקפידים על הזמן וזה נותן לנו אפשרות רבה.

אחמד טיבי: אדוני היושב-ראש, בהמשך לדברים של חברתי, חברת הכנסת קולט אביטל, על גזלת כספי הרשות והעברתם לשיפור תנאי החיים של המתנחלים - פורסם לפני כמה ימים, כי 56% מתקציב פיתוח הכפר של משרד השיכון הולכים להתנחלויות ופחות מ-1% ליישובים הערביים בתוך מדינת ישראל.

חיים אורון: האגף לבנייה כפרית.

אחמד טיבי: האגף לבנייה כפרית.

אחמד טיבי: נדמה לי שרוב הבנייה הכפרית במדינת ישראל היא בנייה ערבית, ביישובים הערביים.

חיים אורון: בלי תקצוב.

אחמד טיבי: בלי תקצוב, בוודאי, בכוח עצמי.

אחמד טיבי: להפנות פחות מ-1% ליישובים הערביים ו-56% להתנחלויות, שהן התנחלויות לא חוקיות, שבאות על חשבון השכבות החלשות, יהודים וערבים, בתוך מדינת ישראל, זה חטא ואפילו פשע.

אחמד טיבי: תודה רבה.

ראובן ריבלין: תודה רבה לחבר הכנסת טיבי.

ראובן ריבלין: חבר הכנסת אילן שלגי, ואחריו - חבר הכנסת דניאל בנלולו.

ראובן ריבלין: רבותי, אתם מתקדמים יפה.

ראובן ריבלין: אני מוכרח לומר שאתם מקפידים על הזמן, ולכן יוכלו עוד חברים להשתתף.

אילן שלגי: אדוני היושב-ראש, חברות וחברי הכנסת, בימים האחרונים מסתבר שההסתדרות הכללית מנסה לבצע פיטורי ייעול, לא תמיד בשיתוף פעולה עם ועד העובדים של בית ההסתדרות, ובאותה עת ההסתדרות הכללית מתנגדת לפיטורי ייעול במשרדי הממשלה ובשירות הציבורי.

אילן שלגי: אני סבור, שפיטורי ייעול, כאשר הם נחוצים, יש לבצע אותם, מתוך התחשבות מרבית בנפשות הנוגעות בדבר, אבל מתוך ראיית המערכת.

ג'מאל זחאלקה: למה אתה אוהב פיטורים?

אילן שלגי: לא ייתכן שההסתדרות הכללית תנהג בצביעות, ובשעה שהיא מתנגדת לפיטורי ייעול במשרדי הממשלה, היא עושה את אותו דבר עצמו בביתה.

אילן שלגי: תודה רבה.

ראובן ריבלין: תודה רבה לחבר הכנסת שלגי.

ראובן ריבלין: חבר הכנסת דניאל בנלולו, אחריו - חבר הכנסת הרצוג, ואחריו - חבר הכנסת גדעון סער.

ראובן ריבלין: נסיים בחבר הכנסת דהאמשה.

חיים אורון: יש תוספות?

ראובן ריבלין: כן, יש הרבה שנרשמו, כמו חברת הכנסת לבני, כמו חבר הכנסת אורון, שברגע זה נרשם, וחבר הכנסת ברכה.

ראובן ריבלין: אנשים התייצבו בזמן.

ראובן ריבלין: אנחנו נותנים חצי שעה נאומים בני דקה.

ראובן ריבלין: אם יבואו כל חברי הכנסת - זה 120 דקות.

ישראל אייכלר: אדוני היושב-ראש, אני נרשמתי מייד.

ראובן ריבלין: נכון.

ראובן ריבלין: אתה תדבר.

ראובן ריבלין: אתה צודק.

דניאל בנלולו: אדוני היושב-ראש, אדוני השר, חברי חברי הכנסת, השבוע הוגשה לבג"ץ עתירה נגד מינויו של צחי הנגבי לשר לביטחון הפנים, בנימוק שהשר נחקר בעבר במשטרה.

דניאל בנלולו: העובדה היא שהשר הנגבי לא הועמד מעולם לדין, וזאת על-פי החלטת היועץ המשפטי לממשלה.

דניאל בנלולו: מעמדו צריך להיות צח כשלג, בדיוק כמו כל אדם שלא התנהל נגדו שום הליך.

חיים אורון: אבל היועץ המשפטי לממשלה אמר שהוא לא יכול להיות, מה צח כשלג?

גדעון סער: הוא לא אמר.

חיים אורון: הוא אמר בפעם הקודמת.

חיים אורון: זה לא צח כשלג.

חיים אורון: גדעון, זה כמו שלג עם קצת לכלוך.

חיים אורון: בסדר?

ראובן ריבלין: חברי הכנסת, אלה נאומים בני דקה, לא קריאות ביניים בנות דקה.

ראובן ריבלין: חבר הכנסת בנלולו, אל תדאג, זה לא על חשבונך.

ראובן ריבלין: חבר הכנסת אורון, נאמת יותר מדקה כרגע.

ראובן ריבלין: חבר הכנסת בנלולו, לרשותך עוד חצי דקה.

דניאל בנלולו: בשנים האחרונות התפתחה אצלנו נורמה משונה.

רוני בר-און: - - -

ראובן ריבלין: יושב-ראש ועדת הכנסת מפריע לחבר הכנסת לדבר.

דניאל בנלולו: גם אדם שמתקיימת נגדו חקירה שבסופה אין נגדו ולא כלום, צריך להצטדק.

דניאל בנלולו: על מה?

דניאל בנלולו: על כך ששמו הוכפש לשווא, על כך שחייו הפכו לסיוט עד אשר הוסרה החרב מעל צווארו.

דניאל בנלולו: האם אדם צריך להיענש פעמיים אף שלא חטא?

דניאל בנלולו: פעם אחת הוא נענש בעצם התנהלות החקירות, ופעם נוספת - בחשש שיימנע ממנו מינוי אף שכישוריו לתפקיד ראויים ביותר.

ראובן ריבלין: תודה רבה.

דניאל בנלולו: עוד שנייה, אדוני היושב-ראש.

ראובן ריבלין: לא, אין שנייה.

ראובן ריבלין: אלה נאומים בני דקה.

דניאל בנלולו: הנורמה הזאת מסוכנת.

דניאל בנלולו: צריך שיהיו בבירור שני מצבים בלבד לגבי אדם: הרשעה או כלום.

דניאל בנלולו: אני אגש לסוף, אדוני היושב-ראש.

דניאל בנלולו: בשבוע הבא ברצוני להגיש הצעת חוק פרטית - - -

ראובן ריבלין: נו, באמת.

ראובן ריבלין: אדוני לא ינאם לנו מה הוא רוצה.

ראובן ריבלין: בשבוע הבא אנחנו נשמע בסקרנות.

ראובן ריבלין: נאומים בני דקה הם בני דקה.

ראובן ריבלין: ישב אדוני.

ראובן ריבלין: הוא הבהיר את עמדתו הראשונה בצורה ברורה ביותר.

ראובן ריבלין: חבר הכנסת יצחק הרצוג, אחריו - חבר הכנסת גדעון סער, אחריו - חבר הכנסת אייכלר, ויסיים חבר הכנסת דהאמשה.

יצחק הרצוג: אדוני היושב-ראש, חברי הכנסת, המידע, שהתברר כנכון, שנהג האוטובוס שהסיע את הילדה שנדרסה ביבנה בדרך לבית-הספר היה תחת השפעת קוקאין, מראה שוב ושוב עד כמה מסוכן נגע הסמים בישראל, ועד כמה אין לנו פיקוח אמיתי על אלה שאחראים לחיי אדם בנהיגה, בטיסה או בתפקיד בעל סמכות ואחריות.

יצחק הרצוג: במצב שנוצר אני חושב שהגיע הזמן שמשרד החינוך ומשרד העבודה והרווחה ישנסו מותניים להקמת מנגנון פיקוח גם על הנהגים, ובוודאי יערכו בדיקות תקופתיות ככל שנדרש.

ראובן ריבלין: תודה למזכיר ממשלה לשעבר אחד, ויעלה מייד, כדי לאזן, מזכיר ממשלה לשעבר שני, חבר הכנסת גדעון סער.

גדעון סער: אדוני היושב-ראש, כנסת נכבדה, אגע בתמצית בנקודה שהעלה חבר הכנסת בנלולו לפני.

גדעון סער: התשובה שהגישה פרקליטות המדינה לבג"ץ בעניינו של השר צחי הנגבי - ואני מאלה שמגינים על המוסדות האלה כאשר הם מותקפים באורח בלתי הוגן - היא מטרידה ביותר מבחינת המשמעות שיש לחזקת החפות.

גדעון סער: קשה להבין כיצד אותם אנשים, שכאשר השר הנגבי כיהן כשר המשפטים והם שירתו תחתיו והם תמכו בכל לב בהמשך כהונתו כאשר עננת החקירה היתה תלויה מעל לראשו - לאחר שהיא הוסרה מעל לראשו הם מוצאים טעם לפגם במינויו לשר לביטחון פנים.

גדעון סער: זה דבר שהדעת אינה יכולה לקבל.

גדעון סער: זה אינו עניינו של אדם פוליטי.

גדעון סער: זה עניין של זכויות אדם ועניין מובהק כזה.

חיים אורון: צחות השלג היא בסימן שאלה.

גדעון סער: - - - תאמין לי.

ראובן ריבלין: אני מאוד מודה לחבר הכנסת גדעון סער.

ראובן ריבלין: הוא הותיר באמת זמן רב לקריאות ביניים, אבל בכל זאת יעלה ויבוא ויעמוד ויאמר את דבריו חבר הכנסת ישראל אייכלר.

ראובן ריבלין: בבקשה.

ראובן ריבלין: חבר הכנסת סער, הותרת להם זמן לקריאות ביניים.

ראובן ריבלין: אחרי חבר הכנסת אייכלר יסיים חבר הכנסת דהאמשה.

ישראל אייכלר: אדוני היושב-ראש, תארו לעצמכם שיהדות התורה וש"ס היו נכנסות לממשלה ומאיימות בגלוי ובמוצהר לפגוע בזכויותיה של האוכלוסייה האשכנזית העשירה.

ישראל אייכלר: היו רואים בכך קלריקליזם.

ישראל אייכלר: היו מארגנים נגד זה הפגנות מתוקשרות, ואפילו היו מאיימים במרי אזרחי.

ישראל אייכלר: חצי יובל שנים היינו בקואליציה, ולא הכרזנו מלחמה על זכויותיהם של אחרים, של אף אחד.

ישראל אייכלר: והנה, מאז קמה הממשלה החדשה אנחנו עדים לאיומים ולהצהרות נגד רבנים ודיינים שלא יקבלו את מרות הקומיסר הפוליטי השולט במשרד המשפטים.

ישראל אייכלר: מכריזים על מהפכה חילונית וזוממים חוקים נגד ענייני ישראל.

ישראל אייכלר: היום קיבלנו ידיעה על החרמת משדרים, שבאמצעותם מתקיים חופש הביטוי שהוא יסוד הדמוקרטיה.

ישראל אייכלר: אני קורא למפד"ל ולאיחוד הלאומי לא לתת יד לאפליה בין ערוץ-7 לבין ערוצים אחרים שנציגיהם נמצאים עכשיו באופוזיציה.

ישראל אייכלר: אני שב וקורא לחוקק חוקי תקשורת של שמים פתוחים לכול.

ישראל אייכלר: עד אז יש להפסיק את הרדיפה הבולשביקית נגד מי שרוצה לשדר את אמת התורה.

ישראל אייכלר: תודה רבה.

ראובן ריבלין: תודה רבה.

ראובן ריבלין: אבל, אז אלה שמשדרים יכעסו על אלה שמשדרים עליהם.

ראובן ריבלין: אתה מבין?

ראובן ריבלין: לכל פיראט יש פיראט.

ראובן ריבלין: חבר הכנסת עבד-אלמאלכ דהאמשה, בבקשה.

עבד-אלמאלכ דהאמשה: כבוד היושב-ראש, כנסת נכבדה, דובר כאן על גזלת כספי הרשות.

עבד-אלמאלכ דהאמשה: אני רוצה לדבר על גזלה אחרת של תושבים, של אזרחים, של עם, של 280,000 תושבים בעיר ירושלים שהם ערבים וגם לא זוכים לשום שירותים מינימליים כפי שכל התושבים בעיר הזאת זכאים להם.

עבד-אלמאלכ דהאמשה: הם מצטופפים יום-יום במשרד הפנים ומשתרכים בתור של מאות אנשים, כאשר את המקומות הראשונים תופסים בריונים שעשו מזה מקצוע והם מוכרים את המקומות הראשונים תמורת 200-300 שקל לכל המרבה במחיר.

עבד-אלמאלכ דהאמשה: האזרחים הפשוטים אינם יכולים להגיע למשרד הפנים.

עבד-אלמאלכ דהאמשה: הבעיה הזאת פירושה גזלה לא רק של פת לחמם של תושבים, אלא גם של תעודת הזהות שלהם.

עבד-אלמאלכ דהאמשה: מי שיש לו בעיה, מי שנולד לו ילד או מי שרוצה לחדש תעודת זהות - הם חייבים לחדש תעודת זהות בכל תקופה ותקופה, ואם הם לא מצליחים להגיע למקום, הם פשוט מאבדים את תעודת הזהות ואת התושבות שלהם.

עבד-אלמאלכ דהאמשה: האם זה הטרנספר החלקי שמר ליברמן מאיים בו, או שמא זה רק חלק והקדמה לטרנספר יותר רחב במלחמת עירק הממשמשת ובאה עלינו?

עבד-אלמאלכ דהאמשה: תודה.

ראובן ריבלין: תודה רבה לחבר הכנסת דהאמשה.

ראובן ריבלין: השר גדעון עזרא כאן.

ראובן ריבלין: האם אדוני רוצה להשיב על חלק מההערות שהוערו בנאומים בני דקה?

ראובן ריבלין: יבוא וישיב.

ראובן ריבלין: 26 חברים באו לכלל דיבור בחצי שעה בדיוק.

ראובן ריבלין: התחלנו בשעה 15:33 וסיימנו בשעה 16:03.

גדעון עזרא: אדוני היושב-ראש, חברי חברי הכנסת, עלו פה הרבה מאוד נושאים שהיושב-ראש והנשיאות קבעו אותם בסדר-היום של השבוע.

גדעון עזרא: לדעתי, קלעתם לדברי הדוברים כאן.

גדעון עזרא: אני חושב שחלק גדול מהנושאים יעלו פה היום ומחר בהצעות כאלה.

גדעון עזרא: אני מבקש להתייחס לכמה נושאים שהועלו.

גדעון עזרא: אני מצטרף לחברת הכנסת נוקד ולחבר הכנסת כבל בדרישתם לקיצוץ המשכורות החריגות במגזר הציבורי.

גדעון עזרא: אין לי כל ספק שגם ראשי האוצר רואים היום את הדוח הזה, ואין לי כל ספק שהם יפעלו בעניין הזה.

גדעון עזרא: חברת הכנסת קולט אביטל, אני לא מאמין לידיעה שאת קראת ממנה.

גדעון עזרא: לא יעלה על הדעת שייקחו כסף מהפלסטינים וייתנו להתיישבות ביהודה, בשומרון ובחבל עזה.

קולט אביטל: - - -

גדעון עזרא: כן קיימת אפשרות, שאם הרשות איננה משלמת עבור חשמל ומים, ינכו ממנה את הכספים למטרות אחרות.

גדעון עזרא: שר האוצר נתניהו עדיין לא אמר את דברו, וכל הדברים שנאמרים בעיתונות הם בגדר ספקולציה.

גדעון עזרא: חבר הכנסת אדלשטיין, אני מבקש להעיר לגבי שחרורו של יונתן פולארד, שכמעט כל הכנסת הזאת מעוניינת בשחרורו.

גדעון עזרא: חבר הכנסת אדלשטיין, שאיננו נוכח, אני אומר לך שהממשלה אומרת אמת כאשר היא אומרת שהיא מטפלת בעניין, ולא כל דבר ראוי להביאו לכנסת.

גדעון עזרא: חבר הכנסת רביץ, לגבי שאלתך, אני חושב שאם תראה את נאום הרצלייה של ראש הממשלה, על הכוונות שלו לאחר שיהיה ראש ממשלה פלסטיני שיהיה מוכן ללכת לקראתנו, אתה תבין מה ישראל רוצה לעשות.

גדעון עזרא: אני אתייחס מחר במהלך היום לנושא של מינוי ראש ממשלה פלסטיני.

קריאה: למה מחר?

גדעון עזרא: מפני שמחר זה עולה לדיון.

גדעון עזרא: חבר הכנסת ואסל טאהא, לגבי מזרח בקעת בית-נטופה - אם תשאל אותי, אני חושב שזה נושא חשוב, נושא לשאילתא שכדאי להפנותה מייד.

גדעון עזרא: אני לא בטוח שיושב-ראש הכנסת לא יסכים גם לשאילתא בעל-פה לפי הפרוצדורה הקיימת.

גדעון עזרא: אני חושב שהיא בהחלט במקום.

גדעון עזרא: אני מצטרף לגמרי לחבר הכנסת דהאמשה - - -

ראובן ריבלין: יש לו שתי שאלות במושב.

ראובן ריבלין: אם הוא יבקש, אני אאשר.

גדעון עזרא: אפילו שאילתא רגילה.

ראובן ריבלין: אם אדוני רוצה על חשבונו, אני אתן לו.

גדעון עזרא: אני חושב שזה נושא - להעלות אותו לחלל האוויר, ולא לקבל תשובה.

גדעון עזרא: אם תיתן לי מכתב, אעביר לשר החקלאות ואין בעיה.

גדעון עזרא: לגבי מה שהעלה חבר הכנסת דהאמשה, אתה יותר צודק מצודק.

גדעון עזרא: בושה וחרפה מה שנעשה במשרד הפנים במזרח-ירושלים.

גדעון עזרא: אני יודע שזה כבר נמצא בפתחו של שר הפנים החדש.

ראובן ריבלין: השר השיב על כך לפני שבוע.

גדעון עזרא: אם תשאל אותי, הייתי לוקח את ה"אוריינט האוס" והופך אותו ללשכה של משרד הפנים, ובזה גורם - - -

קריאה: - - -

גדעון עזרא: מדוע?

גדעון עזרא: זה בית-המקדש שם?

גדעון עזרא: מה קרה?

ראובן ריבלין: רק תישאל השאלה: במזרח-ירושלים, אם אכן שר הפנים יביא לסדר, האם זה נגרם על-ידי חבר הכנסת ברכה או על-ידי חבר הכנסת דהאמשה?

ראובן ריבלין: כי חבר הכנסת ברכה העלה את זה בשבוע שעבר וחבר הכנסת דהאמשה מעלה זאת עכשיו.

אחמד טיבי: זה כמו שביבי לקח - - - זה אותו היגיון.

יצחק הרצוג: כמו מנהרת הכותל.

עבד-אלמאלכ דהאמשה: - - -

גדעון עזרא: כן, זאת אחת הבעיות.

גדעון עזרא: אבל, תדע לך שאתה צודק.

גדעון עזרא: זו שערורייה ממדרגה ראשונה.

גדעון עזרא: אני אומר לך שצריך לפתור אותה, ובהקדם.

גדעון עזרא: לגבי נושא חברון, אני חושב שמעל בימת הכנסת אני יכול לבוא ולהגיד, שהממשלה והכנסת מתייצבות מאחורי תושבי העיר חברון והחיילים ששומרים שם במקום וסובלים מאבדות.

גדעון עזרא: אני אומר כאן לחברי הכנסת פה, שחושבים שאין שקט בגלל ישראל - -

עבד-אלמאלכ דהאמשה: כל תושבי חברון.

עבד-אלמאלכ דהאמשה: יש גם תושבים - - -

ראובן ריבלין: חבר הכנסת דהאמשה, יש לך הצעה לסדר מחר.

עבד-אלמאלכ דהאמשה: אתה צריך פה - - -

גדעון עזרא: - - שיסת

גדעון עזרא: כלו מה הרשות עושה.

גדעון עזרא: אם אלה יהיו היחסים בין יהודים לערבים גם בעתיד, אני מאוד חושש.

ראובן ריבלין: אדוני ודאי יתייחס לזה מחר ביתר שאת.

גדעון עזרא: נכון.

טלב אלסאנע: אתה יודע מה המצב - של מתנחלים.

ראובן ריבלין: אושרו הצעות לסדר-היום לפי בקשתך.

טלב אלסאנע: זה לא מבחן של שכונות שם.

ראובן ריבלין: אפשר.

ראובן ריבלין: יתרגלו.

גדעון עזרא: הצעתו של חבר הכנסת איוב קרא להשתמש במובטלים לתפקידי שמירה באוטובוסים - הנושא הזה כבר עלה, ונאמר אז שהמובטל איננו יכול לעבוד יום שלם משום שהוא צריך לחפש עבודה.

גדעון עזרא: אז אמרנו שיעבוד חצי יום.

גדעון עזרא: את הנושא הזה צריך, לדעתי, בהחלט להביא בחשבון, ואנחנו נעביר זאת.

גדעון עזרא: לגבי נגע הסמים, הוא הולך ופושה בנו.

גדעון עזרא: אני אומר לכם, ש-50% מהנוער שלנו, לפי סטטיסטיקות כאלו ואחרות, כבר יש להם נגיעה בסם כזה או אחר.

גדעון עזרא: זו מלחמה, ועלינו לעמוד בה.

גדעון עזרא: יש כמה מהלכים - - -

יצחק הרצוג: זה לא נכון.

יצחק הרצוג: צריך להיזהר - - -

טלב אלסאנע: הרבה ילדים, אבל לא 50%.

טלב אלסאנע: שיעור המשתמשים גדול מאוד, אבל הוא לא 50%.

ראובן ריבלין: זה נאום בן דקה.

ראובן ריבלין: זה לא דיון על הסמים.

גדעון עזרא: אני אומר לך את המספרים שידועים לי מהעת ששירתתי במשרד לביטחון הפנים.

גדעון עזרא: אתה תגיד איזה מספר שאתה רוצה.

גדעון עזרא: אין כל ספק שזה נגע רציני מאוד.

גדעון עזרא: היו כמה הצעות שגם הצענו לעניין.

גדעון עזרא: מאחר שההצעות האלו צריכות להתגבש בממשלה, אני לא אגע בזה יותר.

יצחק הרצוג: מה לגבי הפיקוח על נהגים שמסיעים?

גדעון עזרא: בית-הדין בהאג - למי שמוטרד: חבר הכנסת זחאלקה, שאיננו נמצא כאן באולם, אני אומר לך, שאם תִראו איזה פשעי מלחמה היו פה בשנתיים וחצי האחרונות ותפנו אלינו את האצבע המאשימה, זו טעות גדולה.

גדעון עזרא: תודה רבה.

ראובן ריבלין: אני מאוד מודה לשר גדעון עזרא, שגם עמד בחמש הדקות, לפי התקנון.

ראובן ריבלין: חברות וחברי הכנסת, היום אנחנו מציינים את יום האשה הבין-לאומי.

ראובן ריבלין: בטרם נפנה לסדר-היום, לחברת הכנסת גילה גמליאל, אשר נבחרה הבוקר ליושבת-ראש הוועדה לקידום מעמד האשה, אושרה הצעה לסדר.

ראובן ריבלין: היא תציע אותה מן הצד.

גילה גמליאל: כבוד היושב-ראש, חברות וחברי הכנסת, אני מבקשת תשומת לב לדקה, שאמורה להינתן כל אימת שבזמן אמת נודע לנו על רצח אשה.

גילה גמליאל: ביום ג', 4 במרס השנה, רצח תושב ערד, בן 30, את אשתו בת ה-25 והתאבד, והותיר שני ילדים יתומים.

גילה גמליאל: עוד רצח של אשה בידי בן-זוגה.

גילה גמליאל: אני מקווה שזו הפעם האחרונה שאני מוסרת הודעה כזאת.

ראובן ריבלין: תודה לחברת הכנסת גילה גמליאל.

ראובן ריבלין: יום האשה הבין-לאומי

ראובן ריבלין: על סדר-היום הצעות לסדר-היום מס' 16, 136, 137, 138, 139 ו-228, בנושא: יום האשה הבין-לאומי.

ראובן ריבלין: גברתי השרה, חברותי וחברי חברי הכנסת, מדינות העולם המפותח מציינות השבוע את יום האשה הבין-לאומי.

ראובן ריבלין: הכנסת, יחד עם מדינת ישראל, מצטרפת לאומות העולם המקדישות את היום לעיון ולהידברות בנושא מקומה וזכויותיה של האשה בחברה.

ראובן ריבלין: הנשים מהוות 51% מהאוכלוסייה בארץ, ומבחינה סטטיסטית הן רוב.

ראובן ריבלין: לצערנו, מעמד הנשים בתחומי השלטון והכלכלה אינו משקף נתון זה.

ראובן ריבלין: מתוך כ-266 ראשי רשויות מקומיות, רק שתי נשים – בשרון – מכהנות בתפקיד ראש עירייה: בנתניה ובהרצלייה.

ראובן ריבלין: כ-64% מעובדי המדינה הם נשים, אך רק 4% מהן תופסות משרות בכירות.

ראובן ריבלין: בראשי הפירמידות השלטוניות והכלכליות נמצא על-פי רוב גברים, אם כי נשים הן המעולות שבהם.

ראובן ריבלין: מצד אחר, אני יכול לציין בסיפוק, כי ייצוג הנשים בכנסת נמצא בקו עלייה.

ראובן ריבלין: 18 נשים מכהנות בכנסת החדשה, הכנסת השש-עשרה, לעומת 16 נשים בקודמתה ותשע נשים בכנסת הארבע-עשרה.

ראובן ריבלין: ישראל מקרטעת הרחק מאחור בהשוואה לפרלמנטים בעולם, אך הדירוג הבין-לאומי שלנו עלה.

ראובן ריבלין: הייצוג הנשי עדיין רחוק מלהיות שוויוני; ההגמוניה היא עדיין גברית, וחסמים המונעים קידום של נשים עדיין שרירים וקיימים.

ראובן ריבלין: כדי להסירם יש לשקוד על חינוך שוויוני, על מתן הזדמנויות שוות ועל אכיפה.

ראובן ריבלין: על כך ודאי ירחיבו הדוברים אחרי, ובראשם שרת החינוך, התרבות והספורט, אשר תעלה ותישא את דבריה לציון יום האשה הבין-לאומי.

לימור לבנת: אדוני היושב-ראש, חברותי חברות הכנסת, חברי הכנסת והאורחות והאורחים שנמצאים פה ביציע האורחים, מדי שנה אנחנו מציינים בכנסת את יום האשה הבין-לאומי, שחל ב-8 במרס.

לימור לבנת: ואני מאוד שמחה - אם כי יכולתי לשמוח יותר – על כך שסביב שולחן הממשלה יושבות שלוש נשים.

לימור לבנת: זה יותר מאשר בכל ממשלה אחרת, למעט הממשלה היוצאת, האחרונה.

לימור לבנת: זה פחות ממה שצריך להיות; למען האמת, זו קצת שמחת עניים, אבל בכל זאת משהו יש בזה.

לימור לבנת: בכנסת מכהנות לראשונה 18 חברות כנסת.

לימור לבנת: גם 18 חברות כנסת זה עדיין לא מספיק, אבל זה יותר מאשר באיזו כנסת אחרת אי-פעם, וגם בכך יש אולי סימן לאיזה קו של עלייה, קו של שיפור מתמיד בייצוג של נשים.

לימור לבנת: בראשן של שלוש ועדות כנסת חשובות מכהנות נשים: הוועדה לקידום מעמד האשה, ועדת העלייה, הקליטה והתפוצות והוועדה לענייני מחקר ופיתוח מדעי וטכנולוגי.

לימור לבנת: זאת הזדמנות לברך את חברת הכנסת גילה גמליאל על בחירתה ליושבת-ראש הוועדה לקידום מעמד האשה – הוועדה הזאת, שהיתה בעשור האחרון כלי פרלמנטרי חשוב מאין כמוהו בכל הקשור למהפכה בחקיקה בנושא קידום מעמד האשה בחברה הישראלית.

לימור לבנת: אני לא יכולה להסתיר מכם, שאני גם גאה מאוד בכך שמ-18 חברות הכנסת, שמונה חברות הכנסת הן בסיעת הליכוד, וגם זה ציון דרך שלא היה מעולם בשום מפלגה – גם לא בליכוד, אבל לא היה מעולם בשום מפלגה – ואני מאוד גאה על כך שבמפלגתי יש היום שמונה חברות כנסת.

לימור לבנת: מכלל 40 חברי הכנסת - נבחרו שבע חברות כנסת, ועם הצטרפות ישראל בעלייה, עם חברת הכנסת מרינה סולודקין, יש לנו שמונה חברות כנסת.

מל פולישוק-בלוך: זה אותו אחוז כמו בשינוי.

קריאה: - - -

מל פולישוק-בלוך: זה חמישית.

מל פולישוק-בלוך: למדנו מתמטיקה, היינו תלמידים טובים בבית-הספר.

ראובן ריבלין: אבל יכולתם לעשות יותר טוב.

לימור לבנת: אתם יודעים מה?

לימור לבנת: בסדר, חברת הכנסת מלי פולישוק-בלוך, קיבלתי עלי.

לימור לבנת: יותר קשה לי להיות גאה באופן אישי בשינוי, אבל אני גאה בכל ייצוג של כל אשה בכל מפלגה, וזה אולי הדבר המייחד אותנו באמת פה בכנסת, ומייד אקדיש לזה מלה: שיתוף הפעולה בין כל חברות הכנסת, מכל המפלגות, בנושא מעמד האשה, בלי שום קשר לוויכוחים אחרים בנושאים אחרים ולמחלוקות בנושאים אחרים.

לימור לבנת: המאבק הזה לקידום מעמד האשה הוא באמת מיוחד מאוד.

לימור לבנת: אגב, בהזדמנות זו אני רואה לעצמי חובה לציין כאן - אולי דווקא בגלל השיח האחרון פה, חילופי הדברים האחרונים – את פועלה של חברת הכנסת לשעבר יעל דיין, שעל פני עשור שלם עשתה עבודה בלתי רגילה בנושא קידום מעמד האשה.

לימור לבנת: בחלק גדול מהשנים היא עמדה בראש הוועדה, וגם בשנים שבהן לא עמדה בראשה היא עסקה בכך.

לימור לבנת: אני עצמי, כשנבחרתי לראשונה לכנסת, ב-1992 – באותה שנה שבה גם יעל דיין נבחרה לראשונה ונבחרו חברות כנסת רבות אחרות – חלקתי אתה את ראשות הוועדה, ואולי הסיבה החשובה ביותר להצלחת המאבק היא העובדה שחברות הכנסת מכל סיעות הבית שותפות למאבק.

לימור לבנת: לעתים יש בינינו תהום אידיאולוגית – זה לא סוד, ואנחנו יודעים את הדברים – ואף-על-פי-כן זה אפשרי.

לימור לבנת: קשה לתאר עד כמה קשה לפעמים לשתף פעולה עם חברת כנסת מסיעה אחרת, בעלת תפיסת עולם אחרת, השקפה אחרת לגמרי, ובכל זאת תענוג לי לעבוד עם חברת הכנסת זהבה גלאון, למשל, ועם חברות כנסת אחרות באותו נושא שכולנו מאמינים בו.

לימור לבנת: אני יכולה לומר לחברות הוועדה לקידום מעמד האשה, לחברות הכנסת החדשות והוותיקות, לחברי הכנסת וליושבת-ראש הוועדה לקידום המעמד האשה גילה גמליאל, שלצד ההישגים הרבים שהיו בעשור האחרון יש עוד המון מה לעשות; יש עוד הרבה עבודה.

לימור לבנת: אומנם היו הישגים, אומנם עבדנו, ובאמת היה קידום עצום; עדיין יש הרבה מאוד עבודה.

לימור לבנת: כל נושא האכיפה מחייב עוד עבודה משמעותית ורצינית ביותר, כי אם לצד החקיקה לא נוכל לקיים גם אכיפה, הרי לא השלמנו את העבודה שלנו, ואני בוודאי רואה בכך מחויבות חד-משמעית.

לימור לבנת: חברה דמוקרטית, חברה ליברלית, חברה שוויונית היא חברה שבה יש לציבור הנשים שוויון הזדמנויות אמיתי.

לימור לבנת: צריך לאפשר לנשים להגיע לשוויון הזדמנויות אמיתי בכל התחומים: הכלכלי, הפוליטי, החברתי.

לימור לבנת: ואני רוצה לפנות לעמיתי חברי הממשלה, שלא נמצאים פה עכשיו, אבל פניתי אליהם במהלך ישיבת הממשלה ביום ראשון השבוע ואני חוזרת על הפנייה הזאת, לאמץ את הגישה הזאת ולמנות נשים למנהלות כלליות של משרדי הממשלה – אלה שיחליפו את המנהלים הכלליים, כי, כידוע, משרת מנהל כללי היא משרת אמון – למנות יותר נשים למשרות מפתח במשרדים שעליהם הם מופקדים.

לימור לבנת: אמר היושב-ראש קודם, יש מעט מדי נשים במוקדי ההשפעה, במוקדי קבלת החלטות, ומובן ששילובן של עוד ועוד נשים יכול רק להועיל.

לימור לבנת: ביום ראשון האחרון אנחנו במשרד החינוך, התרבות והספורט – מייד אומר מלה גם על ספורט נשים – בחרנו לציין את יום האשה הבין-לאומי בפתיחה של תערוכת צילומים – אגב, מדהימה – של ספורטאיות מצטיינות.

לימור לבנת: הכותרת של התערוכה היא: "מהירה יותר, חזקה יותר, מנצחת".

לימור לבנת: התערוכה כוללת 35 עבודות צילום, באמת מדהימות, של ספורטאיות מצטיינות ואלופות בענפי הספורט השונים.

לימור לבנת: מהתמונות האלה ניבטת עוצמה נשית אדירה.

לימור לבנת: לראשונה התערוכה מבליטה מאסה עצומה של ספורטאיות מצטיינות, מהמון מקצועות; חלקן לא מוכרות, לא זכו לשום חשיפה למרות הישגים אישיים יוצאי דופן; ספורטאיות שלא נופלות בהישגיהן מהגברים.

יורי שטרן: איפה התערוכה?

לימור לבנת: חבר הכנסת שטרן, טוב ששאלת, כי התכוונתי להציע עכשיו ליושב-ראש להעביר את התערוכה הזאת לכאן, לאכסדרת הכנסת.

לימור לבנת: זו פשוט תערוכה יפהפייה.

לימור לבנת: אדוני היושב-ראש, תרשה לי אולי להעניק לך את הקטלוג של תערוכת הצילומים שצילם צלם אדיר, בן לם.

לימור לבנת: אני ממליצה מאוד שכיושב-ראש הכנסת תשקול להעביר את התערוכה לאכסדרת הכנסת, במקום שבו יש תמיד תערוכות צילומים.

אבשלום וילן: צריך ועדה.

לימור לבנת: בסדר, בדרך המקובלת.

לימור לבנת: אני לא מציעה לעקוף את הדרך המקובלת.

יורי שטרן: איפה מוצגת עכשיו התערוכה?

לימור לבנת: התערוכה מוצגת כרגע במשרד החינוך בתל-אביב.

ראובן ריבלין: האם חבר הכנסת רמון הוא יושב-ראש ועדת הקישוט של הכנסת?

לימור לבנת: חבר הכנסת רמון, אתה יושב-ראש ועדת הקישוט?

לימור לבנת: רגע, זה סקופ.

חיים רמון: דרך אגב, גם בשבילי.

ראובן ריבלין: אז אני אעביר את זה אליך.

חיים רמון: קישוט של סיעת העבודה?

לימור לבנת: אני מכירה את יושב-ראש הקואליציה, חבר הכנסת גדעון סער, ואני לא בטוחה שהוא ויתר לכם על זה.

חיים רמון: לדעתי הוא מדיח את יושב-ראש הכנסת על העניין הזה.

חיים רמון: לא יקום ולא יהיה.

חיים רמון: זאת עמדת מפתח.

לימור לבנת: ברשותכם, אני אצמד לנושא שעליו אני מדברת, כי קל מאוד להיסחף למחוזות אחרים.

יורי שטרן: כבוד השרה - - -

לימור לבנת: אמרתי, במשרד החינוך בתל-אביב, ואני אתן לך אחר כך את הכתובת.

לימור לבנת: אני רוצה לבקש, שאם ועדת הקישוט, בראשותו של מי שלא יהיה, לא תקבל את זה, אז אולי חברת הכנסת גמליאל, תשמח להציב את זה בחדר הוועדה לקידום מעמד האשה כאן.

לימור לבנת: אבל אני בטוחה שאפשר לעשות את זה כאן.

לימור לבנת: תערוכה משגעת.

ראובן ריבלין: הכנסת תמצא דרך לתת ביטוי להישגים גם בתחום הצילום.

לימור לבנת: במדינות העולם, אדוני היושב-ראש, נשים, נערות וילדות מגיעות להישגים אדירים בספורט, למצוינות בלתי רגילה.

לימור לבנת: זה לא מקרי.

לימור לבנת: זו תולדה של השקעה בקידום ספורט נשים, מתוך ראיית הפוטנציאל הגדול שטמון בהן וכדי לאפשר שוויון הזדמנויות אמיתי.

לימור לבנת: לצערי, במדינת ישראל אגודות הספורט מטפחות בעיקר את הנערים ואת הגברים, וכמעט שלא מטפחות את ספורט הנשים.

לימור לבנת: אני מתכוונת, כשרת הספורט, להכניס כאן שינוי משמעותי במדיניות, מתוך תפיסה פמיניסטית ומתוך מודעות לחשיבות של הספורט ושאיפה שנשים תיטולנה חלק משמעותי יותר גם בהישגים בתחום זה.

לימור לבנת: במסגרת תפקידי כיושבת-ראש ועדת השרים לקידום מעמד האשה, אני מתכוונת להקים מועצה לאומית לקידום נשים גם בספורט, במערכת החינוך ומחוץ לחינוך הפורמלי, כדי לתאם בין כל הגורמים האלה ולוודא שאכן כך זה יהיה.

לימור לבנת: אני רוצה להעיר עוד כמה הערות קצרות.

לימור לבנת: אדוני היושב-ראש, לצערי - ואמרתי את זה גם קודם - המנהלת הכללית היחידה במשרדי הממשלה היא המנהלת הכללית של משרד החינוך.

לימור לבנת: אני מאוד מקווה שבהמשך יהיו עוד מנהלות כלליות.

לימור לבנת: זו בהחלט תעודת עניות לכולנו.

לימור לבנת: אני הנהגתי מדיניות של העדפה מתקנת - שהיא לא רק מדיניות פרטית שלי, אלא היא גם מחויבת על-פי הנחיות היועץ המשפטי לממשלה - בכל המכרזים לתפקידים הבכירים במשרד החינוך.

לימור לבנת: בהמשך זה יהיה כמובן במשרד החינוך, התרבות והספורט.

לימור לבנת: מדיניות של העדפה מתקנת איננה גחמה פרטית שלי.

לימור לבנת: היועץ המשפטי לממשלה אמר את זה בישיבת הממשלה האחרונה, כשאני התייחסתי לנושא, והנחה גם את השרים להנהיג מדיניות כזאת, שנדרשת על-פי חוק.

לימור לבנת: למעשה היום, וגם בתפקידי כיושבת-ראש ועדת השרים לקידום מעמד האשה, אנחנו עוברים על יחידות הסמך הממשלתיות ומשרדי הממשלה ובוחנים את האחוז של נושאות המשרות הבכירות בכל משרד ומשרד, כדי לדרבן, כדי לקדם, כדי לדחוף, כדי לוודא שהמודעות לעניין הזה בקרב מקבלי ההחלטות: שרים, מנכ"לים, ועדות מכרזים - שברור להם שיש צורך בהעדפה מתקנת לנשים בעלות כישורים שווים כמובן, שכן לא מדובר כאן אלא במי שמוכשרות לאותם תפקידים.

יולי תמיר: למה פיטרו את רונית לב-ארי מתפקידה?

לימור לבנת: אין לי שום מושג, חברת הכנסת יולי תמיר.

לימור לבנת: דרך אגב, אני לא יודעת אם פיטרו אותה.

לימור לבנת: אני חושבת שנגמרה תקופת כהונתה.

לימור לבנת: בכל מקרה, הרשות לקידום מעמד האשה לא נמצאת במשרדי, אלא במשרד ראש הממשלה.

לימור לבנת: אני מבינה שנסתיימה תקופת כהונתה, אבל אני לא יודעת אם - - -

חיים רמון: השרה, את היועצת - - -

לימור לבנת: לא, אני לא היועצת.

לימור לבנת: אתה יועץ לקישוט, אני לא היועצת.

חיים רמון: את יושבת-ראש ועדת השרים.

לימור לבנת: נכון.

לימור לבנת: אני משוכנעת שבמקום רונית לב-ארי תמונה אשה גם כן.

לימור לבנת: מכל מקום, אין לי ספק שהיא גם תהיה ראויה.

לימור לבנת: אדוני היושב-ראש, נושא השוויון בין המינים הוא נושא מרכזי, אחד משישה דגלים שאני קבעתי למערכת החינוך.

לימור לבנת: אנחנו מובילים יחד עם שדולת הנשים בישראל פרויקט שנקרא: נערות מובילות שינוי, פרויקט שמתקיים בכמה עשרות כיתות י"א.

לימור לבנת: זהו פרויקט של העצמת נערות מנהיגות למנהיגות.

לימור לבנת: אנחנו גם מקדמים בנות מחוננות.

לימור לבנת: הקמתי ועדה לבדיקת סטריאוטיפים מגדריים בספרי הלימוד.

לימור לבנת: הוועדה בדקה 136 ספרי לימוד, ולמעשה היום כל ספר לימוד שמחברו רוצה לקבל אישור ממשרד החינוך, עובר קודם בחינה מיוחדת כדי לבדוק שאין בו סטריאוטיפים מגדריים.

לימור לבנת: זה לא אומר שהצלחנו לבער מאות ספרים שהם בתוך המערכת - זה הליך ממושך יותר, שייקח זמן רב יותר - אבל אנחנו התחלנו בתהליך הזה, אנחנו עושים אותו ואנחנו נעמוד בו.

לימור לבנת: בתפיסה שלי אני רואה את המהפכה הפמיניסטית כאחת - - -

זהבה גלאון: יש רעש במליאה, מה קורה?

זהבה גלאון: - - - נושא נשים - - -

חיים רמון: חברת הכנסת גלאון, ככל שיש יותר רעש במליאה, זה אומר - - -

ראובן ריבלין: האם שרת החינוך יכולה להמשיך בדבריה?

לימור לבנת: תודה לחברת הכנסת גלאון, שרוצה שתהיה האזנה לדברי.

לימור לבנת: לתפיסתי, המהפכה הפמיניסטית היא אחת המהפכות המוצלחות ביותר בהיסטוריה, מהפכה שהשפעתה ממסדרונות השלטון ועד למטבח, ממפעלי התעשייה ועד לאקדמיה.

לימור לבנת: אם אנחנו מתכוונים להמשיך ולטפח מנהיגות נשים, צריך לעשות זאת כבר בגיל הצעיר, כלומר כבר בשלבים הראשונים של מערכת החינוך.

לימור לבנת: אנחנו צריכים להגביר את המודעות למסרים סטריאוטיפיים, ליצור במודע מסרים שוויוניים, מסרים אחרים.

לימור לבנת: אין לי שום ספק שלמודלים לחיקוי ולהזדהות יש חשיבות רבה ממדרגה ראשונה, וכל אשה מנהיגה היא בעלת יכולת ייחודית, היא בעלת סגנון משלה והיא משמשת מודל לחיקוי.

לימור לבנת: כל אשה שפורצת דרך לתחום עשייה חדש מגדילה את הסיכוי שנשים נוספות תבואנה בעקבותיה.

לימור לבנת: אני שמחה לדווח למליאה שהשנה - עדיין לא סיימנו - כבר זכו ארבע נשים בפרס ישראל בקטגוריות שונות.

לימור לבנת: אין היום ועדה לפרס ישראל שאין בה אשה.

לימור לבנת: יש ועדות שיש בהן רוב לנשים.

לימור לבנת: זה שינוי משמעותי לעומת מה שהיה נהוג בעבר.

לימור לבנת: אנחנו בעיצומה של המהפכה הזאת.

לימור לבנת: הניסיון האישי שלי - -

טלב אלסאנע: גברתי השרה - - -

לימור לבנת: - - הוא זה שהפך אותי לפמיניסטית והוא זה שנטע בי את המחויבות לקידומן ולהעצמתן של נשים אחרות.

לימור לבנת: אני מאמינה שיחד עם הכנסת, עם חברות הכנסת, עם חברי הכנסת, אנחנו בכוחות משותפים, א-פוליטיים, מכל המפלגות, במאבק משותף של כולנו, מתוך נחישות, מתוך סולידריות, נוכל לפעול על מנת להביא לחברה שוויונית וצודקת יותר.

לימור לבנת: תודה רבה.

ראובן ריבלין: גברתי השרה, האם את יכולה לענות על שאלה של טלב אלסאנע?

לימור לבנת: לא.

לימור לבנת: הוא לא רוצה יום האשה, הוא לא רוצה לשאול על נשים, אז עזוב.

לימור לבנת: אני חושבת שביום האשה הבין-לאומי מותר לייחד את הדברים ליום האשה הבין-לאומי.

ראובן ריבלין: השרה אמרה את דברה לצורך יום האשה, היא לא רוצה פולמוס.

טלב אלסאנע: לגבי האשה הערבייה לא היתה התייחסות לחלוטין - - -

ראובן ריבלין: היא דיברה על האשה כאשה ולא כדבר - - -

לימור לבנת: גם לא דיברתי על האשה היהודייה.

ראובן ריבלין: רבותי, בטרם נמשיך בדיון, אבקש מיושב-ראש ועדת הכנסת להודיע הודעה.

ראובן ריבלין: בבקשה.

ראובן ריבלין: לאחר מכן, חברת הכנסת גלאון תהיה ראשונת הדוברות מבין אלה שהציעו את ההצעות לסדר-היום בנושא יום האשה הבין-לאומי.

ראובן ריבלין: בבקשה, אדוני יושב-ראש ועדת הכנסת.

): אדוני היושב-ראש, חברי הכנסת, אני מתכבד למסור לכנסת את שיבוץ חברי הכנסת במקומות שמיועדים לסיעת הליכוד ולסיעת יהדות התורה בוועדות הבאות.

): מטעם סיעת הליכוד: בוועדת הכלכלה - חברי הכנסת יחיאל חזן, גילה גמליאל, רוחמה אברהם ודניאל בנלולו.

): בוועדת הפנים ואיכות הסביבה - חברי הכנסת אהוד יתום, לאה נס ואלי אפללו.

): בוועדת החינוך והתרבות - חברי הכנסת מגלי והבה וגילה גמליאל.

): מטעם סיעת יהדות התורה: בוועדת הכספים - חבר הכנסת יעקב ליצמן.

): בוועדת החוקה, חוק ומשפט - חבר הכנסת אברהם רביץ.

): בוועדת הכנסת - חבר הכנסת מאיר פרוש.

): בוועדת החינוך והתרבות - חבר הכנסת משה גפני.

): בוועדת הפנים ואיכות הסביבה - חבר הכנסת יעקב ליצמן.

): בוועדת הכלכלה - חבר הכנסת אברהם רביץ.

): בוועדת העבודה, הרווחה והבריאות - חבר הכנסת מאיר פרוש.

): בוועדה לענייני ביקורת המדינה - חבר הכנסת משה גפני.

): תודה רבה.

ראובן ריבלין: אני מאוד מודה ליושב-ראש ועדת הכנסת.

ראובן ריבלין: יום האשה הבין-לאומי

ראובן ריבלין: חברת הכנסת זהבה גלאון, בבקשה, ואחריה - חברת הכנסת דליה איציק.

זהבה גלאון: אדוני היושב-ראש, אני רוצה לפתוח בברכות ליושבת-ראש החדשה של הוועדה למעמד האשה, חברת הכנסת גילה גמליאל.

זהבה גלאון: המון ברכות, המון הצלחה.

זהבה גלאון: עוד רבה הדרך עד שנגיע למצב שנשים במדינת ישראל - כפי שציינה השרה לימור לבנת - תהיינה מיוצגות בכל מוקדי הכוח, תהלכנה בפרוזדורי השלטון, ובעיקר תפעלנה למען נשים.

ראובן ריבלין: חבר הכנסת פרוש.

זהבה גלאון: הפעילות למען נשים היא לא אינטרס של נשים בלבד.

זהבה גלאון: לדעתי, מדובר באינטרס כלל-חברתי, ואני פותחת בדברים האלה, כי אני מודה שאני מאוד-מאוד מודאגת.

זהבה גלאון: תקצר היריעה מלהחליט באילו נושאים להתמקד ביום האשה הבין-לאומי.

זהבה גלאון: אני מודה שהיום הייתי די המומה - אם אני יכולה להשתמש במלה הזאת - כשקראתי בעיתון נתונים של סקר שערך ארגון ויצ"ו, סקר שהתפרסם היום, ולטובת חברי הכנסת - אני משוכנעת שחבר הכנסת טיבי עוד לא הספיק לראות את נתוני הסקר, אז גם לטובתו של חבר הכנסת טיבי - אני רוצה להביא לידיעת חברי הכנסת את הנתונים, שבעיני הם מדהימים: 32% מהישראליות חושבות שעל-פי חוק - כשהדגש הוא: על-פי חוק - הן חייבות לספק את הצרכים המיניים של הבעל.

זהבה גלאון: 38% מהנשים סבורות, על-פי הסקר הזה שעשתה מינה צמח, כי זכותו של הבעל לכפות על רעייתו קיום יחסי מין והדבר אינו נחשב לאונס, ו-27% מהגברים סבורים כי זכותם להשתמש בכוח כדי לכפות על בנות זוגם לקיים יחסי מין.

זהבה גלאון: אני חושבת שמדובר בנתונים מזעזעים.

זהבה גלאון: אני שואלת את עצמי, איך יכול להיות שהיום, במדינת ישראל של שנות האלפיים, עדיין יש נשים שעושות הבחנה כל כך ברורה בין מה שקורה בתחום הציבורי לבין מה שקורה בתחום הפרטי, בתחום המשפחה.

זהבה גלאון: כשמדובר בתחום הציבורי, אין ספק שכולם, או כולן, שותפים לגישה שזה לא בסדר: לא ניתן לאנוס נשים, לא ניתן להכות נשים; אבל כשמדובר בתחום של יחסי משפחה, זה אולי בסדר.

זהבה גלאון: אני תוהה, אני מודה שהדבר הזה מטריד אותי: איך נוצרת כאן הבניה חברתית ותרבותית שמקפלת לתוכה גם נורמות וגם סטריאוטיפים - במדינת ישראל של שנות האלפיים – שלפיהם אשה היא קניין, אשה היא רכוש בעלה ואפשר לכפות עליה קיום יחסי מין.

זהבה גלאון: אדוני היושב-ראש, אני שואלת - ואני חושבת שאנחנו צריכים לשאול את עצמנו - איך זה קורה שלכאורה, עם כל הקידמה, נשים - כמו שציינה את זה השרה לבנת, שהמחויבות שלה לקידום מעמד הנשים היא מהגבוהות ביותר בבית הזה - איך זה קורה שנשים עדיין חסרות גיבוי חברתי, חסרות כוח מבחינה חברתית, פוליטית וכלכלית - כמובן, הכול ביחס לגברים - איך זה שעם כל הקידמה הזאת עדיין רווחת גישה כל כך בעייתית של כפיית יחסי מין במשפחה, בכוח - וזה בסדר.

זהבה גלאון: איך 38% מהישראליות חושבות שזה בסדר?

זהבה גלאון: אני רוצה לנצל את היום הזה כאן בכנסת ולהעביר מכאן, אדוני היושב-ראש - גם בעזרתך - שדר ברור, הייתי אומרת מסר חינוכי, לאותם גברים וגם לנשים, שהשתנו כללי המשחק ושיש קו תיחום ברור בין מה שמותר לבין מה שאסור, גם כשמדובר בתחום הפרטי, בתחום יחסי המשפחה.

זהבה גלאון: גם בעלים ובני זוג צריכים להבין את זה, שלא יוכלו לומר: לא ידעתי; שלא יוכלו לומר שהשתנו כללי המשחק - וזה תפקידה של הכנסת להביא לשירוש התפיסה הזאת.

זהבה גלאון: אנחנו מחוקקים כאן חוקים.

זהבה גלאון: אני רוצה לומר לכם שבתור מחוקקת אני יודעת, שחקיקה אינה חזות הכול, ושאם רוצים להביא לשינוי חברתי, רק בעזרת החוקים עצמם אי-אפשר לעשות את זה, כי חקיקה, אנחנו יודעים, מתקשה להגיב, הייתי אומרת, בגמישות על שינויים חברתיים.

זהבה גלאון: איך אני יודעת את זה, אדוני היושב-ראש?

זהבה גלאון: כי חברת הכנסת יעל דיין ואנוכי חוקקנו בכנסת הקודמת חוק מאוד-מאוד חשוב בעיני, חוק שקובע עונשי מינימום על עבירות מין ועל אלימות במשפחה ומחייב מאסר בפועל על מעשי אונס כאלה, קשים.

זהבה גלאון: ואנחנו רואים, אדוני היושב-ראש, שאף שהכנסת חוקקה את החוק החשוב הזה, עדיין בתי-המשפט עושים פלסתר את כוונת המחוקק, עדיין שופטים לא הפנימו שנשים אינן רכוש ואינן קניין בני זוגן ובעליהן, ויש פער מאוד-מאוד גדול בין פסקי-הדין של השופטים - שהם נשגבים, והם אומרים כמה זה לא בסדר לאנוס נשים, כמה זה לא בסדר להכות נשים - ובין גזרי-הדין, שהם עדיין קלים.

זהבה גלאון: אדוני היושב-ראש, אני קוראת מכאן, מהכנסת, לבתי-המשפט להפנים את העובדה שלא ניתן לאנוס נשים בתוך המשפחה ולצאת מזה בזול.

זהבה גלאון: תודה רבה.

ראובן ריבלין: אני מאוד מודה לחברת הכנסת זהבה גלאון, שעמדה פחות או יותר בתחום חמש הדקות שאנחנו הקצבנו לכל אחת מהדוברות.

ראובן ריבלין: תעלה בבקשה חברת הכנסת והשרה לשעבר דליה איציק, ואחריה - חברת הכנסת והשרה לעתיד גילה גמליאל.

ראובן ריבלין: בסדר?

דליה איציק: אדוני היושב-ראש, חברי חברי הכנסת, ראשית, אני רוצה לברך אותך, יושבת-ראש הוועדה: הרבה מאוד הצלחה, מחכה לך משימה לא פשוטה - אף-על-פי שהייתי מאוד רוצה שיעמוד גבר בראש הוועדה למעמד האשה.

דליה איציק: המעוולים הם הגברים, ומי שצריך לקבל מהם את ההכרה שהשוויון שייך לנו, זה דווקא הגברים, אבל אני מאחלת לך המון המון הצלחה, וכל שיתוף פעולה, כמובן, ייעשה ויינתן.

דליה איציק: אדוני היושב-ראש, חברי חברי הכנסת, אני מסתכלת על רשימת הנואמים היום ומשום-מה יש בה בעיקר נשים.

דליה איציק: למשל, רציתי מאוד שחיים רמון ידבר היום.

חיים רמון: אני ביקשתי.

דליה איציק: למשל, רציתי מאוד שזאביק בוים ידבר היום.

דליה איציק: הוא לא מקשיב, סגן שר הביטחון.

דליה איציק: רציתי מאוד שתהיה סגנית שר הביטחון, שרת ביטחון, שרה לביטחון פנים.

זאב בוים: היתה סגנית שר ביטחון.

דליה איציק: אני זוכרת, אדוני היושב-ראש, שכשנבחרתי לשרת התמ"ס - -

חיים רמון: הנשים לא נותנות לכן לדבר.

דליה איציק: - - האשה הראשונה בתפקיד, ואחר כך אספנו את שרי התמ"ס לדורותיהם ועמדה אשה אחת בין כל הגברים מאז קום המדינה, חשבתי לעצמי שעשינו כברת דרך, אבל זה עדיין רחוק מאוד ממה שצריך להיות.

דליה איציק: אני באופן אישי רוצה להמליץ לך, חברת הכנסת גילה גמליאל, יושבת-ראש הוועדה למעמד האשה: יש איזו ציפייה מאתנו שנתעסק בנושאים נשיים.

דליה איציק: אבל כשאשה דווקא עוסקת בנושאים שכביכול שייכים למועדון הסגור של גברים - דווקא זה המסר.

דליה איציק: אין נושא כזה שסגור לנשים.

דליה איציק: אני רוצה להקריא לך כותרות מהתקופה האחרונה: מג"דית ראשונה בצה"ל, נווטת ראשונה בחיל האוויר, אשה מונתה לדוברת צה"ל - פשוט לא ייאמן, הכותרות הללו.

דליה איציק: כאילו מצאו איזו חיה ממקום אחר והמליצו עלינו.

דליה איציק: ככל שאתה נמצא כאן ובמקומות אחרים אתה לומד לאט-לאט, שלא רק שאין לנו במה להתבייש, אלא שיש לנו הרבה במה להתגאות, והשוויון הזה צריך דווקא שייעשה עם הגברים, לא במקומם ולא נגדם.

דליה איציק: אני חושבת שצריך לעשות את זה יחד אתם.

דליה איציק: אני אינני מקבלת לפעמים את המהפכה הפמיניסטית הקיצונית, שמאמצת גישה שצריך להיות נגד.

דליה איציק: אני מאמינה שצריך לעשות את הדברים יחד.

דליה איציק: אין דוברים יותר טובים מאתנו לדברים הללו, ומה שמפתיע - את בטח תיתקלי בזה הרבה מאוד, אני לא יודעת, אולי אתה, אדוני יושב-ראש הכנסת, נתקלת בזה - עולה אשה לשידור, שואלים אותה: מה עשית בשביל, נניח, נשים?

דליה איציק: אף אחד לא ישאל גבר מה אתה עשית בשביל נשים.

דליה איציק: כאילו הוא לא נבחר על-ידי 50% נשים, כאילו במרכז הליכוד אין 50% נשים, כאילו בציבור אין 50% נשים שבחרו בו.

דליה איציק: לא מעט פעמים שדרניות עושות את הטעות הזאת ובעצם הן משחררות אותו לגמרי מלעשות משהו בעניין הזה.

דליה איציק: אסור להיכנס לתסביכים ולהיכנס לתבניות שלפעמים נשים בעצמן מצפות מאתנו להיות בהן.

דליה איציק: בינינו, לפעמים גם אנחנו קורבנות של מי שלימדו אותנו לחשוב באופן לא שוויוני על עצמנו, גם אנחנו קורבן של מערכת חינוך.

דליה איציק: לכן, שוויון הוא לא דבר מובן מאליו, צריך לחנך לו.

דליה איציק: כמו שצריך לחנך לשוויון בין הערבים לבין היהודים, כמו שצריך לחנך לשוויון להומוסקסואלים וללסביות, כך צריך לחנך לשוויון בין המינים.

דליה איציק: זו המשימה המרכזית של מערכת החינוך.

דליה איציק: זה לא מהיום הראשון, אין פה קפיצות דרך, זה ייקח זמן, אבל כמו בחינוך - מי שמתמיד מנצח.

דליה איציק: אני אומרת לך שיש המון לעשות במערכת החינוך, וכמאמינה גדולה בחינוך מהגיל הרך, זה צריך להיעשות כל הזמן, יום-יום, ממש מהגיל הרך, אני מתכוונת לגיל הרך מאוד.

דליה איציק: לכן, אם תצליחי לגבש תוכנית - התחלתי בה, ויש תוכנית כזאת, אני לא יודעת עד כמה היא ממוקמת היום במערכת החינוך - היא צריכה להיות BUILT-IN במערכת.

דליה איציק: אין מבצע של שוויון בין המינים, זה לא פרויקט, זה תהליך חינוכי מייגע, ארוך טווח, מתפתח וצומח עד אשר יהיו ימים טובים.

דליה איציק: אני רוצה לאחל לך, לאחל לי ולבית הזה, שלא יצוין יותר יום האשה הבין-לאומי, שהוא יימחק מהלוח, כי אז תהיה הוכחה שבאמת השגנו את מה שצריך להשיג.

דליה איציק: בהצלחה.

ראובן ריבלין: חן-חן לחברת הכנסת דליה איציק.

ראובן ריבלין: חברת הכנסת גילה גמליאל.

ראובן ריבלין: אחריה יעלה - מי אמר שגברים לא מדברים - חבר הכנסת עסאם מח'ול.

גילה גמליאל: אדוני יושב-ראש הכנסת, אני רוצה להודות לך על הברכות.

גילה גמליאל: חברות וחברי הכנסת, אני שמחה לבשר לחברתי דליה, שבוועדה שלנו, הוועדה לקידום מעמד האשה, יש שישה חברי כנסת והיום הם גם היו רוב בוועדה שבחרה אותי.

גילה גמליאל: מי יודע, אולי בקרוב יהיה גם יושב-ראש גבר.

גילה גמליאל: עד אז אנחנו נעשה את העבודה היטב, כמו שצריך.

גדעון סער: עד אז אנחנו משרתים בשמחה תחת היושבת-ראש.

אחמד טיבי: יש רופא נשים בוועדה.

גילה גמליאל: כן, נכון, יש לנו גם רופא נשים בוועדה, כך שבתור התחלה יש ייצוג מצוין.

גילה גמליאל: אני מסכימה עם החזון שדיברת עליו.

גילה גמליאל: נפעל בכיוון זה.

גילה גמליאל: דיברת בין היתר על פריצת מעוזים שמוגדרים גבריים כביכול.

גילה גמליאל: בעבר שלי פרצתי הרבה מעוזים כאלה, גם כאשה הראשונה בתור יושבת-ראש התאחדות הסטודנטים וגם באוניברסיטת בן-גוריון במגוון תפקידים.

גילה גמליאל: אני אומרת בצורה ברורה: נשים וגברים כאחד מתאימים לכל התפקידים.

גילה גמליאל: כל תפקיד שאשה תצטרך למלא אותו, היא תיבחן על סמך היכולות והכישורים שלה.

גילה גמליאל: זו המטרה ואלה הדברים שנצטרך לדאוג להם בבית הזה.

גילה גמליאל: אנחנו צריכים להגיע למצב, שלא נצטרך לקרוא אותן כותרות שקראת קודם: האשה הראשונה, האשה הראשונה.

גילה גמליאל: הגיע הזמן שיהיה ייצוג שוויוני בכל הרבדים, ונצטרך לפעול לכך.

גילה גמליאל: בשלב הראשון נצטרך לפעול להעדפה מתקנת במגוון תפקידים, גם על מנת לשמש מודל וליצור תקדימים ראויים בכל אותם מעוזים גבריים כביכול, כדי להראות שהכול אפשרי.

גילה גמליאל: אני רוצה להתחיל במקורות העתיקים של חז"ל.

גילה גמליאל: שם נכתב כי בינה יתירה נתן הקדוש-ברוך-הוא באשה יותר מאשר באיש.

גילה גמליאל: זה התחיל בהיסטוריה הרחוקה, ונעבור עכשיו לפרסומים האחרונים שהיו אתמול בכל העתונים: נשים משכילות יותר, אבל מרוויחות פחות.

גילה גמליאל: מכיוון שגם ארצה שהנושא הזה יעלה לסדר-היום בוועדה לקידום מעמד האשה, אני רוצה להציג את כל אותן עוולות ואת הקיפוח בשכר.

גילה גמליאל: לא יכול להיות מצב שבו נשים וגברים באותו תפקיד ובאותה דרגה ישתכרו שכר שונה בהפרש של עשרות אחוזים.

גילה גמליאל: אעדכן אתכם בכמה נתונים שפורסמו בסוגיה הזאת.

גילה גמליאל: היום השכר הממוצע של גברים שכירים עומד על כ-8,147 שקלים ברוטו בחודש, בעוד נשים מרוויחות בממוצע רק כ-5,015 שקלים.

גילה גמליאל: זה אומר שהפער בשכר בין נשים לגברים הוא כ-37% לרעת הנשים.

גילה גמליאל: לא יעלה על הדעת, שבעידן המודרני במדינת ישראל, אם אתה גבר אתה מרוויח פי-1.6 מהאשה.

גילה גמליאל: אף שאנחנו רק 18 נשים כאן, ביחס לעבר ייצוג הנשים בכנסת עכשיו יותר טוב.

גילה גמליאל: מתוך דברי חברי הכנסת אני רואה שיש מגמה של פתיחות, של שוויון ושל הובלת מהלכים שיביאו למצב שבו לא נהיה רק שלוש שרות, ולא נצטרך בכלל לספור אם כן קיימות סגניות שר או לא - לצערי אין היום – ונוכל להסתכל בפרספקטיבה כללית כאשר קיים שוויון מלא, שלא נצטרך לדון בו.

גילה גמליאל: נצטרך לדון בערך המוסף של נושא החינוך ובשאלה אילו דברים אנחנו רוצים לקדם בעתיד.

גילה גמליאל: השוויון שעליו אנחנו מדברים צריך להיות, אני מסכימה עם דליה, גם בנושא של הקהילה ההומו-לסבית, גם בנושאים הקשורים למיעוטים ולכל שאר הרבדים בחברה, כדי שניצור לנו כאן חברה שוויונית, כדי שנסתכל על החברה שלנו בראייה לעתיד וניצור מכאן, מהבית הזה, עשייה ושיתוף פעולה מוצלחים.

גילה גמליאל: אני פונה עכשיו לממלא-מקום היושב-ראש יולי אדלשטיין - בהצלחה, כיף לברך שניים מהחברים שלנו.

גילה גמליאל: אני מבקשת להעלות את הנושא של פערים בשכר בין נשים לבין גברים לדיון בוועדה, תוך הסקת מסקנות שיובאו למליאה, על מנת שנוכל לדון בהן ולהתחיל בצעד הראשון בדרך לשוויון מלא בין המינים.

גילה גמליאל: תודה רבה.

יולי יואל אדלשטיין: תודה לחברת הכנסת גמליאל.

יולי יואל אדלשטיין: חבר הכנסת עסאם מח'ול, ואחריו - חברת הכנסת גילה פינקלשטיין.

עסאם מח'ול: אדוני היושב-ראש, חברות וחברי הכנסת, נציגות ארגוני נשים, אני רוצה לנצל את ההזדמנות הזאת כדי לשלוח מכאן את ברכתי ואת ברכת סיעת חד"ש לציבור הנשים בישראל, היהודיות והערביות, לציבור הנשים באזור, הישראליות והפלסטיניות, לציבור הנשים במזרח התיכון - שצפויים לנו בו כנראה ימים קשים בתקופה הקרובה - ולנשות העולם בכלל, שמציינות את יום 8 במרס כיום המאבק על מעמדה של האשה.

עסאם מח'ול: מכמה סיבות לסיעתנו היה חשוב לדבר דווקא בנושא הזה ולהופיע כאן היום.

עסאם מח'ול: קודם כול, מכיוון שנחטיא את המטרה אם ה-8 במרס יהיה יום של מאבק נשי על מעמד האשה.

עסאם מח'ול: המאבק על מעמדה של האשה ועל השוויון לאשה הוא מאבק על פני החברה כולה.

עסאם מח'ול: המאבק הזה הוא לא מאבק נשי, אלא הוא מאבק על מעמדה של האשה ועל פניה של החברה.

עסאם מח'ול: כך אנחנו רואים את זה, כך ראינו את זה היסטורית גם בעבר, כאשר רק קומוניסטיות וקומוניסטים היו מציינים את היום הזה.

עסאם מח'ול: אני חושב שעשינו כברת דרך ארוכה בחברה הישראלית כאשר כנסת ישראל מציינת את היום הזה בדיון פורמלי, חגיגי וחשוב היום.

עסאם מח'ול: סיעתנו וקודמנו בסיעה הזאת, חבר הכנסת המנוח תופיק זיאד - הוא הציע מעל במה זו, עוד בכנסת השתים-עשרה, הצעת חוק להפוך את יום 8 במרס ליום שבתון לאשה העובדת.

עסאם מח'ול: אני חושב שצריך להבטיח שחוק כזה אכן יעבור בכנסת הזאת אם אנחנו רוצים לנהל את המאבק הזה ולציין את היום הזה כפי שנחוץ.

עסאם מח'ול: חשוב שנראה מה הם השורשים של ה-8 במרס, כי אני חושב שמשהו מיטשטש ומשהו מתבלבל כאשר כולם פתאום תומכים ב-8 במרס, ואני לא בטוח שהתמונה בפועל, בחיי היום-יום, בחיי החברה, בעמדות שלנו בשאלות הנוגעות לנשים, בחברה שיש בה פמיניזציה של העוני, של האבטלה - או שלא כולנו מתכוונים למה שאנחנו אומרים, או שאנחנו לא מבינים מספיק את השורשים של ה-8 במרס.

עסאם מח'ול: השורשים של ה-8 במרס הם במאבק מעמדי של האשה על זכויותיה לשכר שווה, לשעות עבודה פחותות, לתנאי עבודה יותר טובים: עוד ב-1857, השביתה הראשונה ב-8 במרס בניו-יורק דווקא; 50 שנה אחרי זה, ב-1908, בניו-יורק הפגנה ראשונה של נשים על תנאי עבודה ותנאים סוציאליים לנשים, על שוויון האשה בעבודה כמאבק מעמדי.

עסאם מח'ול: ב-1910 זה הפך להיות יום בין-לאומי למעמד האשה.

עסאם מח'ול: מה החשיבות של האמירה הזאת?

עסאם מח'ול: החשיבות היא שהמאבק הזה הוא לא רק מאבק על שיפור מצבה של האשה בתוך המבנה החברתי הקיים, אלא אסטרטגית הוא בעיקר מאבק על המבנה החברתי הקיים בכבודו ובעצמו, מאבק על שינוי המבנה החברתי הקיים, על שינוי פני החברה, שינוי עמוק, שלא יכול לפסוח על שינוי מעמדה של האשה ועל השוואת מעמדה.

עסאם מח'ול: לכן, יש חשיבות להישגים הקונקרטיים שמדברים עליהם היום, אבל צריך לראות אותם כחלק משינוי החברה הישראלית לחברה יותר שוויונית, יותר אנושית ויותר צודקת.

עסאם מח'ול: כל ניסיון לנתק את המאבק על מעמדה של האשה ועל שוויונה מהמאבק הכולל לחברה צודקת יותר, שוויונית יותר ודמוקרטית יותר הוא ניסיון רדוד ושטחי, שבא על מנת לצאת ידי חובה.

עסאם מח'ול: המאבק לצדק, לשוויון ולדמוקרטיה לא ניתן לחלוקה ולהפרטה.

עסאם מח'ול: אתה לא יכול להיות שוויוניסט בוי"ו, ובו בזמן להיות שוביניסט בבי"ת.

עסאם מח'ול: אתה לא תוכל, או לא תוכלי, להיות שוויוניסט אמיתי בשאלת האשה ובו בזמן להיות שוביניסט ביחסך לאחר או לעם האחר או לאשה הערבייה או לאיש הערבי.

עסאם מח'ול: אתה לא יכול להיות שוויוניסט אם אתה מקבל את חוסר השוויון כלפי תלמידים ספרדים בבית-ספר בתל-אביב.

עסאם מח'ול: אתה לא יכול להיות שוויוניסט אם אין לך עמדה נכונה ודמוקרטית כלפי החברה כולה.

עסאם מח'ול: השאלה של מעמד האשה היא שאלה מהותית של הדמוקרטיה, ונקודת המוצא חייבת להיות זו, שאין דמוקרטיה בלי שוויון, אבל אין שוויון בלי דמוקרטיה.

עסאם מח'ול: אנחנו מודעים לכך שהמאבק הזה חייב להיות מאבק כולל של ציבור הנשים היהודיות והערביות ושל כל האנשים המתקדמים בחברה הזאת, יהודים וערבים, על מנת לשנות את פני החברה לחברה שוויונית ודמוקרטית יותר.

עסאם מח'ול: תודה רבה.

יולי יואל אדלשטיין: תודה לחבר הכנסת עסאם מח'ול.

יולי יואל אדלשטיין: חברת הכנסת גילה פינקלשטיין, ולאחר מכן – אחרונת המציעים, חברת הכנסת אתי לבני.

יולי יואל אדלשטיין: לשאלתך, חבר הכנסת מח'ול, יש הסוברים שקלרה זטקין ורוזה לוקסמבורג קבעו את ה-8 במרס לכבוד אסתר המלכה.

יולי יואל אדלשטיין: אני לא בטוח שהסברה הזאת היא נכונה היסטורית, אבל יש גם סברה כזאת.

מוחמד ברכה: זה דווקא חיבור מעניין.

חיים אורון: זה אלה שאמרו שהיהודים אשמים בכול.

יולי יואל אדלשטיין: יש גם היסטוריונים שטוענים כך.

יולי יואל אדלשטיין: חברת הכנסת גילה פינקלשטיין, בבקשה.

יולי יואל אדלשטיין: חמש דקות.

גילה פינקלשטיין: אדוני היושב-ראש, כנסת נכבדה, אני שמחה שהנשים כאן דואגות זו לזו.

גילה פינקלשטיין: הייתי מאוד נרגשת וגאה הבוקר כשהגעתי לוועדה לקידום מעמד האשה.

גילה פינקלשטיין: גילה גמליאל, כמו גנרל, חילקה תפקידים, הציעה הצעות.

גילה פינקלשטיין: ממש הייתי גאה.

גילה פינקלשטיין: בהצלחה ליושבת-ראש גילה גמליאל.

יולי יואל אדלשטיין: כרגע קיבלת דרגת גנרל, גילה.

גילה פינקלשטיין: אני עוד יותר נרגשת שאחרי 20 שנה שקולה של האשה הדתית-לאומית לא נשמע בבית-המחוקקים, הוא נשמע עכשיו, ואני מקווה שבעוד ארבע שנים, כשיהיו בחירות לכנסת, תהיינה עוד הרבה נשים דתיות שתצטרפנה, ואני כבר לא אזדקק להעדפה מתקנת, לשריון, ואיאבק על כך ששאר המועמדות גם הן ייכנסו, הראשונות כמובן לא יזדקקו לשריון, ועוד מועמדות דתיות-לאומיות ישבו ויפעלו פה בבית-המחוקקים.

גילה פינקלשטיין: חשוב מאוד לציין את יום האשה הבין-לאומי מסיבות שונות.

גילה פינקלשטיין: לצערנו, עדיין לא בכל מקום בעולם מודעים לזכויותיהן של נשים, עדיין קיימות חברות שבהן מקומה של האשה נחות ומונע ממנה אפשרויות שינוי.

גילה פינקלשטיין: התופעה שבה אין לנשים זכויות שוות במשפחה ובחברה קיימת בישראל הנאורה.

גילה פינקלשטיין: לחרדתנו אין יוצאים להפגנות רחוב על רצח נשים בידי בני משפחתן.

גילה פינקלשטיין: המעונות לנשים מוכות מלאים עד אפס מקום בנשים שאינן בטוחות ביכולתן לחיות בין קירות בתיהן.

גילה פינקלשטיין: לא ייאמן, עדיין יש סחר בנשים, יש ניצול נשים על רקע של מצב כלכלי קשה.

גילה פינקלשטיין: נשים נבחנות על-פי החיצוניות שלהן יותר מגברים.

גילה פינקלשטיין: נשים רבות חוו הטרדה מינית בעוצמות שונות.

גילה פינקלשטיין: מקומות העבודה אינם מייצגים עקומה זהה במערכת התפקידים הבכירים.

גילה פינקלשטיין: לא מביאים בחשבון שנים שבהן נשים מפנות יותר תשומת לב לבית, ואף בולמים את התקדמותן בהמשך בגין גילן.

גילה פינקלשטיין: הביטו בצוות השרים וחברי הכנסת כדי לדעת שאין ייצוג נכון לכוח הנשי.

גילה פינקלשטיין: נשים רבות מופלות בשכרן בהשוואה לגברים, כפי שציינה חברתי גילה גמליאל.

גילה פינקלשטיין: נשים רבות מופלות לרעה על-ידי מעבידים שאינם ששים להעסיק נשים הרות ואמהות צעירות.

גילה פינקלשטיין: רק השבוע דיברנו על חיילים שחוזרים מהמילואים, שצריך לחוקק חוק שחצי שנה לא יוכלו לפטר אותם ממקום עבודתם.

גילה פינקלשטיין: ואף אחד עדיין לא הזכיר את הנשים ההרות, נשים שחוזרות מחופשת לידה, שלושה חודשים לא היו במקום עבודתן, כבר מחליפים אותן במישהי אחרת.

גילה פינקלשטיין: קל מאוד להשתחרר מהן.

גילה פינקלשטיין: הן חוזרות מחופשת לידה אחרי שלושה חודשים, עובדות שבוע-שבועיים ומפטרים אותן.

גילה פינקלשטיין: אין מי שידאג להן.

גילה פינקלשטיין: אכן יש לדאוג גם לנשים שחוזרות מחופשת לידה, שחצי שנה אחרי חופשת הלידה שלהן לא יוכלו לפטר אותן.

גילה פינקלשטיין: נשים לפעמים נשאלות שאלות אישיות שאין מעלים על הדעת להפנות לגברים.

גילה פינקלשטיין: החברה רואה בנשים אחראיות בלעדיות לגידול הילדים.

גילה פינקלשטיין: אנשי עסקים מוכנים להשקיע במכוני כושר ובחופשות של העובדים ונמנעים מהחזקת מעונות ופעוטונים.

גילה פינקלשטיין: עדיין יש מקומות שירות, כגון מוסכי רכב, קבלנים, אינסטלטורים, שמנצלים את חוסר ידיעתן ואת חוסר ביטחונן של הנשים בנושאים אלה.

גילה פינקלשטיין: הדימוי הנשי משפיל.

גילה פינקלשטיין: ראו את עולם הפרסום, את הטקסים של בחירת מלכות היופי.

גילה פינקלשטיין: בדיקת הספרים, ובמיוחד ספרי הלימוד, חושפת את מקומן של הדמויות הנשיות, התכונות המיוחסות להן ותפקידן בחברה.

גילה פינקלשטיין: אסתפק בסעיפים שהזכרתי כדי אכן לקום ולצעוק.

גילה פינקלשטיין: הכוח הנשי לא מגיע לביטוי המלא, והנזק הוא של החברה כולה.

גילה פינקלשטיין: העולם נברא "זכר ונקבה ברא אתם".

גילה פינקלשטיין: שניהם נבראו בצלם כדי לתרום מייחודם ומסגולותיהם.

גילה פינקלשטיין: הנשים רוצות במימוש הפוטנציאל הגלום בהן, והחברה אכן זקוקה לקול הנשי כדי ליצור את ההשלמה של התזמורת, תזמורת מעולה, המורכבת מקולות שונים.

גילה פינקלשטיין: חשוב מאוד בכל תחום, בעיקר בתחום הדיפלומטיה, ששפתן-קולן של הנשים ותבונתן המיוחדת ישולבו כדי להגיע לפתרונות יצירתיים שיאפשרו חיים בעולם טוב יותר.

גילה פינקלשטיין: אסיים בהזכרת ספר הספרים של העם היהודי, שמאפשר לנשים להגיע לתבונה, פסגת היכולת האנושית, ואין פוצה פה כנגד הנשים הנביאות, השופטות, ואף המוציאות לקרב, כמו דבורה הנביאה.

גילה פינקלשטיין: הגענו היום למצב שבו יש לתקן עוולות רבות בחיי נשים.

גילה פינקלשטיין: רוב גלריית הנשים המקראיות מוכרת לנו בתשוקתן ללדת ולהפוך לאמהות.

גילה פינקלשטיין: תפקיד זה מקנה להן מקום של כבוד.

גילה פינקלשטיין: גם אנו, נכדות לאותן נשים, איננו מוותרות על זכותנו ללדת, להגיע לשיא האפשרות האנושית - יצירת חיים חדשים.

גילה פינקלשטיין: אך עם זאת אנו דורשות מן הגברים שייקחו חלק שווה בבניית אותם חיים.

גילה פינקלשטיין: העריכו נכון את אותה אינטליגנציה רגשית הקיימת בנשים באופן טבעי וחיפשו מוצא משותף המתאים גם לנשים.

גילה פינקלשטיין: ההיסטוריה מראה שרוחות התקופה השפיעו על המנהיגים היהודים במקומות מגוריהם וגרמו לאפליית נשים, שהיא זרה למקרא.

גילה פינקלשטיין: אני קוראת לכולם להיאבק, להחזיר את כבוד האשה למקומו הראוי.

גילה פינקלשטיין: נמשיך ונציין את יום האשה הבין-לאומי עד ליום שבו לא ניאלץ להילחם עוד עבור מה שחייב להיות מובן מאליו לכולם.

גילה פינקלשטיין: תודה רבה.

יולי יואל אדלשטיין: תודה לחברת הכנסת פינקלשטיין.

יולי יואל אדלשטיין: חברת הכנסת אתי לבני, בבקשה.

אתי לבני: אני אדבר על נשים בפוליטיקה.

אתי לבני: השרה לימור לבנת דיברה.

אתי לבני: היא הזכירה שיש עכשיו 18 נשים בכנסת ויש שלוש שרות.

אתי לבני: בעיני זה מביש.

אתי לבני: זו לא שמחת עניים.

אתי לבני: זה אומנם אשה אחת, או שתי נשים, יותר ממה שהיו בכנסת האחרונה, אבל זה מביש.

אתי לבני: המצב הזה פשוט לא בא בחשבון.

אתי לבני: מה עוד שהנשים בכנסת לא עומדות בראש הוועדות החשובות והיוקרתיות, לא כספים, לא חוץ וביטחון ולא חוקה.

אתי לבני: הן לא שרות במשרדים החשובים והיוקרתיים.

אתי לבני: נכון שחינוך מאוד חשוב, אבל מה עם כל היתר?

אתי לבני: לעומת העולם ישראל נמצאת, מתוך חמש חמישיות, בחמישייה הרביעית, בעוד מבחינת התוצר הכלכלי אנחנו בחמישייה הראשונה.

אתי לבני: לעובדה שלמדינה יש הוצאה כל כך גדולה על ביטחון יש קשר למעמד הנשים ולייצוגן בפוליטיקה.

אתי לבני: וזה המקרה בארץ.

אתי לבני: כשאנחנו בודקים ושואלים את הציבור הישראלי, האם הם רוצים לראות יותר נשים בפוליטיקה, בכל הסקרים אנחנו מקבלים ש-90% מהציבור הישראלי רוצה לראות יותר נשים בפוליטיקה.

אתי לבני: למה?

אתי לבני: מכל הסיבות הידועות.

אתי לבני: נשים מוסיפות סגנון קואופרטיבי, נטול פניות, מהול במידת-מה של חמלה, ענייני יותר, פחות אגרסיבי, זו נקודת מבט נוספת לכל הגלריה של נקודות המבט.

אתי לבני: אבל בשבילי השאלה הזאת איננה רלוונטית.

אתי לבני: יש 50%-51% נשים, והן צריכות להיות מיוצגות בפוליטיקה ובחיים הציבוריים כמו בכל מקום אחר.

אתי לבני: למה בפוליטיקה?

אתי לבני: כי הפוליטיקה היא המקום היחיד או העיקרי שבו הכוח וההשפעה, ואפשר להגיע אליהם.

אתי לבני: מתוך הפוליטיקה אפשר לעשות את השינויים.

אתי לבני: אני קוראת לחברי במפלגות החרדיות והערביות.

אתי לבני: חברי עסאם מח'ול דיבר על שוויון לנשים ונגד שוביניזם.

אתי לבני: אני לא רואה נשים ערביות בכנסת הזאת.

אתי לבני: למה?

אתי לבני: אני לא רואה נשים חרדיות ולא נשים בש"ס.

אתי לבני: שם, לפי ההלכה היהודית, כבודה של בת מלך פנימה ונשים מקומן בבית, שפירושו מקומן לעשות הרבה ילדים, מקומן לשאת בעול הפרנסה, כאשר בני זוגן הם חלק מחברת לומדים.

אתי לבני: מדוע שלא יהיו גם בפוליטיקה?

אתי לבני: מדוע שלא ינסו לשנות?

אתי לבני: מדוע שלא ינסו להשפיע?

אתי לבני: תנו להן מקום.

אתי לבני: 20% מהציבור מאבד את הנשים שלו.

אתי לבני: הן לא נמצאות במקומות שבהם נמצא הכוח.

אתי לבני: אני קוראת לכנסת, לקראת הבחירות המוניציפליות, לחוקק חוקים בדבר העדפה מתקנת, או כפי שזה נקרא בלשון הפמיניסטית: השוואת העדפה, כי עד היום היתה העדפה לגברים.

אתי לבני: אני חושבת שרק באמצעות חקיקה - וכמובן חינוך ובכל דרך אחרת, שאלה הם תהליכים לזמן ארוך – רק באמצעות חקיקה שתחייב את המפלגות ואת הגופים הציבוריים לשלוח נשים לכל התפקידים, אנחנו נקבל ייצוג הולם לנשים.

אתי לבני: תודה.

יולי יואל אדלשטיין: תודה לחברת הכנסת לבני.

יולי יואל אדלשטיין: נעבור להצעות אחרות.

יולי יואל אדלשטיין: חבר הכנסת טלב אלסאנע - - -

גדעון עזרא: אני מבקש להשיב.

יולי יואל אדלשטיין: בבקשה.

יולי יואל אדלשטיין: השר המקשר, השר גדעון עזרא, מבקש להשיב על ההצעות.

גדעון עזרא: אני משיב בשמה של שרת החינוך, שלא יכלה להיות בהמשך הדיון כאן, והיא רצתה בכך מאוד.

גדעון עזרא: להלן הדוח שקיבלתי ממנה: עם כניסתה של השרה לימור לבנת למשרד החינוך, במרס 2001, היא הודיעה על החלת מדיניות של העדפה מתקנת לנשים, ואכן במשרדה מושם דגש על קידום נשים לתפקידים בכירים.

גדעון עזרא: 65% מנושאי התפקידים הבכירים שמונו במשרד בשנת 2001 הם נשים.

גדעון עזרא: מספר העובדים הבכירים במשרד עומד על 80, בהם 34 נשים, שהן 42.5%.

גדעון עזרא: במשרד החינוך מכהנת אשה בתפקיד מנכ"לית המשרד.

גדעון עזרא: מונתה מנכ"לית למועצה להשכלה גבוהה.

גדעון עזרא: השרה לבנת מרבה למנות נשים לתפקידים בדירקטוריונים.

גדעון עזרא: נושא השוויון בין המינים נקבע כאחד מששת הדגלים שנקבעו למערכת החינוך.

גדעון עזרא: תקציב השוויון בין המינים במשרד החינוך שולש, והוא עומד על 3 מיליוני שקלים.

גדעון עזרא: במשרד קיים תקן מלא לתפקיד הממונה על השוויון בין המינים.

גדעון עזרא: בלשכת השרה פועלת יועצת לקידום מעמד האשה.

גדעון עזרא: כשמדברים על חינוך מדברים על תהליך ועל השקעה לאורך זמן, שפירותיה אינם נקטפים מיידית.

גדעון עזרא: עם זאת, אם בכוונתנו לחולל שינוי, צריך לעשות זאת כבר בגיל הצעיר, בשלביה הראשונים של מערכת החינוך.

גדעון עזרא: לפיכך, השנה עוברות כ-3,000 גננות וכ-1,000 מורות בכל המגזרים השתלמות בנושא השוויון בין המינים.

גדעון עזרא: משרד החינוך, וזאת הזכירה שרת החינוך בהיותה כאן, מקיים פרויקט ייחודי, יחד עם שדולת הנשים בישראל - נערות מובילות שינוי, בכיתות י' וי"א.

גדעון עזרא: בפרויקט משתתפות כ-1,300 תלמידות מ-32 בתי-ספר ומ-19 יישובים.

גדעון עזרא: לפני שנה הוקמה ועדה לבדיקת סטריאוטיפים מגדריים בספרי הלימוד במערכת החינוך.

גדעון עזרא: נסרקו במדגם 130 ספרי לימוד, ונמצא שב-96% מהספרים יש סטריאוטיפים מגדריים.

גדעון עזרא: הוחלט על הטבעת תו אישור ספרי לימוד, מעין תו תקן, המחייב עמידה בקריטריונים לאישור ספרי לימוד בכלל ומבחינה מגדרית בפרט.

גדעון עזרא: המלצות הוועדה מיושמות, והוצאו הנחיות מתאימות.

גדעון עזרא: במערכת החינוך מתקיימים עשרות ימי עיון להעלאת המודעות לשוויון בין המינים בכל המגזרים.

גדעון עזרא: כמו-כן מתקיימים ימי עיון למגשרים, למפקחים ולעובדים מגף עלייה וקליטה בנושא השוויון בין המינים וקידום מעמד האשה בקרב עולים חדשים מאתיופיה ומחבר המדינות.

גדעון עזרא: בכוונת שרת החינוך, התרבות והספורט, במסגרת תפקידה כיושבת-ראש ועדת השרים לקידום מעמד האשה, להביא להקמתה של מועצה לאומית לקידום נשים, נערות וילדות בספורט.

גדעון עזרא: תוכנית בנושא כבר הוכנה.

גדעון עזרא: בימים אלה מקימה השרה ועדה לבדיקת נושא תקצוב ספורט הנשים על היבטיו השונים, מתוך כוונה לקדם את הנושא ולהביא לשוויון עם תקציב הספורט לגברים.

גדעון עזרא: ומלה אחרונה: ברכותי לחברת הכנסת גילה גמליאל על היבחרה לתפקיד יושבת-ראש הוועדה לקידום מעמד האשה.

גדעון עזרא: יישר כוח.

גדעון עזרא: תודה.

יולי יואל אדלשטיין: אני מודה מאוד לשר גדעון עזרא.

יולי יואל אדלשטיין: הצעות אחרות: חבר הכנסת טלב אלסאנע מבקש להסיר את הצעתה של חברת הכנסת זהבה גלאון, דווקא ביום האשה?

טלב אלסאנע: אדוני היושב-ראש, חברי הכנסת, אני מצטרף להצעתה של חברת הכנסת זהבה גלאון.

טלב אלסאנע: אני רוצה לברך את חברת הכנסת גילה גמליאל לרגל מינויה ליושבת-ראש הוועדה לקידום מעמד האשה.

טלב אלסאנע: ראה איזה פרדוקס, כבוד היושב-ראש, ביום הזה, כשמקיימים דיון על מעמד האשה ביום האשה הבין-לאומי, מתפרסמת ידיעה באתר "וואלה" באינטרנט, ולפיה אשה פלסטינית נדרסה על-ידי טנק באזור חווארה שבגדה המערבית.

טלב אלסאנע: הטנק פגע באשה בזמן שעסק בפעילות אבטחה.

טלב אלסאנע: צה"ל חוקר את נסיבות האירוע, ומדגיש כי מדובר בתאונה.

טלב אלסאנע: זו המציאות, וכשאנחנו מדברים על יום האשה הבין-לאומי, צריך לשים לב לסבל שנגרם גם לאשה הפלסטינית.

טלב אלסאנע: ביקשתי להעיר הערה לשרה, שלצערי לא נתנה את הכבוד הראוי לדיון הזה ולא נשארה להמשך הדיון, מה היא עושה כדי לקדם את מעמד האשה הערבייה במסגרת תפקידה כיושבת-ראש ועדת השרים לקידום מעמד האשה?

יולי יואל אדלשטיין: תודה לחבר הכנסת טלב אלסאנע.

יולי יואל אדלשטיין: חבר הכנסת אחמד טיבי מבקש להסיר את הצעתה של חברת הכנסת גילה גמליאל, בבקשה.

אחמד טיבי: תודה, אדוני.

אחמד טיבי: גילה, זה לא אישי.

אחמד טיבי: משכורות של נשים.

אחמד טיבי: אנחנו מתבשרים חדשים לבקרים על כך שלעתים נשים מוכשרות יותר מגברים בפונקציות מסוימות, אבל תמיד המשכורת באותה פונקציה קטנה יותר לנשים מאשר לגברים באותו מקום עבודה.

אחמד טיבי: זה נושא הדורש טיפול.

אחמד טיבי: אין מקום שראוי יותר לתקן את המצב הזה מאשר הכנסת, שהיא הגוף העליון השולט על הרשות המבצעת.

יולי יואל אדלשטיין: תודה רבה לחבר הכנסת אחמד טיבי.

יולי יואל אדלשטיין: חבר הכנסת מוחמד ברכה מבקש להסיר דווקא את הצעתו של חבר הכנסת עסאם מח'ול.

מוחמד ברכה: תקנונית זה לא בסדר.

יולי יואל אדלשטיין: אאפשר לך להציע להסיר את הצעתה של חברת הכנסת גילה פינקלשטיין.

מוחמד ברכה: בסדר.

מוחמד ברכה: אדוני היושב-ראש, רבותי חברי הכנסת, כמובן, המושג הסרה הוא רק לצורך הפרוטוקול, אבל פה יש מצעד של הצהרות כוונות בנושא החשוב הזה של יום האשה הבין-לאומי.

מוחמד ברכה: אני רוצה לברך את חברת הכנסת גילה גמליאל ולאחל לה הצלחה.

מוחמד ברכה: ברשות היושב-ראש, אני רוצה לברך את מאות המפגינות, יהודיות וערביות, שהפגינו בשבת האחרונה בחיפה, לרגל יום האשה הבין-לאומי, ביוזמת תנד"י - תנועת נשים דמוקרטיות בישראל.

מוחמד ברכה: יצא לי להשתתף בהפגנה הזו כמלווה של בתי.

מוחמד ברכה: אני באמת חושב שהגיע הזמן לא רק להגיד כל מיני קלישאות בכל מיני מוסדות ממלכתיים ורשמיים, אלא אם הדברים לא יתקדמו, צריך לצאת לרחוב, ותנד"י נתנה בשבת את הדוגמה הטובה ביותר לכך.

מוחמד ברכה: תודה רבה, אדוני.

יולי יואל אדלשטיין: אני מודה מאוד לחבר הכנסת מוחמד ברכה.

יולי יואל אדלשטיין: אדוני השר, אני מבין שאתה מבקש להעביר את הדיון לוועדה?

גדעון עזרא: כן.

יולי יואל אדלשטיין: חברת הכנסת זהבה גלאון, לוועדה?

זהבה גלאון: כן.

יולי יואל אדלשטיין: חברת הכנסת דליה איציק לא נוכחת.

יולי יואל אדלשטיין: חברת הכנסת גילה גמליאל?

גילה גמליאל: - - -

יולי יואל אדלשטיין: חבר הכנסת עסאם מח'ול?

עסאם מח'ול: ועדה.

יולי יואל אדלשטיין: חברת הכנסת גילה פינקלשטיין, המשך דיון בוועדה?

גילה פינקלשטיין: כן.

יולי יואל אדלשטיין: חברת הכנסת אתי לבני לא נוכחת.

יולי יואל אדלשטיין: אם כן, אנחנו נצביע בהרמת יד.

יולי יואל אדלשטיין: מי בעד העברת הדיון בנושא יום האשה הבין-לאומי לוועדה לקידום מעמד האשה - נא להרים יד.

יולי יואל אדלשטיין: מי נגד?

יולי יואל אדלשטיין: בעד ההצעה להעביר את הנושא לוועדה - רוב

יולי יואל אדלשטיין: נמנעים - אין

יולי יואל אדלשטיין: תודה.

יולי יואל אדלשטיין: ברוב קולות, הנושא יועבר להמשך דיון בוועדה לקידום מעמד האשה.

יולי יואל אדלשטיין: ["דברי הכנסת", חוב' ב'.]

יולי יואל אדלשטיין: הנושא הבא שעל סדר-היום - דברי שר הביטחון בנושא: מצבם הקשה של תושבי העיר שדרות, הצעות לסיכום הדיון והצבעה.

יולי יואל אדלשטיין: אדוני שר הביטחון, כבודו מוזמן לסכם.

שאול מופז: אדוני היושב-ראש, כנסת נכבדה, ברשותך, לפני שאומר מלים על העיר שדרות, ברצוני לומר כמה מלים על יום האשה הבין-לאומי.

שאול מופז: אני חושב שהנושא של שוויון ההזדמנויות ומעמד האשה בישראל הוא נושא חשוב ממדרגה ראשונה.

שאול מופז: אני, בכל תפקידי האחרונים וגם בתפקיד הנוכחי, עושה הרבה מאוד למען מעמדן של הנשים במערכת שאני מופקד עליה.

שאול מופז: אני נוהג לומר שיש הרבה מאוד תפקידים שנשים יכולות לעשות טוב יותר מגברים.

זהבה גלאון: תגיד את זה עוד פעם.

שאול מופז: אחזור על זה שוב, וכבר אמרתי את זה הרבה מאוד פעמים: יש הרבה מאוד תפקידים שנשים יכולות לעשות טוב יותר מגברים, ובעיני המדד היחיד הוא מדד האיכות, ולא שום מדד אחר.

שאול מופז: בהזדמנות זו אני רוצה לברך את חברת הכנסת גילה גמליאל על מינויה לתפקיד יושבת-ראש הוועדה לקידום מעמד האשה.

שאול מופז: ומכאן לנושא שדרות.

שאול מופז: ראשית אגע בנושא הביטחוני, ואחר כך בנושא הכלכלי, בתחומים שקשורים למשרד שאני מופקד עליו, משרד הביטחון.

שאול מופז: גורמי הטרור החלו בשנה האחרונה בירי טילי "קסאם" לעבר שדרות והמרחב הסובב אותה.

שאול מופז: החל במרס 2002 נרשמו 14 מקרים שבהם נורו 34 רקטות ופגעו בשדרות ובמרחבה המיידי, לצד מקרים נוספים של ירי על המרחב הסובב, כמו מפלסים, גבים, ניר-עם, כפר-עזה, בארי ויישובים נוספים, וגם על יישובים בתוך רצועת-עזה.

שאול מופז: בסך הכול נורו במרחב כ-60 רקטות "קסאם", וזאת נוסף על עשרות ומאות פיגועים נוספים וירי של מרגמות.

שאול מופז: גורמי הטרור הפלסטיני רואים ב"קסאם" סוג של נשק אסטרטגי, שנועד ליצור מעין משוואה של הרתעה וגביית מחיר.

שאול מופז: לכן הם מתמקדים בירי על שדרות.

שאול מופז: בעזה פועלת תשתית ענפה לייצור ה"קסאם" בבתי-מלאכה ובמחרטות.

שאול מופז: הייצור מבוצע על-ידי כמה ארגונים, בדגש על ה"חמאס", ומצאנו הוכחות, בין השאר, בפעולות שלנו שנעשו בעת האחרונה, לרבות על המטה של הביטחון המסכל בתל אל-האווה שברצועה.

שאול מופז: בנוסף יש מעורבות של גורמי ביטחון פלסטיניים בייצור אמצעים אלה ובחלוקתם.

שאול מופז: ראוי לציין, שהפלסטינים מייצרים כיום רקטות מסוג "קסאם" 1, 2 ו-3.

שאול מופז: לכל אחד מהסוגים יש יכולת טווח שונה וכמות חומר נפץ שונה.

שאול מופז: השימוש הרווח כיום הוא ברקטה מסוג "קסאם-2" לטווח של עד כ-7 ק"מ, וייתכן שיש להם גם רקטות עם טווח יותר רחוק.

שאול מופז: צה"ל וזרועות הביטחון משקיעים מאמץ ניכר למיגור התופעה, כחלק מהמאבק הכולל בטרור.

שאול מופז: פעילותנו כוללת טיפול בערוצי ההברחה ובתשתית הייצור.

שאול מופז: עד כה פגענו בכמה מאות מחרטות ובחוליות עצמן, אלו שמשגרות את ה"קסאם", וזאת לאור המשך הירי בכלל ולעבר שדרות בפרט.

שאול מופז: בעת האחרונה אנחנו מפעילים כוחות גדולים יותר במרחב שהפך להיות מרחב שיגור, בדגש על אזור בית-חאנון ואזורים נוספים, ובשבוע האחרון גם השתלטנו על המרחב הצפוני ברצועה, שממנו נורו בעת האחרונה רקטות "קסאם" לעבר שטחה של ישראל.

שאול מופז: בתחום שקשור לביטחון לתושבי שדרות, ובתחום הכלכלי, אני יכול לומר את הדברים הבאים: עד אשר תוכר שדרות כיישוב קו עימות, כפי שהחליטה הממשלה על-פי הצעת ראש הממשלה, עושה מערכת הביטחון ככל יכולתה לסייע לעיר במרכיבי ביטחון.

שאול מופז: אני, כשר הביטחון, ביקרתי בשדרות כמה פעמים: ב-7 בינואר, ב-24 בינואר וב-28 בפברואר.

שאול מופז: במסגרת זו השקענו בשדרות בשנה האחרונה בשיקום מקלטים כ-260,000 שקל, בציוד לכיתות הכוננות, ברכב לביטחון, במכשירי קשר ובשאר נושאים סכום כולל של קרוב ל-400,000 שקל, לרבות צופרים ונושאים נוספים.

שאול מופז: סך הכול כ-804,000 ש"ח הושקעו בשנה שחלפה.

שאול מופז: בשנת 2003 מתוקצבים על-ידי פיקוד העורף 400,000 ש"ח נוספים לשיקום מקלטים בעיר, להחזרת ניידת טיפול נמרץ שנלקחה על-ידי מגן-דוד-אדום לרמת-חובב, לרכב ולשאר נושאים, שאני לא רוצה להיכנס לפירוט שלהם, לרבות השלמת גידור ודרך ותאורת גדר באורך של 3 ק"מ, הקמת מחסן מל"ח – משק לשעת חירום - בסכום כולל של 300,000 ש"ח וכו'.

שאול מופז: בעיר שדרות קיים מפעל בשם "רשף טכנולוגיות".

שאול מופז: משום בעיות וקשיי תקציב פוטרו הפועלים מהמפעל, ובעקבות ביקור שלי שם החלטנו שנעשה כל שביכולתנו כדי שנוכל להעביר עוד חוזים ממשרד הביטחון וכדי שהמפעל הזה יוכל לקבל בחזרה את תושבי שדרות לעבודה במפעל.

עמיר פרץ: מה זה אומר?

עמיר פרץ: מחכים לזה כבר עשרה ימים.

שאול מופז: תיכף אני אענה על שאלתך.

שאול מופז: הסיוע המתוכנן לשנת 2003 יתבצע בעיקר מתקציבי משרד הביטחון - כאן אני מתחיל לענות לך - ופיקוד העורף, וחלקם ממשרד הפנים וממשרד החינוך.

שאול מופז: כאמור, הממשלה החליטה להתייחס לשדרות כאל יישוב קו עימות.

שאול מופז: המשמעות היא הטבות נוספות מכלל משרדי הממשלה.

שאול מופז: כידוע, תקציב הביטחון לשנת העבודה הנוכחית עדיין לא סוכם.

שאול מופז: על אף זאת - יושבים כאן ראש העיר אלי מויאל וסגנו יוסי פנחס.

שאול מופז: ראשית, אני רוצה לברך אותם על העמידה האיתנה שלהם וגם על המנהיגות שהם מגלים בעיר שדרות.

שאול מופז: בכל פעם שיש ירי לכיוון העיר מצלצל אלי ראש העיר אלי מויאל ואומר: אל תדאג, אנחנו חזקים.

שאול מופז: אתם תעשו את מלאכתכם כפי שאתם מבינים אותה, אנחנו נדאג להעניק את הביטחון ואת תחושת הביטחון בקרב האזרחים.

שאול מופז: לגבי השאלה שנשאלתי כאן:

שאול מופז: מה זה אומר הסיוע שלנו - ראשית, פירטתי את כל מה שכרוך בסוגיית הביטחון.

שאול מופז: לגבי מפעל "רשף טכנולוגיות", אני התחייבתי שעד 16 בחודש יהיה פתרון ותינתן תשובה.

שאול מופז: זה תלוי מאוד בהיקף תקציב הביטחון.

שאול מופז: היום משרד הביטחון מעביר הזמנות לכ-20 מפעלים, שהם בעיקר בפריפריה.

שאול מופז: היקף ההזמנות האלה עלול להיפגע אם תקציב הביטחון ייפגע באופן משמעותי.

שאול מופז: אני חייב לומר, שבימים האחרונים מתנהל דו-שיח עם האוצר, ואנחנו מתקדמים בדו-שיח הזה.

שאול מופז: אני מקווה שבימים הקרובים תסוכם המסגרת התקציבית לשנת 2003, ובכך גם נוכל לומר לאותם מפעלים ביישובי הפריפריה מה יהיה היקף ההזמנות שלנו מהם בכל מה שקשור לתחום הזמנות משרד הביטחון.

יולי יואל אדלשטיין: תודה, אדוני שר הביטחון.

עמיר פרץ: אפשר שאלה?

יולי יואל אדלשטיין: בבקשה, אם שר הביטחון יסכים לענות לך.

שאול מופז: אני מוכן לענות על כל שאלה.

יולי יואל אדלשטיין: בבקשה, שאל.

עמיר פרץ: אדוני שר הביטחון, אני בהחלט מכיר את הקשיים של משרד הביטחון ואת נושא ההזמנות השונות למפעלים, אבל כשאתה מדבר על 20 מפעלים שנשענים על הזמנות משרד הביטחון, 19 מהם פועלים ועובדים.

עמיר פרץ: אני בטוח שלא אתה ולא נציגיך מתכוונים להשתמש באותם 41 עובדים ככלי ללחוץ על משרד האוצר במשא-ומתן על 6 מיליארדי שקל אל מול אותה הזמנת מרעומים, שצריך לבצע אותה מייד.

עמיר פרץ: לכן אני חושב, שגם אם צריך ששר האוצר יתבקש לבוא ולומר שאת הסוגיה הזאת מוציאים מכלל הדיונים - כי אי-אפשר להשוות בין 20 מפעלים שמחכים להזמנות לבין מפעל שמחכה להצלה, אלה שני דברים שונים לחלוטין.

עמיר פרץ: יש בשורה קטנה, שהיא מאוד סמלית.

עמיר פרץ: אני חושב שמשרד הביטחון - ברגע שיוציא הזמנה, גם אם אלה יהיו הזמנות דחויות לעוד חודש-חודשיים, ההזמנות האלה יכולות לשמש בסיס למשא-ומתן, כדי שאנחנו נעשה את המאמץ למצוא את הגישור לאותם חודש-חודשיים שנותרו.

עמיר פרץ: אבל בלי שתהיה הזמנה מפורשת - מה קורה בעוד חודש או בעוד חודשיים - גם הנהלת המפעל לא נכנסת בכלל למשא-ומתן - - -

יולי יואל אדלשטיין: תודה, אדוני.

עמיר פרץ: אני חושב שהחלטה כזאת היא הדבר המשמעותי היום.

שאול מופז: אבל מה השאלה?

עמיר פרץ: האם ההזמנה למפעל "רשף טכנולוגיות" תצא, כפי שהבטחת, ב-16 בחודש, או רק לאחר שיסוכמו הדיונים עם משרד האוצר בסוגיה הכללית של משרד הביטחון?

שאול מופז: מכיוון שאתה רוצה לנהל אתי דו-שיח, אני מציע שניפגש ולא נעשה את זה פה, אבל, אדוני היושב-ראש, אני רוצה לומר בכל זאת דבר-מה על שאלתו הארוכה של חבר הכנסת עמיר פרץ.

שאול מופז: ראשית, אני רוצה לומר לחבר הכנסת עמיר פרץ, שהמחויבות שלי לעיר שדרות ולראש העיר אינה קטנה מהמחויבות שלך.

שאול מופז: לכן צריך להניח שאני אעשה כמיטב יכולתי על מנת לתת את הפתרון למפעל "רשף טכנולוגיות".

שאול מופז: אשר לעזרה שאתה יכול להגיש, אני מוכן שניפגש ונראה מה אנחנו יכולים לעשות בכוחות משותפים על מנת לעזור עוד יותר לשדרות.

עמיר פרץ: אדוני שר הביטחון, תענה תשובה.

עמיר פרץ: האם ההזמנה למפעל "רשף טכנולוגיות" תצא כפי שהוסכם, ב-16 בחודש, או רק לאחר - - -

שאול מופז: אני אמרתי שאני אעשה כמיטב יכולתי כדי שאכן הפתרון יינתן עד 16 בחודש.

עמיר פרץ: זאת תשובה.

עמיר פרץ: לא אמרת.

שאול מופז: אמרתי את זה בדברי.

עמיר פרץ: לא, אמרת: התחייבתי ל-16, אבל יש לי משא-ומתן עם האוצר.

שאול מופז: נכון.

ראובן ריבלין: חבר הכנסת פרץ, אף שחשוב מאוד עניין שדרות, שעת השאלות תבוא אחרי כן, ואדוני יוכל לשאול.

עמיר פרץ: אדוני היושב-ראש, אפשר לשאול.

ראובן ריבלין: ודאי, אבל לא לנהל דיון ממושך.

ראובן ריבלין: אדוני סיים?

שאול מופז: אני סיימתי.

ראובן ריבלין: אז אדוני יוכל לרדת, ואחרי זה אני אקרא לאדוני פעם נוספת, לסעיף הבא בסדר-היום.

שאול מופז: בסדר.

ראובן ריבלין: רבותי חברי הכנסת, תם הדיון בעניין העיר שדרות - על מצוקותיה ועל מעלותיה.

ראובן ריבלין: וכולנו יודעים שטוב לחיות בעיר שדרות, וכל הגר בעיר שדרות הרי הוא משתבח בעירו, מה עוד שיש לנו אנשים מגדולי אומתנו שהם תושבי העיר הזאת.

ראובן ריבלין: רבותי חברי הכנסת, לפנינו כמה הצעות החלטה של הסיעות השונות.

ראובן ריבלין: הצעה לסיכום הדיון בנושא שדרות מטעם סיעות הליכוד, העבודה, שינוי, מפד"ל והאיחוד הלאומי - יביא חבר הכנסת דני בנלולו, שיקרא אותה מעל הבמה.

דניאל בנלולו: אדוני היושב-ראש, אדוני השר, אדוני שר הביטחון, חברי חברי הכנסת, הצעה לסיכום הדיון בנושא שדרות, מטעם סיעות הליכוד, העבודה, שינוי, מפד"ל והאיחוד הלאומי: הכנסת מחזקת את ידי תושבי שדרות, העומדים מול מתקפת טרור המופנה כנגדם על-ידי המחבלים בחבל עזה.

דניאל בנלולו: הכנסת קוראת לממשלה להחיש גיבוש תוכנית כוללת להתמודדות עם בעיותיה של שדרות, על מנת לחזק את המקום בהיבטים שונים, ביטחוניים, כלכליים וחברתיים.

דניאל בנלולו: הכנסת תעקוב אחרי גיבוש וביצוע תוכניות בנושא.

חיים אורון: על שם מי זה?

דניאל בנלולו: מטעם סיעות הליכוד, העבודה, שינוי, מפד"ל והאיחוד הלאומי, ואני אשמח מאוד אם גם מרצ תצטרף.

ראובן ריבלין: תודה רבה, חבר הכנסת בנלולו, אתה אל תנהל אתם משא-ומתן.

ראובן ריבלין: הודעת סיכום מטעם סיעות חד"ש-תע"ל, בל"ד ורע"ם לסיכום הדיון.

זהבה גלאון: זה היה גם מטעם סיעת העבודה?

ראובן ריבלין: כך כתוב, כך מה שאני קיבלתי.

אחמד טיבי: זה בלי רע"ם.

ראובן ריבלין: טוב, הודעת סיכום מטעם סיעות חד"ש-תע"ל ובל"ד.

ראובן ריבלין: בבקשה, חבר הכנסת טיבי.

זהבה גלאון: האם סיעת העבודה מצטרפת לקואליציה בהודעת הסיכום?

ראובן ריבלין: חברת הכנסת גלאון, שאלת אותי שאלה, עניתי לך.

ראובן ריבלין: זה מה שהוגש לי, לנשיאות, לכאן.

ראובן ריבלין: בבקשה, חבר הכנסת אחמד טיבי.

ראובן ריבלין: להקריא רק מה שכתוב, לא להתווכח.

אחמד טיבי: הודעת סיכום מטעם סיעות חד"ש-תע"ל ובל"ד, ואני מבקש להוציא את רע"ם, בגלל התפתחות של רגע האחרון – לדיון שהתקיים ב-24 בפברואר בנושא שדרות.

אחמד טיבי: 1.

אחמד טיבי: הכנסת קוראת לממשלה להקצות תקציבים וסיוע כספי לכל היישובים מוכי האבטלה והעוני, לרבות שדרות.

אחמד טיבי: 2.

אחמד טיבי: הכנסת קוראת לממשלה להפסיק את ההתקפות על ערי הגדה ועזה ומחנות הפליטים, ומביעה את התנגדותה לירי "קסאם" על שדרות או כל אוכלוסייה אזרחית.

אחמד טיבי: 3.

אחמד טיבי: הכנסת קוראת לממשלה לפתוח במשא-ומתן מדיני מיידי, שישים קץ לכיבוש, יוביל לשלום בר-קיימא ויביא לידי שיפור במצב הכלכלי והביטחוני הרעוע בישראל ובשטחים הכבושים.

אחמד טיבי: 4.

אחמד טיבי: הכנסת קוראת לממשלה לחקור את האירועים ואת היחס הברוטלי כלפי עובדי המפעל "רשף טכנולוגיות" בשדרות, לרבות השימוש בגז מדמיע נגד פועלים שובתים.

אחמד טיבי: תודה רבה.

ראובן ריבלין: חבר הכנסת טיבי, אתה לא צריך לשגות, מילא אנשים אחרים שוגים ואומרים שדרות.

ראובן ריבלין: אתה צריך להגיד שדרות, אתה יודע עברית.

ראובן ריבלין: הבא אחריו – חבר הכנסת יורי שטרן, שיביא את הצעת הסיכום של סיעת האיחוד הלאומי.

ראובן ריבלין: בבקשה.

ראובן ריבלין: האיחוד הלאומי ירד מהצעות העבודה והליכוד.

ראובן ריבלין: בבקשה.

אריה אלדד: האיחוד הלאומי מצטרף להצעה, רק מבקש להוסיף לה משפט אחד.

ראובן ריבלין: לא, אז זו הצבעה אחרת.

ראובן ריבלין: להוסיף הם לא הסכימו.

אריה אלדד: כל מה שנאמר בהצעה שאמר חבר הכנסת בנלולו, ובנוסף הדברים הבאים: הכנסת ערה לניסיונות ארגוני הטרור להפוך את מרכזי האוכלוסייה של ישראל ליעד להתקפות טילים ולחשש שגדר הפרדה אינה יכולה להוות הגנה נגד טרור מסוג זה.

חיים אורון: זו הצעה נפרדת.

ראובן ריבלין: אני יודע.

ראובן ריבלין: חבר הכנסת אורון, זה ברור כשמש.

ראובן ריבלין: ההצעה יכולה להיות רק הצעה שהוקראה.

ראובן ריבלין: כל תוספת לא מקובלת על האחרים, לכן יש הצבעה נפרדת עליה.

ראובן ריבלין: עכשיו הצעת סיכום מטעם סיעת מרצ.

ראובן ריבלין: חבר הכנסת אורון, נא לקרוא את הנוסח הנמצא אצלי.

זהבה גלאון: - - -

ראובן ריבלין: חברת הכנסת גלאון, קולך נשמע ברמה, נישא ברמה.

זהבה גלאון: יש לי סיבות.

ראובן ריבלין: אבל לא להפריע לחבר הכנסת אורון.

חיים אורון: להלן הצעת הסיכום של סיעת מרצ לדיון בנושא מצבם הקשה של תושבי שדרות: לא ניתן להשלים עם הפגזה על יישוב אזרחי.

חיים אורון: עם זאת, ברור כי השימוש בכוח צבאי כמכשיר בלעדי לא רק שאינו פותר את הבעיה, כי אם עשוי להחריף אותה.

חיים אורון: לשדרות, שאוכלוסייתה סובלת מאחוז אבטלה גבוה מהממוצע הארצי וכ-30% מתושביה מטופלים על-ידי מערכות הרווחה, יש להעניק טיפול נקודתי, בדומה למודל שיושם בקריית-שמונה וביישובי קו עימות אחרים.

חיים אורון: טיפול זה חייב להיות טיפול מערכתי, שלא יתמצה בבעיה הביטחונית בלבד, כי אם יעסוק במציאת פתרון גם לבעיות החינוך, הרווחה, התעסוקה ואיכות החיים, וכל זה מתוך ראייה לטווח ארוך.

חיים אורון: בצד העדיפות המוצדקת שיש לייחס לקידומה של שדרות, על הכנסת והממשלה להקדיש תשומת לב ומשאבים נוספים ליישובים הנמצאים לאורך הגבול עם רצועת עזה.

ראובן ריבלין: תודה לחבר הכנסת חיים אורון.

ראובן ריבלין: הצעת סיכום של סיעת עם אחד לדיון, בבקשה, חבר הכנסת עמיר פרץ.

ראובן ריבלין: אנחנו מקדמים בברכה את ראש העיר שדרות וסגניו, הנמצאים אתנו כאן ביציע.

עמיר פרץ: אני מצטרף לברכות.

עמיר פרץ: הצעת סיכום לדיון שנערך בכנסת על מצבה הקשה של שדרות: הכנסת מצדיעה לתושבי שדרות על עמידתם האיתנה בימים אלה, נוכח המצב הביטחוני והכלכלי-החברתי הקשה השורר ביישוב.

עמיר פרץ: הכנסת מביעה את הערכתה לקליטת העלייה בשדרות בעשור האחרון.

עמיר פרץ: הכנסת מברכת את בני הדור הצעיר בשדרות, הנוסכים גאווה ביישוב בכל התחומים, בכל תחומי העשייה, שירות הביטחון, המוזיקה והאמנות המונחלת למדינת ישראל כולה.

עמיר פרץ: הכנסת תובעת מהממשלה, כי בתוך שבועיים ימים תגיש את המלצותיה המפורטות לתחומים השונים, לרבות הקלות מס, הקלות בחינוך ומאבק באבטלה.

עמיר פרץ: עד לסיום עבודתה של הוועדה תפעל הממשלה באופן מיידי להעברת סכום של 10 מיליוני שקל, שיקוזז מהסכומים שיאושרו על-ידי ועדת השרים.

עמיר פרץ: הממשלה תקצה באופן מיידי ניידת נט"ן, שתהיה במערך החירום בשדרות באופן קבוע.

עמיר פרץ: בעקבות אירועי המפעל "רשף טכנולוגיות", יש לפעול לטיפול מיוחד בנושא זה כמפורט: א.

עמיר פרץ: שר המשטרה ינחה את מפכ"ל המשטרה לערוך בדיקה מיוחדת ויפעל נגד חברות האבטחה שפעלו בכוח והשתמשו בגז מדמיע כנגד העובדים; ב.

עמיר פרץ: משרד הביטחון יודיע לבעלי מפעל "רשף טכנולוגיות", כי אין כוונה להעביר הזמנות למפעל אלא לאחר הסדרת ההסכם עם העובדים הקיימים; ג.

עמיר פרץ: משרד הביטחון יודיע לעובדים, כי הזמנות אלה מיועדות לביצוע על-ידי העובדים.

עמיר פרץ: אם הנהלת המפעל תתנגד, משרד הביטחון ישקול הפעלת - - -

ראובן ריבלין: חברת הכנסת גלאון, קודם כול, לא יפה לא להיות עם הפנים לנואם, ודאי שלא לומר במקום שאת יושבת, כאשר מדברים בעיר שדרות וכולכם באמת - - -

עמיר פרץ: היא נכנסה לפניקה מרגע שהיא ראתה שהעבודה והליכוד מגישים הצעה משותפת.

עמיר פרץ: אל תגזימי בפניקה.

עמיר פרץ: אל תעשי את עצמך מופתעת כל כך.

זהבה גלאון: זה מעיד על העתיד.

עמיר פרץ: בסדר, שלח לחמך.

ראובן ריבלין: רבותי, האם שיתוף הפעולה שייך רק לעיר שדרות, או שהוא הנושא?

זהבה גלאון: מזה אני מודאגת.

עמיר פרץ: תני לי לסיים, את קטעת לי את הרצף בעניין שדרות.

עמיר פרץ: משפט אחרון: משרד הביטחון יודיע לעובדים, כי הזמנות אלה מיועדות לביצוע על-ידי העובדים עצמם.

עמיר פרץ: אם המפעל לא יסכים, תישקל הפעלת מפעל זה דרך העובדים, שהם הכוח המקצועי במפעל.

עמיר פרץ: תודה.

ראובן ריבלין: תודה לחבר הכנסת עמיר פרץ, שהביא את דברה של סיעת עם אחד.

ראובן ריבלין: רבותי חברי הכנסת, בדרך כלל מגישים הצעות סיכום עד הנאום האחרון ולפני תשובת השר.

ראובן ריבלין: חברי הכנסת של ש"ס והאגודה הגישו לי רק הרגע, וזו הפעם האחרונה שאני אקבל שלא במועד.

ראובן ריבלין: חבר הכנסת אייכלר יבוא ויציג את הצעת הסיכום של סיעות ש"ס ויהדות התורה, על-פי הנוסח הרשום כאן.

ראובן ריבלין: בבקשה.

ישראל אייכלר: אדוני היושב-ראש, תודה שאפשרת לנו להגיש את ההצעה הזאת.

ישראל אייכלר: הצעת סיכום מטעם סיעות ש"ס ויהדות התורה: הכנסת מחזקת את תושבי שדרות, שיזכו, בעזרת השם, לביטחון, לשלום ולשגשוג כלכלי ולצמיחת קרן התורה והיהדות.

ישראל אייכלר: ראש הממשלה אריאל שרון הבטיח שלום וביטחון, ואין שלום ואין ביטחון.

ישראל אייכלר: בגלל הפגיעה בקודשי ישראל והקמת ממשלה חילונית, הוא לא מצליח להביא לעם לא שלום ולא ביטחון.

ישראל אייכלר: הכנסת קוראת לממשלה להגביר את האחדות בעם ולחזק את היהדות בארץ, ובזכות: אם בחוקותי תלכו ואת מצוותי תשמרו - ונתתי שלום בארץ ושכבתם ואין מחריד.

ישראל אייכלר: כולנו עם תושבי שדרות ואזורי הספר, ואנו מחזקים שוב את ידיהם.

ישראל אייכלר: תודה.

ראובן ריבלין: תודה רבה.

ראובן ריבלין: חבר הכנסת עבד-אלמאלכ דהאמשה יציג את הצעת הסיכום מטעם רע"ם.

עבד-אלמאלכ דהאמשה: הצעה לסיכום הדיון מטעם סיעת רע"ם: 1.

עבד-אלמאלכ דהאמשה: הכנסת רושמת לפניה את המצוקות שמהן סובלים תושבי העיר שדרות בפרט, ותושבי הפריפריה בכלל, וכלל התושבים הערבים בנגב, שמצוקתם בהרבה היבטים רבה יותר ועמוקה יותר.

עבד-אלמאלכ דהאמשה: 2.

עבד-אלמאלכ דהאמשה: הכנסת קוראת לממשלה לשקול מחדש את מדיניותה בנושא הפלסטיני ובנושאים החברתיים, כך שתחתור לשלום כולל וצודק עם הפלסטינים, ובכך גם יתפנו משאבים ואנרגיות לפתרון מצוקותיהם של התושבים הנ"ל ושל כלל תושבי המדינה.

ראובן ריבלין: תודה רבה.

ראובן ריבלין: רבותי חברי הכנסת, הכנסת הקודמת לא הספיקה לשנות את תקנון הכנסת: כאשר מובאות כמה הצעות, האם יכול חבר הכנסת להצביע בעד אחת בלבד או בעד יותר מאחת?

ראובן ריבלין: כי יכול להיווצר מצב שבו על-פי התקנון הקיים חברי כנסת מצביעים בעד הצעה והיפוכה.

ראובן ריבלין: על כל פנים, אני מחויב להצביע על כל ההצעות, ונתחיל בהצעת רע"ם.

גדעון סער: יש הצעת תיקון.

ראובן ריבלין: אולי אומר זאת מראש כדי שאנשים ידעו:

ראובן ריבלין: חברת הכנסת אורית נוקד תביא תיקון להצעת סיעות העבודה, הליכוד, שינוי ומפד"ל.

אורית נוקד: לדעתי, מתקפת הטרור מופנית גם כנגד היישובים הסמוכים לשדרות.

אורית נוקד: לכן אני מבקשת להוסיף בכל מקום שכתוב בו שדרות גם את המלים "יישובי הסביבה".

ראובן ריבלין: תודה רבה.

ראובן ריבלין: כשנצביע על ההצעה המשותפת של הסיעות שינוי, מפד"ל, העבודה והליכוד, יזכרו כולם שלא מדברים רק על שדרות אלא גם על יישובי הסביבה.

ראובן ריבלין: זו הצעה משותפת, שהתקבלה על דעתו של יושב-ראש הקואליציה.

ראובן ריבלין: רבותי חברי הכנסת, אנחנו מצביעים תחילה על הצעת סיעת רע"ם.

ראובן ריבלין: מי בעד הצעת סיעת רע"ם - ירים את ידו.

ראובן ריבלין: תודה רבה, נא להוריד.

ראובן ריבלין: מי נגד - ירים את ידו.

ראובן ריבלין: תודה רבה, נא להוריד.

זהבה גלאון: מי נמנע?

ראובן ריבלין: סליחה, אני מתנצל.

ראובן ריבלין: מי נמנע?

ראובן ריבלין: בעד הצעת הסיכום שהביא חבר הכנסת עבד-אלמאלכ דהאמשה - מיעוט

ראובן ריבלין: נמנעים -

ראובן ריבלין: אני קובע שברוב קולות חברי הבית נפלה הצעת הסיכום של סיעת רע"ם.

ראובן ריבלין: אנחנו עוברים להצעתן של סיעות ש"ס ויהדות התורה.

ראובן ריבלין: רבותי, מי בעד הצעת ש"ס ויהדות התורה - ירים את ידו.

ראובן ריבלין: תודה רבה, נא להוריד.

ראובן ריבלין: מי נגד - ירים את ידו.

ראובן ריבלין: תודה, נא להוריד.

ראובן ריבלין: מי נמנע?

ראובן ריבלין: תודה, נא להוריד.

ראובן ריבלין: בעד הצעת הסיכום שהביא חבר הכנסת ישראל אייכלר - מיעוט

ראובן ריבלין: נמנעים -

ראובן ריבלין: אני קובע, שברוב קולות חברי הבית נפלה הצעת הסיכום של הסיעות ש"ס ויהדות התורה.

ראובן ריבלין: נעבור להצעת הסיכום של סיעת עם אחד.

ראובן ריבלין: חברי הכנסת, מי בעד הצעת הסיכום של עם אחד - ירים את ידו.

ראובן ריבלין: נא להוריד.

ראובן ריבלין: מי נגד - ירים את ידו.

ראובן ריבלין: נא להוריד.

ראובן ריבלין: אני מבקש למנות שני מונים: חבר הכנסת דניאל בנלולו מצד ימין, ומצד שמאל - חבר הכנסת וקנין.

ראובן ריבלין: בבקשה, נא למנות.

ראובן ריבלין: מי בעד הצעת הסיכום של עם אחד - ירים את ידו.

ראובן ריבלין: נא למנות.

ראובן ריבלין: מי נגד?

ראובן ריבלין: נא למנות.

ראובן ריבלין: מי נמנע?

ראובן ריבלין: אין נמנעים.

ראובן ריבלין: בעד הצעת הסיכום שהביא חבר הכנסת עמיר פרץ - 23

ראובן ריבלין: נמנעים - אין

ראובן ריבלין: רבותי חברי הכנסת, אני קובע שבהצבעתם של 23 חברים ובהתנגדות 22 חברים נתקבלה הצעת ההחלטה של עם אחד.

ראובן ריבלין: ההצעה הבאה היא הצעת הסיכום של מרצ.

ראובן ריבלין: חבר הכנסת פרץ, האם לא ידוע לאדוני שלא מפריעים בשעת ההצבעה?

ראובן ריבלין: לא נסתיימה ההצבעה.

ראובן ריבלין: נא לשבת.

ראובן ריבלין: חברי הכנסת, נא לשבת.

ראובן ריבלין: אנחנו מצביעים על הצעת הסיכום של מרצ.

ראובן ריבלין: מי בעד - ירים את ידו.

ראובן ריבלין: נא להוריד.

ראובן ריבלין: מי נגד - ירים את ידו.

ראובן ריבלין: נא להוריד.

ראובן ריבלין: מי נמנע?

ראובן ריבלין: בעד הצעת הסיכום שהביא חבר הכנסת חיים אורון - מיעוט

ראובן ריבלין: נמנעים -

ראובן ריבלין: אני קובע בצורה ברורה, שהצעת הסיכום של מרצ לא עברה.

זהבה גלאון: אני רוצה ספירה.

ראובן ריבלין: אני מודיע לכם בצורה ברורה ביותר - - - חבר הכנסת טיבי, האם ראיתי אותך מצביע כפי שראיתי אותך מצביע?

ראובן ריבלין: רבותי חברי הכנסת, אתם עושים צחוק מהעבודה?

ראובן ריבלין: אל תעשו צחוק מהעבודה.

ראובן ריבלין: אני מעמיד להצבעה את הצעת הסיכום של סיעת האיחוד הלאומי.

ראובן ריבלין: מי בעד הסיכום - ירים את ידו.

ראובן ריבלין: מי נגד - ירים את ידו.

ראובן ריבלין: נקבע מונים.

ראובן ריבלין: חבר הכנסת טל, האם אדוני כסגן יושב-ראש כל כך ותיק אינו יודע שבזמן ההצבעה אין מסתובבים?

דוד טל: אני רוצה לעזור לאדוני.

ראובן ריבלין: למה לאדוני לעזור לי?

ראובן ריבלין: אתה יודע כמה חברי השתדלו לעזור לי ולאן הגעתי... נא לשבת.

ראובן ריבלין: רבותי, אני מבקש עכשיו שני מונים: חבר הכנסת דניאל בנלולו, בבקשה.

ראובן ריבלין: חבר הכנסת אורון, או מישהו ממרצ.

חיים אורון: לא אני.

ראובן ריבלין: בבקשה, חבר הכנסת הרצוג.

ראובן ריבלין: מי בעד הצעת הסיכום של סיעת האיחוד הלאומי - ירים את ידו.

ראובן ריבלין: נא למנות.

מאיר פרוש: אדוני היושב-ראש, נאום הרצלייה מופיע בהסכם - - -

ראובן ריבלין: מי נגד - ירים את ידו.

ראובן ריבלין: נא לא לדבר בשעת ההצבעה ולשבת.

ראובן ריבלין: נא למנות רק את היושבים.

ראובן ריבלין: מי נמנע?

ראובן ריבלין: שניים נמנעים.

ראובן ריבלין: בעד הצעת הסיכום שהביא חבר הכנסת אריה אלדד - 24

ראובן ריבלין: נמנעים - 2

ראובן ריבלין: אני מכריז על תוצאות ההצבעה.

ראובן ריבלין: בקולותיהם של 24 בעד, בהתנגדותם של 22 חברי כנסת ובהימנעותם של שניים, הצעת האיחוד הלאומי עברה.

ראובן ריבלין: אני מבקש להצביע עכשיו על הצעת הסיכום מטעם סיעות חד"ש ובל"ד.

יצחק כהן: חבר הכנסת הרצוג, אתה לא יודע לספור.

יצחק הרצוג: - - -

ראובן ריבלין: חבר הכנסת יצחק כהן, ההתנהגות שלך בכנסת מתחילה להדאיג אותי.

ראובן ריבלין: רבותי חברי הכנסת, אני מעמיד להצבעה את הצעת סיעות חד"ש-תע"ל ובל"ד.

ראובן ריבלין: מי בעד - ירים את ידו.

ראובן ריבלין: תודה רבה.

ראובן ריבלין: מי נגד?

ראובן ריבלין: מי נמנע?

ראובן ריבלין: בעד הצעת הסיכום שהביא חבר הכנסת אחמד טיבי - מיעוט

ראובן ריבלין: נמנעים -

ראובן ריבלין: אני קובע כי הצעת סיעות חד"ש-תע"ל ובל"ד לא עברה.

ראובן ריבלין: לבסוף, הצעת סיכום הדיון בנושא שדרות מטעם סיעות הליכוד, העבודה, שינוי ומפד"ל, עם תיקון שציינה חברת הכנסת נוקד.

ראובן ריבלין: מי בעד?

ראובן ריבלין: מי נגד?

ראובן ריבלין: מי נמנע?

ראובן ריבלין: בעד הצעת הסיכום שהביא חבר הכנסת דניאל בנלולו - רוב

ראובן ריבלין: נמנעים - מיעוט

ראובן ריבלין: אני קובע, שהצעת הסיכום מטעם סיעות הליכוד, העבודה, שינוי ומפד"ל עברה.

ראובן ריבלין: לכן, יש לנו ארבע הצעות שעברו.

ראובן ריבלין: הדברים האלה צריכים באמת לבוא לעיונה של ועדת הכנסת, על מנת שייקבע מה קורה כאשר הכנסת מאשרת כמה הצעות.

חיים רמון: תהיה ועדת ניסוח, וינסו להגיה.

דליה איציק: ברוטציה.

ראובן ריבלין: אני מודה מאוד.

ראובן ריבלין: אנחנו התחלנו, בראשותו של היושב-ראש היוצא אברהם בורג, מסורת חשובה מאוד, ובה עולים שרי הממשלה המכהנים ועונים בלי הכנה תשובות על שאלות שניתנות ונשאלות על אתר על-ידי חברי הכנסת.

ראובן ריבלין: חבר הכנסת פרוש, ראיתי אותך.

ראובן ריבלין: אתה ותיק, וכבר ניצלת את ההזדמנות.

ראובן ריבלין: כמובן יש שעת שאלות, ויספיקו ודאי רק מעט מהחברים.

ראובן ריבלין: אני אעשה סדר.

ראובן ריבלין: כל מי שרוצה יצביע, אני רואה ואני אעשה את זה.

ראובן ריבלין: האם חברים מהליכוד לא רוצים לשאול את שר הביטחון אף שאלה?

חיים רמון: הם יודעים את התשובות.

ראובן ריבלין: אולי במשך הזמן הם ירצו לשאול.

ראובן ריבלין: אני מודה לכם מאוד.

ראובן ריבלין: הדבר ייעשה בחריפות ובתקיפות, אבל בהוגנות ובדרך-ארץ.

ראובן ריבלין: אף ששר הביטחון אינו פרלמנטר ותיק, אלא הוא עסק בנושא אחר במשך שנים רבות בחייו, הוא ניאות לעמוד בפניכם - - -

חיים רמון: - - -

ראובן ריבלין: מה זה?

ראובן ריבלין: שמעתי, ראיתי והתרשמתי.

חיים רמון: ראית?

חיים רמון: אדוני היושב-ראש, תודה.

ראובן ריבלין: יבוא שר הביטחון ויעמוד כאן, והשואל הראשון יהיה חיים רמון.

טלב אלסאנע: איך תמיד הוא ראשון?

ראובן ריבלין: הרב אייכלר, תן גם לחברים שלך הזדמנות.

ראובן ריבלין: חבר הכנסת רמון, אני מבקש להפנות את תשומת לבך לתקנון.

ראובן ריבלין: לרשותך עומדת דקה, ואתה לא חייב לנצל את כולה.

ראובן ריבלין: שאלה ממוקדת ונוקבת היא הרבה יותר חזקה משאלה שהיא נאום.

ראובן ריבלין: אדוני חבר הכנסת, השר לשעבר, חיים רמון.

חיים רמון: אדוני היושב-ראש, שר הביטחון, אני מבקש לדעת: שאלה ראשונה: מתי תסתיים בניית הגדר לאורך 110 ק"מ, בתוואי הראשון מסאלם לאלקנה?

חיים רמון: שאלה שנייה: האם התחילו עבודות בתוואי הצפוני לכיוון עמק בית-שאן?

חיים רמון: בתוך כמה זמן תסתיים המלאכה?

חיים רמון: שאלה שלישית בנושא: האם החלטת, כפי שהבטחת, על התוואי הדרומי, עד ים-המלח?

חיים רמון: ומתי יתחילו העבודות?

חיים אורון: וכמה קרוב - - -?

חיים רמון: שאלה אחרונה: האם כל מה שהוחלט עליו ומתבצע גם תוקצב - גם החלק המרכזי וגם החלק הצפוני?

חיים רמון: תודה.

ראובן ריבלין: תודה רבה לחבר הכנסת רמון.

ראובן ריבלין: אני מבקש מהחברים להצטמצם בשאלה ובשאלה נספחת, אבל אני מבקש שלא יהיה מסע שלם.

שאול מופז: אענה לחבר הכנסת רמון.

שאול מופז: הקטע הראשון שבין סאלם לאלקנה - היקף הפרויקט הוא 132 ק"מ.

שאול מופז: לוח הזמנים הוא סוף יולי, ואנחנו אכן נעמוד בלוח הזמנים.

חיים רמון: כולל מעברים?

שאול מופז: לא הפרעתי לך כששאלת.

שאול מופז: הגדר, המכשול, תושלם עד סוף יולי.

שאול מופז: הדבר הזה מתוקצב, ואני מאמין שהחלקים האחרים, בבוא היום נעסוק גם בהם.

שאול מופז: אנחנו עוסקים בהם בתכנון היום.

שאול מופז: לגבי הקטע השני, הקטע סאלם—תיאסיר--טירת-צבי - היקף הפרויקט הוא כ-70 ק"מ, והוא יסתיים בנובמבר השנה.

שאול מופז: הוא מתוקצב.

שאול מופז: לגבי מה שהבטחתי, החלק השלישי, אכן אנחנו תכננו אותו.

שאול מופז: הוא עתיד להיות מוצג לראש הממשלה ולקבינט ולממשלה בשבועות הקרובים.

שאול מופז: כפי שאני הבנתי ואני מקווה, יהיה גם לו תקציב.

חיים רמון: יש מועד לסיום?

שאול מופז: מכיוון שעדיין אין אישור של התוואי ואין חוזה, אי-אפשר לומר את מועד הסיום.

שאול מופז: אבל, אני מעריך שמזמן האישור מדובר על כשנה וחצי.

ראובן ריבלין: תודה.

ראובן ריבלין: חבר הכנסת שאול יהלום, ואחריו - חבר הכנסת אורון.

ראובן ריבלין: רבותי, אני עושה צדק.

ראובן ריבלין: תאמינו לי.

ראובן ריבלין: תראו שיהיה צדק.

ראובן ריבלין: יהיה בסדר.

שאול יהלום: אדוני היושב-ראש, אדוני השר, אני רוצה לשאול על מדיניות צה"ל ומשרד הביטחון בנושא גירוש הטרוריסטים.

שאול יהלום: כפי שאני מבין, אחד האמצעים הראשיים של המלחמה בטרור הוא גירוש מחבלים או מסייעים להם מבני משפחותיהם.

שאול יהלום: בג"ץ מתערב בעניין ומגביל את מערכת הביטחון.

שאול יהלום: מהי עמדת מערכת הביטחון?

שאול יהלום: האם הדבר מזיק למלחמה בטרור?

שאול יהלום: אם כן, מה חושב השר לעשות בנדון?

ראובן ריבלין: תודה רבה לחבר הכנסת יהלום.

ראובן ריבלין: אדוני השר, בבקשה.

שאול מופז: ראשית, אני חושב שמערכת הביטחון צריכה לפעול על-פי החלטות בג"ץ.

שאול מופז: אני חושב שאני כשר, ואני מניח שגם חברי הכנסת היושבים כאן, לא יעלו על דעתם שלא לממש את החלטות בג"ץ.

שאול מופז: אשר לשאלתך, המדיניות של צה"ל מאוד-מאוד ברורה.

שאול מופז: אנחנו עושים כמיטב יכולתנו להביא את אותם טרוריסטים על-פי הקריטריונים שנקבעו להעברה מרצועת עזה ליהודה ושומרון.

שאול מופז: על כך מדובר.

שאול מופז: לא מדובר על גירוש משטחי יהודה, שומרון ועזה, אלא על העברה מעזה ליהודה ושומרון ומיהודה ושומרון לעזה בעיקר.

ראובן ריבלין: תודה רבה.

ראובן ריבלין: עתה חבר הכנסת חיים אורון, ואחריו - חבר הכנסת יצחק כהן.

ראובן ריבלין: אני מוכרח לומר לאדוני, שברוב הזמן הוא לוקח את הזמן בלאו הכי בלי נטילת רשות.

יצחק כהן: אדוני היושב-ראש, יש לך מזל שאני אוהב אותך.

חיים אורון: אדוני השר, התפרסם כאילו קיים ויכוח על כ-5, ומישהו אומר: 6, 6 מיליארדי שקלים בין תקציב הביטחון המוצע, או בין תקציב הביטחון כפי שהוא מבוצע לבין תקציב הביטחון המוצע.

חיים אורון: האם תקציב הביטחון בשנה שעברה או בשנה הזאת פעל על בסיס ההנחה של התקציב מהשנה הקודמת, או שהביצוע בפועל בעצם כלל בתוכו חריגה בתקציב שכרגע אין לה מקור?

ראובן ריבלין: תודה רבה לחבר הכנסת אורון.

ראובן ריבלין: ישיב שר הביטחון.

שאול מופז: הפער בין תקציב הביטחון לבין צורכי הביטחון של מדינת ישראל הוא 6.3 מיליארדי שקלים.

שאול מופז: אנחנו, ברבעון הראשון של שנת העבודה הנוכחית, פעלנו על-פי מה שאושר למערכת הביטחון ברבעון הראשון של שנת 2003.

שאול מופז: בימים האחרונים מתנהלת סדרת פגישות ביני לבין שר האוצר ובין המערכת במשרד הביטחון בראשות המנכ"ל ומשרד האוצר בראשות השר שטרית.

שאול מופז: היום התקיימה פגישה נוספת.

שאול מופז: אני חייב לומר, שמפגישה לפגישה אנחנו מתקדמים יותר.

שאול מופז: לא נוכל לקצץ סדר גודל של 6.3 מיליארדי ש"ח מתקציב הביטחון בשנה אחת.

שאול מופז: יש לנו הצעות מהצעות שונות.

שאול מופז: על מנת לקיים את רמת הביטחון הנוכחית נדרש לנו עוד כסף, ואני מאמין שנמצא את הפתרון.

ראובן ריבלין: תודה רבה לשר הביטחון.

ראובן ריבלין: ישאל חבר הכנסת יצחק כהן, ואחריו – חבר הכנסת זחאלקה.

יצחק כהן: אדוני שר הביטחון, האם היינו צריכים להמתין ולקבל נזיפה מהממשל האמריקני בקשר לפטפטת האיומה של שרי הממשלה ושל אנשים חשובים אחרים?

יצחק כהן: אף שלא רצינו להיות מעורבים, בגלל הפטפוטים האלה, בגלל הדברת הזאת, אנחנו מעורבים כרגע עד צוואר בכל מה שקורה בעירק.

יצחק כהן: תודה.

שאול מופז: אני רוצה לומר לידידי חבר הכנסת יצחק כהן - -

ראובן ריבלין: הוא שאל אותך: האומנם?

ראובן ריבלין: אדוני השר.

שאול מופז: - - שלא היתה שום נזיפה מהממשל האמריקני.

שאול מופז: כל אלה דברים שיצאו כאן והתחוללו כאן, ולא דברים שנאמרו על-ידי האמריקנים.

שאול מופז: אני חושב שגם האמירה הזאת, "פטפטת", היתה מיותרת.

שאול מופז: אינני רוצה לומר דבר וחצי דבר על דבריהם של השרים.

שאול מופז: אני יכול לומר על דבריהם של אלה שאני מופקד עליהם.

שאול מופז: אני חושב שהם מתבטאים בצורה מאוזנת, על-פי גבולות הסמכות והאחריות שלהם ובצורה שקולה מאוד, וזאת חובתם.

ראובן ריבלין: תודה רבה.

ראובן ריבלין: חבר הכנסת ג'מאל זחאלקה, ואחריו – חבר הכנסת הרצוג.

ג'מאל זחאלקה: אני רוצה לשאול, בעקבות דחיית ההצבעה במועצת הביטחון וההתנגדות הגורפת בעולם למלחמה בעירק והדוחות של הפקחים שהראו שאין בסיס למלחמה – האם אתה באופן אישי וממשלת ישראל מתכוונים לשנות את עמדתכם ולעשות משהו כדי למנוע את המלחמה ואת שפיכות הדמים ולתרום בכך ולו במשהו לקידום השלום, ולא רק לקידום המלחמות במזרח התיכון?

ראובן ריבלין: תודה רבה.

ראובן ריבלין: בבקשה, אדוני השר.

שאול מופז: המערכה האמריקנית בעירק היא לא מלחמה שלנו, ועל כן איננו צד במלחמה הזאת, וזאת התשובה על שאלתך.

ג'מאל זחאלקה: מה עמדתך?

ג'מאל זחאלקה: כל המדינות בעולם קבעו עמדה.

ג'מאל זחאלקה: מה העמדה של הממשלה?

שאול מופז: עמדתי בעניין הזה לא חשובה.

שאול מופז: מה שחשוב זו עמדת - - -

ג'מאל זחאלקה: כל המדינות בעולם קבעו עמדה.

ג'מאל זחאלקה: מה העמדה של הממשלה?

ראובן ריבלין: חבר הכנסת זחאלקה, זו לא שעת ויכוח; זו שעת שאלות.

ראובן ריבלין: אדוני יאמר לעיתון מה הוא חושב על תשובתו של שר הביטחון, ובזה נגמר העניין.

ראובן ריבלין: לאחר חבר הכנסת זחאלקה – חבר הכנסת יצחק הרצוג, בבקשה.

ראובן ריבלין: כבר קראתי בשמו.

ראובן ריבלין: למה אדוני נותן לי, מפאת גילי המופלג - - -

יצחק הרצוג: אדוני השר, במסגרת ההיערכות לאירוע שיקרה, חלילה, אם תפרוץ המלחמה בעירק והיא תשליך על מדינתנו, הוציאה דוברת צה"ל הנחיה שלפיה, עם קרות אירוע, ב-15 הדקות הראשונות יש חסימה מוחלטת של כל אמצעי התקשורת הישראליים והזרים, כך שהציבור מקבל לכמה דקות שקופית ועוד דברי הסבר.

יצחק הרצוג: במלחמת המפרץ זה היה שתי דקות.

יצחק הרצוג: כאן – 15 דקות.

יצחק הרצוג: אף אזרח לא יוכל לראות CNN, לא יוכל לראות ערוצים אחרים ולקבל מידע חופשי.

יצחק הרצוג: האם נראה לשר שזה נכון?

שאול מופז: ראשית, סוגיית איחוד השידורים עברה מסכת ארוכה מאוד של דיונים, גם עם משרד התקשורת וגם עם הנציגים האחרים הקשורים בכך, והגענו למסקנה, שאכן נכון להגיע למדיניות של איחוד השידורים, כאשר השליטה היא בידי צה"ל בהתרחש אירוע, ואנחנו נקצר ככל האפשר את פרק הזמן של איחוד השידורים, ואני מקווה מאוד שלא נזדקק לכך יותר מדי.

ראובן ריבלין: תודה לחבר הכנסת הרצוג.

ראובן ריבלין: הבא אחריו הוא חבר הכנסת מאיר פרוש, ואחריו – חבר הכנסת אלדד.

מאיר פרוש: אדוני היושב-ראש, מכובדי השר, ראשית, אני רוצה לברך אותך - ובימים כאלה אתה זקוק לברכה – והצלחתך היא הצלחת כולם.

מאיר פרוש: מה שרציתי לשאול, אני מבין שלקראת המלחמה בעירק צה"ל הכין חוברות מיוחדות כדי להסביר לאזרחים למה אנחנו צפויים במקרה שיהיה משהו.

מאיר פרוש: אני משבח את העובדה שהכינו את החוברות האלו לאזרחי מדינת ישראל, ובתוכם גם לעולים מברית-המועצות לשעבר, כיוון שהם לא מכירים את השפה העברית וכדומה.

מאיר פרוש: משום-מה – ואני בטוח שהשר מודע לכך – החוברות שחולקו, והן חולקו גם בקרב האוכלוסייה החרדית, לא נקלטו בצורה הטובה, כיוון שהיו שם כל מיני דברים שלא מתאימים לשכונות החרדיות.

מאיר פרוש: אני יכול לספר שאני גר בשכונה חרדית.

מאיר פרוש: אצלי לא חילקו את הדבר הזה.

ראובן ריבלין: שאלה, שאלה.

מאיר פרוש: והשאלה היא: האם צה"ל מודע לכך שחלקים חשובים באוכלוסייה – לדוגמה, החרדים – לא קיבלו כל חוברת?

מאיר פרוש: אני מבין גם שצפירת הרגעה - הפעם לא תהיה, וסומכים על כך שנשמע את זה ברדיו.

מאיר פרוש: האם השר מודע לכך שיש חלקים באוכלוסייה שגם רדיו לא שומעים?

מאיר פרוש: לא רק שאין להם טלוויזיה בבית, אלא גם רדיו לא שומעים.

מאיר פרוש: האם חשבו על העניין הזה?

ראובן ריבלין: תודה רבה לחבר הכנסת פרוש.

ראובן ריבלין: אדוני השר.

קריאה: - - -

ראובן ריבלין: ראיתי, ראיתי.

ראובן ריבלין: בבקשה, אדוני השר.

שאול מופז: ראשית, אני רוצה להודות לחבר הכנסת פרוש על הברכה.

שאול מופז: שנית, החוברות האלה חולקו לכל בית-אב בישראל.

שאול מופז: אני לא יודע שיש אוכלוסיות שלא קיבלו את החוברות הללו, ואני אבדוק.

מאיר פרוש: צה"ל - - -

שאול מופז: צה"ל שלח את זה - - -

יצחק הרצוג: היתה תמונה של בחורה על העטיפה, וזה כנראה הלחיץ אותם.

שאול מופז: אם צריך לעשות איזה תיקון על מנת שהחוברת הזאת תגיע לכל בית-אב בישראל – וזה הדיווח שהגיע אלי, שהיא אכן הגיעה לכל בית-אב בישראל – אנחנו נעשה את התיקון הדרוש.

שאול מופז: ולגבי צפירת הרגעה, הנושא הזה אכן קיים, והמידע עליו קיים בחוברת הזאת.

שאול מופז: אני מניח שכאשר יקראו את החוברת יבינו גם כיצד תבוצע צפירת ההרגעה.

ראובן ריבלין: תודה לחבר הכנסת פרוש.

ראובן ריבלין: חבר הכנסת אריה אלדד, ואחריו – חבר הכנסת ברכה.

אריה אלדד: אדוני השר, אבעבועות שחורות מהוות איום גם במיתאר טרור, גם במיתאר מלחמה.

אריה אלדד: האם יש כוונה להמליץ בקבינט על חיסון מוסדר של אוכלוסיית מדינת ישראל, בהדרגה - לחסן תינוקות ולחסן חיילים?

ראובן ריבלין: תודה לחבר הכנסת אלדד.

ראובן ריבלין: בבקשה, אדוני השר.

שאול מופז: הנושא הזה מטופל והוא בדיון, ואני לא רוצה להרחיב מעבר לכך, כי זה יכול לעורר שאלות נוספות, וזה לא הזמן וזה לא המקום לענות עליהן.

ראובן ריבלין: תודה לאדוני השר.

ראובן ריבלין: חבר הכנסת מוחמד ברכה, ואחריו – חבר הכנסת כבל.

מוחמד ברכה: אדוני היושב-ראש, אדוני השר, יש תסריטים משונים שצפויים או עלולים או עשויים להתרחש בשטחים בצלה של מלחמה בעירק, שאני מקווה שאכן לא תפרוץ, ואני לא רוצה לסקור את כל התסריטים האפשריים ואת כל מה שממשלת ישראל יכולה לעולל בשטחים ולחצות כל מיני קווים אדומים.

מוחמד ברכה: אבל אחד התסריטים ואחד החששות של התושבים הפלסטינים בשטחים הוא שדווקא בזמן של מלחמה – וזאת לא דאגה לערכות - איך קוראים להן?

קריאה: - - -

מוחמד ברכה: איך?

מוחמד ברכה: – ערכות אב"כ.

מוחמד ברכה: זה לא החשש המרכזי שם.

מוחמד ברכה: החשש הוא שעלול להיווצר מחסור במזון ובדברים בסיסיים בשטחים, בצל ההערכה או הצפי שממשלת ישראל ומערכת הביטחון עלולות להטיל סגר על השטחים בזמן של מלחמה.

מוחמד ברכה: האם כבוד השר יכול להגיד משהו להזמת האפשרות הזאת שיתרחש מחסור במזון ובדברים בסיסיים?

מוחמד ברכה: תודה רבה.

ראובן ריבלין: היית ברור לחלוטין.

ראובן ריבלין: תודה רבה לחבר הכנסת ברכה.

ראובן ריבלין: בבקשה, אדוני השר.

שאול מופז: אני רוצה לומר לחבר הכנסת ברכה, שמי שמונע ממדינת ישראל להגיש את העזרה הכלכלית וההומניטרית לאזרחים הפלסטינים הם הפלסטינים בעצמם – הטרור הפלסטיני.

שאול מופז: ואשר לתסריטים אפשריים בשטחים, כפי שאמרת, אם המערכה האמריקנית כנגד עירק אכן תצא לדרך, נפעל על-פי אותן אמות מידה שעל-פיהן אנחנו פועלים עכשיו.

שאול מופז: במקומות שבהם יהיה טרור, נילחם עד חורמה בטרור; במקומות שלא יהיה טרור נעשה את כל ההקלות האפשריות.

ראובן ריבלין: תודה רבה.

ראובן ריבלין: חבר הכנסת איתן כבל, ואחריו – חבר הכנסת אזולאי.

מוחמד ברכה: מזון לאוכלוסייה שלמה מותנה.

שאול מופז: אני חושב שהייתי מאוד - - -

מוחמד ברכה: אני חושב שאסור שהוא יהיה מותנה בשום דבר, אדוני השר.

שאול מופז: גם היום אנחנו נותנים מזון, ואמרתי שאנחנו נמשיך לפעול על-פי המדיניות הנוכחית.

איתן כבל: אדוני שר הביטחון, הקשבתי לתשובתך לחבר הכנסת חיים רמון, ואני רוצה לשאול: האם אדוני יכול להבטיח, שלמרות הקיצוץ התקציבי הקשה והגדול שהולך להיות במערכת הביטחון, בכל זאת התקציב לבניית הגדר לא ייפגע?

איתן כבל: תודה.

שאול מופז: אני יכול להבטיח על מה שסוכם בממשלה, אני לא יכול להבטיח על דברים שלא סוכמו.

שאול מופז: אותם קטעים שסוכמו בממשלה ותוקצבו לא ייפגעו והתקציב להם הוא חד-חד ערכי, צבוע.

שאול מופז: בתפיסת העולם שלי אני מאמין שאכן חשוב שהגדר הזאת תקום לכל אורכה.

שאול מופז: זו גדר ביטחונית; היא לא תפתור את הסכסוך הישראלי-הערבי, היא לא תפתור את העימות, אבל היא תהווה מכשול נוסף בפני טרוריסטים לפגוע באזרחי מדינת ישראל.

שאול מופז: אני אעשה כמיטב יכולתי שהגדר הזאת תקום כמה שיותר מהר.

ראובן ריבלין: תודה.

ראובן ריבלין: חבר הכנסת דוד אזולאי, בבקשה.

ראובן ריבלין: אחריו - חבר הכנסת טלב אלסאנע.

דוד אזולאי: אדוני השר, קודם כול אני רוצה לברך אותך בברכת הצלחה, ושלא תצא תקלה מתחת ידך.

דוד אזולאי: אדוני השר, אנחנו מדווחים השכם והערב על כך שערוצי התקשורת הפלסטיניים מסיתים נגד צה"ל ומדינת ישראל.

דוד אזולאי: מדוע לא פועלים נגד אותם ערוצי תקשורת המסיתים נגד צה"ל, למרות הנזק הבלתי-הפיך שהם גורמים בקרב האוכלוסייה הפלסטינית?

ראובן ריבלין: תודה לחבר הכנסת אזולאי.

ראובן ריבלין: בבקשה, אדוני השר.

שאול מופז: ערוצי התקשורת הפלסטיניים אכן פועלים, ויש לא מעט הסתה שמרעילה את לבותיהם ומוחותיהם של הפלסטינים, הדור הנוכחי והדור הבא.

שאול מופז: אנחנו עושים מאמצים גדולים מאוד על מנת לצמצם את היקף ההסתה.

שאול מופז: איננו יכולים לבטל את ערוצי התקשורת הללו, הן מפאת החוק והן מבחינת האפשרויות הטכנולוגיות.

שאול מופז: בניסיונות שנעשו בעבר בזמן מבצע "חומת מגן", הדרכים שנמצאו לעקוף את האפשרויות הללו הן כמעט אין-סופיות.

ראובן ריבלין: תודה רבה.

ראובן ריבלין: חבר הכנסת טלב אלסאנע, ואחריו - חבר הכנסת אייכלר.

טלב אלסאנע: כבוד היושב-ראש, חברי הכנסת, כבוד השר, פורסם בעיתונות וגם הגיעה אלי ידיעה אישית, שחיילים המוצבים באזור חברון מקיימים הגרלה, ובה אוספים פתקים, קוראים לפלסטיני להוציא פתק, ואם רשום עליו לפגוע בו או להכות אותו או לשחרר אותו או להרוג אותו, מבצעים את זה.

טלב אלסאנע: האם הדבר הזה נחקר ואיך אתה מגדיר את הדבר הזה?

טלב אלסאנע: הדבר השני - מאז תחילת האינתיפאדה נהרגו יותר מ-3,200 פלסטינים, אלפי פצועים, בתוכם ילדים ונשים.

טלב אלסאנע: באיזו מידה אתה, בתפקידך כשר וגם לפני כן כרמטכ"ל, אחראי למותם של אותם חפים מפשע?

טלב אלסאנע: תודה רבה.

שאול מופז: מה שאלת?

שאול מופז: אם אני אחראי מה?

טלב אלסאנע: באיזו מידה אתה, בתפקידך כשר עכשיו וגם לפני כן כרמטכ"ל, אחראי למותם של נשים וילדים חפים מפשע מקרב 3,200 ההרוגים?

ראובן ריבלין: חבר הכנסת טלב אלסאנע, אני פוסל את השאלה ואני לא מבקש מאדוני להשיב.

טלב אלסאנע: אדוני, הוא אחראי על צה"ל - - -

ראובן ריבלין: השאלה לא לגיטימית.

טלב אלסאנע: סליחה, אני אסביר ואדוני יחליט מה שהוא רוצה.

ראובן ריבלין: אדוני לא נמצא כאן באיזה בית-דין שדה שהוא הקים.

טלב אלסאנע: אדוני, אני אגיד את דעתי ואדוני יגיד מה שהוא רוצה.

ראובן ריבלין: נכון, בהחלט.

ראובן ריבלין: אדוני אמר את דעתו.

טלב אלסאנע: אני לא מדבר על אדם מהרחוב.

טלב אלסאנע: מדובר על אדם שהיה רמטכ"ל וגם שר ביטחון ולכן - - -

ראובן ריבלין: שמעתי אותך, חבר הכנסת טלב אלסאנע - - -

טלב אלסאנע: - - - הדברים האלה נעשו על-ידי צה"ל.

ראובן ריבלין: הוא היה רמטכ"ל של מדינתך ושל צבאך.

טלב אלסאנע: נכון.

ראובן ריבלין: נא לשבת, אני שמעתי את שאלתך.

טלב אלסאנע: השאלה היא אם יש אחריות.

טלב אלסאנע: אין אחריות, זה דבר לגיטימי.

ראובן ריבלין: שמעתי את שאלתך, חבר הכנסת אלסאנע.

ראובן ריבלין: אין ויכוח בינינו.

ראובן ריבלין: אדוני שר הביטחון, אם אינך רוצה להשיב, אתה לא צריך להשיב.

הביטחון שאול  מופז: אני דווקא רוצה כן להשיב.

ראובן ריבלין: בבקשה.

ראובן ריבלין: אם אדוני רוצה להשיב, ישיב.

שאול מופז: אני רוצה להזכיר לחבר הכנסת טלב אלסאנע, שמי שהתחיל בטרור הזה ובאלימות זה הפלסטינים.

שאול מופז: אני מקווה שעם זה אתה מסכים.

עבד-אלמאלכ דהאמשה: ומה מר שרון עשה?

עבד-אלמאלכ דהאמשה: מי עלה לחרם אל-שריף בחודש ספטמבר - - -

שאול מופז: כרגע אני עונה לו.

שאול מופז: דבר שני, אם רצית להתריס נגדי, אני לא מתכוון לענות לך.

טלב אלסאנע: לא אתה אישית - התפקיד.

שאול מופז: אם אתה רוצה לשאול מה אני עושה על מנת לצמצם את הפגיעה בחפים מפשע, אני מוכן לענות לך.

שאול מופז: אני חושב שאין בעולם - ותקשיב טוב למה שאני אומר - אין בעולם עוד צבא ומפקדים שמקפידים כפי שחיילי צה"ל ומפקדיהם מקפידים לאורך כל שנות קיומם של מדינת ישראל וצה"ל בדאגה שלהם לא לפגוע בחפים מפשע.

שאול מופז: ולעתים עצם העובדה - - -

עבד-אלמאלכ דהאמשה: מרוב הקפדה מטילים פצצה של טונה והורגים - - -

ראובן ריבלין: חבר הכנסת, שמענו עד תומה את שאלתו של טלב אלסאנע ולאחר מכן צריך לשמוע את התשובה.

שאול מופז: ולעתים, מעצם העובדה שהטרור הפלסטיני נמצא בלב אוכלוסייה אזרחית, והם לא במקרה שם, לצערי הרב, כאשר מתבצעות פעולות נגד קני הטרור, יש פעמים שבהן נפגעים גם אזרחים לא במתכוון, בעוד הטרור הפלסטיני פועל אך ורק נגד אזרחים.

שאול מופז: הוא מכוון את עיקר המאמץ שלו נגד אזרחי מדינת ישראל, וזה ההבדל הגדול.

שאול מופז: אנחנו עושים כמיטב יכולתנו על מנת לצמצם את זה.

שאול מופז: אני חוזר ואומר שאין שום צבא אחר בעולם שנוהג כפי שצה"ל נוהג.

ראובן ריבלין: תודה לאדוני.

ראובן ריבלין: חבר הכנסת ישראל אייכלר, ואחריו - חבר הכנסת דני יתום.

ישראל אייכלר: ברכות לשר הביטחון.

ישראל אייכלר: השם יברכך שלא תזדקק להיות מעורב במלחמת עירק וארצות-הברית.

ישראל אייכלר: בכל זאת, בחוברת ההסברה שחולקה כתוב מפורשות, כי פיקוד העורף החליט לבטל את צפירת ההרגעה שלאחר נפילת הטילים, כדי למנוע בהלה.

ישראל אייכלר: במקום זאת הם ממליצים להיות צמודים לכלי התקשורת.

ישראל אייכלר: שאלותי: מה קורה לאדם באזור שאין בו חשמל או שנגמרו לו הבטריות?

ישראל אייכלר: מה קורה לאנשים בשבת?

ישראל אייכלר: יש אנשים שמאזינים רק לערוצי הקודש ואינם מאזינים לתקשורת אחרת.

ישראל אייכלר: האם תשקול לשנות את ההחלטה ולהפעיל צלילי הרגעה שונים מצפירת האזעקה, כדי למנוע בהלה, ובכך למנוע הצמדת עם שלם לכלי תקשורת בלבד?

ראובן ריבלין: תודה רבה לחבר הכנסת אייכלר.

אבשלום וילן: - - -

ראובן ריבלין: אבו, אתה עומד עוד מעט לשאול.

שאול מופז: על הסוגיה הזאת שאל אותי קודם חבר הכנסת פרוש.

שאול מופז: אני אכן אבדוק לגבי האוכלוסייה הזאת, אם באמת לא הגיעו אליה החוברות, כיצד ניתן לדאוג שהחוברות יגיעו אליה.

שאול מופז: בחוברות יש הסברה לגבי כל סוגיית ההרגעה.

ראובן ריבלין: תודה.

ראובן ריבלין: חבר הכנסת דני יתום, ואחריו - חבר הכנסת יחיאל חזן וחבר הכנסת אבו וילן.

דני יתום: אדוני שר הביטחון, ראשית אני מבקש לברך אותך ולאחל לך הצלחה בתפקידך.

דני יתום: קואליציה, אופוזיציה, כולנו מחויבים לביטחון מדינת ישראל.

דני יתום: שנית, אני מבקש לברך על העמדה ששמעתי ממך בעניין הגדר.

דני יתום: דומני שזו הפעם הראשונה ששמענו ממך עמדה כל כך נחרצת בעניין הגדר, ועמדתך בהחלט יכולה לסייע לממשלת ישראל לקבל את ההחלטות הנכונות.

דני יתום: שאלתי: על צה"ל מוטל עומס כבד מאוד זה שנתיים לפחות, ועוד קודם לכן.

דני יתום: מושקעים הרבה מאוד משאבים בלחימה בטרור, בפעילות הבט"ש, בפריסת היחידות ביהודה ושומרון וחבל עזה.

דני יתום: מה עושה מערכת הביטחון בראשותך כדי להבטיח שיחידות הסדיר והמילואים לא תיפגענה בכל מה שקשור ליכולות הנדרשות מהן בזמן מלחמה?

ראובן ריבלין: תודה לחבר הכנסת דני יתום.

ראובן ריבלין: אדוני השר, בבקשה.

הביטחון שאול  מופז: ראשית, אני מודה על הברכות.

הביטחון שאול  מופז: השאלה הזאת היא שאלה מצוינת.

הביטחון שאול  מופז: זה למעלה משנתיים וחצי אנחנו מצויים במציאות של לחימה מאוד-מאוד אינטנסיבית.

הביטחון שאול  מופז: עד תחילת השנה הזאת הצלחנו לקיים גם מערך אימונים יחסית - אני אומר יחסית - סדיר גם ליחידות המילואים של צה"ל וגם ליחידות הסדירות.

הביטחון שאול  מופז: לצערי הרב, עקב המגבלה התקציבית, ברבעון הראשון של שנת העבודה הנוכחית לא אימנו את יחידות המילואים.

הביטחון שאול  מופז: היחידות הסדירות מצליחות לצאת לפרקי זמן של ארבעה שבועות - מה שהיה פעם 17 שבועות, כמו שאתה מכיר - גם לרענון וגם לאימונים.

הביטחון שאול  מופז: אני מקווה שהתקציב יאפשר לנו גם לאמן את יחידות המילואים שלנו.

הביטחון שאול  מופז: אני רוצה לומר דבר נוסף.

הביטחון שאול  מופז: עצם הלחימה, עצם העיסוק של היחידות הסדירות ויחידות המילואים בלחימה בטרור מוסיף ערך מוסף גבוה יחסית ליכולת הפיקוד, למיומנות של החיילים, לא תמיד באותו סוג לחימה שהם יועדו לו, למלחמה כוללת, אבל זה בהחלט מוסיף ליכולות הבסיסיות שלהם.

הביטחון שאול  מופז: אני חושב שביחידות הסדירות אנחנו במצב טוב.

הביטחון שאול  מופז: ביחידות המילואים אני מקווה מאוד שיהיה לנו התקציב על מנת לתת אותה מנה הכרחית ונדרשת כדי לשמור על הכשירות שלהם.

ראובן ריבלין: תודה לשר הביטחון.

ראובן ריבלין: חבר הכנסת יחיאל חזן, ואחריו - חבר הכנסת אבו וילן וחברת הכנסת אורית נוקד.

יחיאל חזן: אדוני שר הביטחון, אני מאחל לך הצלחה בתפקיד.

יחיאל חזן: אני רוצה לשאול לגבי המעברים גב אל גב, שנמצאים במעבר הגבול בפאתי הערים.

יחיאל חזן: העניין הזה לא מוסדר.

יחיאל חזן: על פנייה שלי כבר לפני שנה קיבלתי תשובה שזה יוסדר בשנה הקרובה.

יחיאל חזן: העניין לא הוסדר עד היום.

יחיאל חזן: אני חרד לאותו ציבור פלסטינים שעוברים במעבר כדי לקבל תרופות, בשר וכל מה שהם זקוקים לו.

יחיאל חזן: יום-יום הם מוצאים את עצמם עומדים במשך שעות במעבר.

יחיאל חזן: כמובן באותם מעברים עוברים מדי פעם גם אמצעי לחימה.

יחיאל חזן: הייתי רוצה לדעת מה המדיניות של המשרד בעניין.

ראובן ריבלין: תודה לחבר הכנסת חזן.

ראובן ריבלין: בבקשה, אדוני השר.

שאול מופז: היום קיימים שישה מעברים של גב אל גב.

שאול מופז: האחד בקרני, הוא מוסדר ומתבצעת בו גם העברה רציפה וגם בדיקה מאוד קפדנית.

שאול מופז: יש חמישה מעברים נוספים ביהודה ובשומרון שאין בהם תשתית כפי שיש במעבר קרני.

שאול מופז: שם אין בעיה של העברת סחורה.

שאול מופז: הבעיה היא בבידוק וביכולת שלנו לוודא שלא עוברים שם חומרי נפץ, אמצעי לחימה ודברים אחרים.

שאול מופז: הבעיה היחידה שמונעת מאתנו לממש מעברים סדורים שמופעלים על-ידי רשת היא הבעיה התקציבית.

שאול מופז: אני מניח שכאשר הדבר הזה יתוקצב, נהיה מסוגלים להפעיל את זה.

שאול מופז: קיימות תוכניות מפורטות מאוד לגבי המעברים האלה, אני בדעה שנכון לקיים אותם.

שאול מופז: כפי שנשאלתי קודם על-ידי חבר הכנסת רמון, התקציב כרגע הוא לגדר בלבד.

שאול מופז: כאשר תהיה תוספת תקציב גם למעברים, אני מאמין שהם יוקמו גם ביהודה ובשומרון.

שאול מופז: בכל מה שנוגע לרצועת עזה, יש מעבר סדור, שעונה על כל הצרכים.

ראובן ריבלין: תודה לחבר הכנסת חזן.

ראובן ריבלין: חבר הכנסת אבו וילן, ואחריו - חברת הכנסת אורית נוקד.

אבשלום וילן: אדוני שר הביטחון, בתור מי שתומך בגדר והיה חבר הוועדה שאישרה את התקציב לקטע הראשון של הגדר, זכות הציבור לדעת גם כמה זה עולה.

אבשלום וילן: למיטב ידיעתי, הוועדה לתקציב הביטחון עדיין לא אישרה את הקטע הצפוני מסאלם לבית-שאן.

אבשלום וילן: דיברת פה על התוכניות, ורצוני לדעת את סדרי הגודל.

אבשלום וילן: אם הקטע הראשון, כפי שפורסם בתקשורת, עלותו היתה כ-600 מיליון שקלים, באיזה סדרי גודל אתה מעריך את הפרויקט כולו, שמטבע הדברים יימשך על פני כמה שנים?

ראובן ריבלין: תודה לחבר הכנסת אבו וילן.

ראובן ריבלין: בבקשה, אדוני.

שאול מופז: ראשית, לתקצוב של החלק הצפוני ניתנו לנו 70 מיליון שקלים, שמאפשרים לנו לבצע פעילות רצופה וללא הפרעות.

שאול מופז: אני מאמין שהמשך התקציב יגיע.

שאול מופז: לגבי הגדר עצמה, עלות של קילומטר גדר נעה בין 2 ל-4 מיליוני שקלים, זה תלוי במכשול, במקום שהוא עובר, בהיקף עבודות העפר שצריך לעשות, בסוג קורת הביטחון שיהיה צריך לשים שם וביכולת של התחזוקה הנובעת מאותו קטע, והאם יש מעברים באותו קטע או לא.

שאול מופז: מכיוון שעדיין אין החלטה לגבי הקטעים הבאים, והם יכולים להגיע לסדרי גודל של יותר מ-300 קילומטר, אפשר לחשב באופן גס באילו סכומים מדובר.

שאול מופז: אני מאמין בנושא של הגדר, את התוואי הביטחוני של הגדר מסאלם עד לאלקנה אישרתי כרמטכ"ל.

שאול מופז: אני מאמין, שכאשר התוואי הזה יאושר, גם יימצא לו מקור תקציבי.

שאול מופז: כפי שאני מבין לפחות משיחות ראשוניות עם ראש הממשלה ועם שר האוצר, אכן יימצא לזה התקציב ברגע שיוחלט על כך.

ראובן ריבלין: אני מודה לחבר הכנסת וילן.

ראובן ריבלין: חברת הכנסת אורית נוקד, ואחריה - חבר הכנסת מרגי.

אורית נוקד: אדוני שר הביטחון, אני רוצה להצטרף לברכות ולאחל לך הצלחה.

אורית נוקד: כפי שנאמר, הצלחתך הצלחתנו.

אורית נוקד: אני רוצה לשאול מה לדעתך תהיה השפעת המינוי של אבו-מאזן לראש הממשלה ברשות הפלסטינית על הטרור הפלסטיני מצד אחד, ועל ההידברות בינינו לבין העם הפלסטיני לקידום תהליך השלום מצד אחר.

ראובן ריבלין: תודה.

ראובן ריבלין: אדוני שר הביטחון, אני לא יודע אם היא רוצה להכשיל את אבו-מאזן או לקדם אותו.

ראובן ריבלין: בבקשה, אדוני.

שאול מופז: אני יכול לומר באופן כללי לחברת הכנסת אורית נוקד: אנחנו רואים בחיוב את עצם המינוי של ראש הממשלה הפלסטיני.

שאול מופז: זה עולה בקנה אחד עם הנאום של הנשיא בוש, זה עולה בקנה אחד עם הרצון שהפלסטינים ישנו כיוון מדרך של טרור ואלימות.

שאול מופז: אבל זה תלוי בשני מרכיבים מאוד מרכזיים: האחד - האיש, וככל שאנחנו מכירים את עברו ואת דעותיו של אבו-מאזן, האיש אכן ראוי לאחר שהוא נבחר על-ידי הפלסטינים.

שאול מופז: ראוי לציין שזו בחירה של הפלסטינים, ללא מעורבות שלנו.

שאול מופז: הדבר השני החשוב בסוגיה הזאת הוא הסמכויות שיהיו לו.

שאול מופז: בהנחה שיינתנו לו הסמכויות הנדרשות על מנת להילחם בטרור ולהפסיק אותו, על מנת ליצור רשות פלסטינית יציבה, שבוחרת בדרך אחרת והיא בת שיח שלנו, אני בהחלט רואה בזה צעד חיובי.

ראובן ריבלין: תודה לחברת הכנסת נוקד.

ראובן ריבלין: חבר הכנסת יעקב מרגי , ואחריו - חבר הכנסת טיבי.

אחמד טיבי: אני מוותר.

ראובן ריבלין: חבר הכנסת ברכה כבר דיבר.

יעקב מרגי: כבוד השר, רצוני לברך את כבודו בברכת הצלחה.

יעקב מרגי: אני מקווה שבעזרת השם תהיה הצלחה, אתה בכיוון הנכון.

יעקב מרגי: אני לא אשאל את כבודו על סתימת הפיות שנעשתה היום למיליון מאזינים בערוצים המזרחיים, ערוצי הקודש, גם לא אשאל את כבודו על בית-הספר "צייטלין" המביש.

יעקב מרגי: אבל אשאל את כבוד השר: עוד כמה פיגועים והרוגים צריכים להיות בציר המתפללים בחברון עד שתפנו משם את כל הרוצחים בדם קר, ואז ירווח לאוכלוסיות היהודית והפלסטינית השפויות?

ראובן ריבלין: תודה לחבר הכנסת מרגי.

ראובן ריבלין: בבקשה, אדוני.

שאול מופז: כוחות צה"ל, שירות הביטחון הכללי ומשטרת ישראל עושים כמיטב יכולתם באזור חברון.

שאול מופז: אכן חברון היא מוקד מאוד מרכזי לטרור ה"חמאסי", לטרור של "הג'יהאד" ולטרור של ה"פתח תנזים".

שאול מופז: גם המפגע האחרון שפיגע באוטובוס בחיפה יצא מחברון, וגם המפגעים שחדרו לקריית-ארבע ורצחו את הזוג בערב שבת הם מהעיר חברון.

שאול מופז: חברון היא מקום מקלט, יש שם תאי טרור מכל הארגונים, ואנחנו פועלים שם באופן מאוד נמרץ.

שאול מופז: עם זה, אני חושב שלא כל תושבי חברון הם טרוריסטים ומחבלים.

שאול מופז: על כן הפעילות של צה"ל צריכה להיות ממוקדת בטרור.

שאול מופז: כך זה נעשה, ואני מקווה שהיקף ההצלחות שלנו יהיה כזה שהוא יצמצם עד כמה שניתן את היקף הפיגועים בחברון.

ראובן ריבלין: תודה לחבר הכנסת מרגי.

ראובן ריבלין: חבר הכנסת טיבי נמלך בדעתו, בבקשה.

אחמד טיבי: לחץ עלי היושב-ראש שלי.

ראובן ריבלין: אני מוכן להגן עליך מפני היושב-ראש שלך, אם אתה רוצה.

אחמד טיבי: סיעת חד"ש-תע"ל היתה היום ברמאללה ונפגשה גם עם היושב-ראש וגם עם ראש הממשלה אבו-מאזן.

אחמד טיבי: אף ששמענו בצורה מפורשת התנגדות לפגיעה באזרחים ולפיגועים בתוך מדינת ישראל, נשאלת השאלה - גם שם וגם פה - לגבי המספר הרב של נפגעים פלסטינים, אזרחים שנהרגו בחודש האחרון, יותר מ-83 ברצועת עזה, בשכם ובערים נוספות.

אחמד טיבי: אגב, נשמעה על כך ביקורת גם כאן במדינת ישראל על-ידי גורמים פוליטיים, חלקם שרים שלא נקבו בשמם.

אחמד טיבי: האם יש שינוי במדיניות, שהביא למספר הגדול של הנפגעים, שהוא גדול יותר מהמספרים הגדולים שהיו בעבר?

ראובן ריבלין: תודה לחבר הכנסת טיבי.

ראובן ריבלין: בבקשה, אדוני.

שאול מופז: ראשית, אנחנו מצטערים על כל חף מפשע שנפגע.

שאול מופז: שנית, חלק מהנפגעים הפלסטינים נפגעו בעקבות פעילות הטרור.

שאול מופז: אפשר לתת כדוגמה את מה שאירע בג'באליה.

שאול מופז: הטרור הפלסטיני הניח מטען בתוך חנות רהיטים בג'באליה, הפעיל אותו על כלי של צה"ל, ובעקבות כך נהרגו שמונה פלסטינים.

שאול מופז: אני חושב שהדרך הטובה ביותר להימנע מפגיעה בחפים מפשע, או לצמצם את הפגיעה בחפים מפשע - -

מוחמד ברכה: גם יהודים וגם ערבים - זה לסיים את הכיבוש.

שאול מופז: - - היא שהטרור הפלסטיני ייפסק.

שאול מופז: כאשר הטרור הפלסטיני ייפסק, לא יהיה צורך לפעול כנגדו.

שאול מופז: מה עוד שהטרור הזה חונה בלב לבן של ערים פלסטיניות - -

מוחמד ברכה: אז תוציא את חיילי צה"ל משם.

שאול מופז: - - ולעתים בכפיפה אחת ובצמידות לאזרחים פלסטינים חפים מפשע, והוא עצמו מביא עליהם את הבעיה, לא חיילי צה"ל.

ראובן ריבלין: תודה; תודה לחבר הכנסת טיבי.

ראובן ריבלין: השואל ה-17, שואל טוב, הוא היוזם של התהליך הזה, היושב-ראש הקודם, היוצא, חבר הכנסת אברהם בורג.

ראובן ריבלין: אני מתכבד להזמין אותו לשאול את השאלה ה-17.

אברהם בורג: אדוני היושב-ראש, תודה רבה.

אברהם בורג: אדוני שר הביטחון, ברכות לתפקידך.

אברהם בורג: הצלחתך הצלחת כולנו.

אברהם בורג: חלק לא מבוטל מהדיון היום הוא בנושא הגדר.

אברהם בורג: אני מבקש, במסגרת הגילוי הנאות, להגיד שאני מתנגד גדול מאוד לגדר.

אברהם בורג: אני חושב שזה מקסם שווא, ואם מאחורי הגדר לא מסתתרת תוכנית מדינית, מדובר, בסופו של דבר, בפרויקט פיזי יוצא מגדר הרגיל, שהתועלת שלו מועטה מאוד.

אברהם בורג: אבל, מכיוון שרוב המדינה, גם בצד שלנו וגם בצד שלכם, רוקדים בשמחה אחרי סביב הזהב הזה, אז בואו נרקוד.

אברהם בורג: אני מבקש לשאול בעקבות הגדר - הלא כל כך רצויה הזאת, בעיני - שלוש שאלות.

אברהם בורג: השאלה הראשונה היא: אני מניח, בהכירי את אדוני וביודעי את ממשלתו, אני מניח שהגדר הזאת לא עומד מאחוריה פינוי יישובים יהודיים מעבר ל"קו הירוק".

אברהם בורג: כלומר, זו איזו הנחת עבודה.

אברהם בורג: אם אתבדה, אני אשמח שאדוני - - -

ראובן ריבלין: שאלה שנייה.

אברהם בורג: זו לא היתה שאלה, זו היתה הנחת עבודה, אדוני היושב-ראש.

ראובן ריבלין: אני פשוט הולך לפי מצוותו של היושב-ראש הקודם, להתרכז בשאלות.

אברהם בורג: אל תיקח דוגמה מהיושב-ראש הקודם בכל נושא, רק בנושאים הטובים.

ראובן ריבלין: לא, כי אני רוצה לעמוד - - - יש לו דקה, אני מצטער.

אברהם בורג: זו דקה ממושכת.

אברהם בורג: אדוני שר הביטחון, מכיוון שאני מניח שהגדר הזאת תקשה במידה מסוימת על מפגעים להיכנס לתחומי מדינת ישראל והם יפנו את תשומת הלב שלהם ליישובים היהודיים בתחומי יהודה, שומרון וחבל עזה, אני מבקש לדעת אם יש תוספת תקציב לתקציב הביטחון לצורך אבטחתם של היישובים האלה.

אברהם בורג: הדבר השני שאני מבקש לדעת: אני מניח שהכי הרבה זמן ייקח לכם למצוא תקציב כדי להציב גדר בירושלים, ולכן אני מניח שחלק לא מבוטל של המפגעים יזרמו לירושלים ושם ימצאו את הדרך שבה יוציאו את זממם אל הפועל.

אברהם בורג: מה אתם מתכוונים לעשות בנושא אבטחת ירושלים, שכנראה תהיה חור גדול בגדר?

אברהם בורג: הדבר השלישי והאחרון: שמענו כאן בכנסת, וגם בוועדותיה, לא אחת ולא שתיים, שהבעיה בינינו לבין הפלסטינים היא לא רק בין ראשי המדינה, אלא היא לפעמים גם החייל במחסום, שצריך לקבל הוראה להתנהג כמו שצריך לאזרח בצד הפלסטיני, שכפי שאתה ציינת לפני רגע, יכול להיות שהוא חף מפשע.

אברהם בורג: האם לצד הגדר תבוא גם מדיניות חינוכית לחיילי צה"ל בגדר?

אברהם בורג: תודה רבה.

ראובן ריבלין: אני מאוד מודה לחבר הכנסת בורג.

ראובן ריבלין: אדוני השר, בבקשה.

שאול מופז: ראשית, לגבי האפקטיביות של הגדר, אני חייב לומר שאני חולק על דעתו של חבר הכנסת אברהם בורג: הגדר ברצועת עזה היא גדר מאוד-מאוד אפקטיבית.

שאול מופז: מאז ספטמבר 2000 לא הצליחו מחבלים מתאבדים לעבור את הגדר הזאת.

שאול מופז: הגדר ברצועת עזה מנעה וסיכלה מאות ניסיונות של מעברים.

שאול מופז: אני רוצה להזכיר לכולנו, שגם בגבול הצפון יש גדר, וגם הרבה מאוד יישובים ברצועת עזה וגם ביהודה ובשומרון, חלקם מגודרים, ובמקומות שבהם יש גדר אפקטיבית, היא אכן מנעה פיגועים.

שאול מופז: אשר לגדר באזור ירושלים, בימים אלו אנחנו עובדים על גדר בקטע הצפוני, באורך של כ-11 קילומטר, וגם באזור הדרומי באותו היקף.

שאול מופז: אנחנו עומדים לסכם את התוואי של הגדר בצד המזרחי, וכאשר נסכם את התוואי והוא יוצג ויאושר, אני מאמין שגם שם תהיה גדר.

שאול מופז: אני חושב שבסופו של דבר הגדר הזאת היא בעיקר גדר ביטחונית, והיא כן מהווה מכשול למעבר של מחבלים ומתאבדים, ואני חושב שהדרך הטובה ביותר לעמוד על האפקטיביות של הגדר הזאת היא עצם העובדה שהגדר מונעת פיגועים בתוך שטחי מדינת ישראל, ברצועת עזה וביישובים ברצועה וביהודה ושומרון.

שאול מופז: לגבי אותם יישובים ביהודה ושומרון שאינם מגודרים, אנחנו היום נמצאים בתהליך של תכנון גידור גם למקומות הללו.

שאול מופז: אני לא בטוח שזה יהיה אותו סוג של מכשול, אולי זה יהיה שונה, אבל אנחנו כן מתכוונים לגדר.

אברהם בורג: זה לא בתקציב?

שאול מופז: אם התכוונת לתקציב של הגדר, אז לא, אבל חלק מהתקציב של מרכיבי הביטחון של פיקוד העורף כלולה בו גם סוגיית הגדר, כי הגדר היא חלק ממרכיבי הביטחון ליישובים.

שאול מופז: לכן, בחלק גדול מהיישובים כבר יש גדר, בחלק האחר - זו שאלה של סדרי עדיפויות, על-פי מידת הסיכון.

שאול מופז: אנחנו עומדים להקים שם גדר, וחלק מהיישובים - לצערי, עד היום - לא הסכימו לגדר.

שאול מופז: יש כ-20 יישובים כאלה, שלא הסכימו לגדר.

שאול מופז: אני מקווה שנצליח בשנה הקרובה, ואולי בקצת יותר משנה, להשלים גם את הסוגיה הזאת.

שאול מופז: אשר לשאלה של פינוי יישובים: אני חושב שזה לא יהיה נכון, בשום פנים ואופן, לפנות יישובים כאשר מדינת ישראל נמצאת תחת גלי טרור.

שאול מופז: זו תהיה כניעה לטרור הפלסטיני.

שאול מופז: כל סוגיית פינוי היישובים היא חלק מתוכנית מדינית שאם וכאשר יוחלט עליה, יהיה נכון לעשות אותה במדיניות של משא-ומתן, ולא תחת לחץ של טרור ופעילות אלימה של הפלסטינים, שזו תכליתה בסופו של דבר.

ראובן ריבלין: תודה לחבר הכנסת בורג ולשר.

ראובן ריבלין: השואל הבא הוא חבר הכנסת ואסל טאהא, ואחרון השואלים יהיה חבר הכנסת דהאמשה.

ראובן ריבלין: חבר הכנסת ואסל טאהא, בבקשה.

ואסל טאהא: רציתי לשאול את השר, אחרי ששמעתי אותו אומר שישראל אינה שותפה למלחמה נגד עירק: האם הממשלה תיתן הקלות ותרשה גם למטוסים אמריקניים מהצי השישי לעבור בשמי ישראל כדי לתקוף את עירק?

ראובן ריבלין: תודה לחבר הכנסת ואסל טאהא.

שאול מופז: אני חושב שהתשובה שלי על השאלה הקודמת עונה גם על השאלה הזאת.

ראובן ריבלין: תודה לחבר הכנסת ואסל טאהא.

ראובן ריבלין: חבר הכנסת עבד-אלמאלכ דהאמשה יהיה אחרון השואלים.

עבד-אלמאלכ דהאמשה: כבוד היושב-ראש, מכובדי השר: בין היתר אמרת שמדיניות צה"ל היא לא לפגוע באזרחים פלסטינים ולא לפגוע גם בחפים מפשע.

עבד-אלמאלכ דהאמשה: בשעה 06:00, בחדשות, נאמר שדחפורים של צה"ל הורסים בית שכנראה היה מעורב באותה תקרית בלילה ומשם ירו פלסטינים לעבר החיילים.

עבד-אלמאלכ דהאמשה: אני שואל: האם ההריסה הזאת נעשתה בהתאם למדיניות, שהורסים בלי להתחשב?

עבד-אלמאלכ דהאמשה: כי לאחר מכן בחדשות נאמר שמצאו גופה אחת בהריסות ומחפשים גופות נוספות.

עבד-אלמאלכ דהאמשה: מי החליט על ההריסה?

עבד-אלמאלכ דהאמשה: האם לתושבים המקומיים ניתנה איזו אזהרה או אפשרות להתגונן מפני החלטה כזאת?

עבד-אלמאלכ דהאמשה: ואיך הורסים בתים - מדובר בבית של כמה קומות - בתוך דקות או שעות, לכל היותר, בלי לתת לאנשים שום אפשרות אפילו להוכיח שהם לא מעורבים בירי, ואף לא היו בקרב מי שירו.

עבד-אלמאלכ דהאמשה: תודה.

ראובן ריבלין: יש מחר הצעה לסדר-היום על זה, אבל השר ודאי יענה.

שאול מופז: הריסת המבנים שנעשית על-ידי צה"ל היא על-פי חוק.

שאול מופז: אותם מבנים שמהם יצאו מתאבדים, או כאלה שפתחו באש מתוך המבנים עצמם ופגעו בחיילי צה"ל, על-פי החוק מותר לצה"ל להרוס את המבנים הללו, וכך אנחנו עושים.

שאול מופז: אני רק רוצה להדגיש, שאנחנו עושים את זה בקפידה רבה מאוד, על מנת שלא לגרום נזק לאותם מבנים הצמודים למבנים שטרוריסטים השתמשו בהם כמחסה וכמסתור על מנת לפגוע באזרחים ובחיילי צה"ל, ועד היום אני חושב שאי-אפשר להצביע על נזקים שגרמנו למבנים אחרים, גם אם הם היו בצמידות למבנים של המחבלים והטרוריסטים.

שאול מופז: תודה רבה לכם.

ג'מאל זחאלקה: זה בניגוד לחוק הבין-לאומי.

ראובן ריבלין: אני מאוד מודה לשואלים.

ראובן ריבלין: אדוני כבוד שר הביטחון, אני מאוד מודה לך על כך שעמדת ולא היתה שאלה שלא השבת עליה, ואנחנו באמת, בכנסת ישראל, מכבדים אותך ומתכבדים בנוכחותך.

ראובן ריבלין: הוכחת איך יכול שר לענות על כל ענייני משרדו בלי שום עכבות ולתפארת תפקידך, באמת.

ראובן ריבלין: אני מאוד מודה לאדוני; אדוני יכול לרדת מעל הדוכן.

ראובן ריבלין: הצעת חוק שירות ביטחון (הוראת שעה) (תיקון מס' 7), התשס"ג-‏2003;

ראובן ריבלין: [ רשומות (הצעות חוק, חוב' מ/21).

ראובן ריבלין: ] (קריאה ראשונה)

ראובן ריבלין: רבותי חברי הכנסת, יש לי הכבוד להזמין, בעוד דקה אחת, סגן יושב-ראש חדש לכנסת שיחליף אותי, וזה חבר הכנסת מוחמד ברכה, שישמש בשלוש השנים הבאות - אני לא זוכר לכמה זמן ההסכם - סגן יושב-ראש הכנסת.

ראובן ריבלין: הוא חבר כנסת ותיק, הוא ודאי ימצא את מקומו כאן.

ראובן ריבלין: הוא יעבור לסעיף הבא בסדר-היום, כאשר אנחנו מדברים בהצעת חוק שירות הביטחון, אבל לא בכוונה הבאנו אותו לדון בחוק זה.

ראובן ריבלין: בבקשה, אדוני.

מוחמד ברכה: רבותי חברי הכנסת, אנחנו דנים כעת בשלוש הצעות חוק בקריאה ראשונה: הצעת חוק שירות ביטחון (שירות מילואים) (הוראת שעה) (תיקון מס' 2); הצעה שנייה - הצעת חוק שירות ביטחון (הוראת שעה) (תיקון מס' 7); והצעה שלישית - הצעת חוק שירות ביטחון (הגבלות קריאה לשירות מילואים של קצין – הוראת שעה) (תיקון מס' 2).

מוחמד ברכה: יציג את שלושת החוקים סגן שר הביטחון, חבר הכנסת זאב בוים.

מוחמד ברכה: בבקשה, אדוני.

זאב בוים: תודה רבה, אדוני היושב-ראש.

זאב בוים: בתחילת דברי אני רוצה לברך אותך על תפקידך כסגן יושב-ראש הכנסת ולאחל לך הצלחה.

זאב בוים: חברי חברי הכנסת, אני מתכבד להביא לאישור הכנסת בקריאה ראשונה את הצעת חוק שירות ביטחון (שירות מילואים) (הוראת שעה) (תיקון מס' 2), התשס"ג-2003.

זאב בוים: עניינה של הצעת החוק הוא קביעת תקופת שירות המילואים הבסיסית על 37 ימים בשנה, ולה ניתן יהיה לצרף את ששת ימי המילואים החד-יומיים על-פי החוק, וכן ביטול ההבחנה שהיתה קיימת בין שירות מילואים בתעסוקה מבצעית - 25 יום, לשירות מילואים לצורכי אימונים ותרגילים – חמישה ימים.

זאב בוים: מדובר בהוראת שעה שהיתה קיימת בשנת העבודה 2002.

זאב בוים: תוקפה של הוראת השעה המקורית, שהחלה ב-10 ביולי 2002, לאחר מבצע "חומת מגן", אמור היה לפקוע ב-31 בדצמבר 2002 והממשלה הקודמת ביקשה להאריכה גם לשנת 2003 נוכח המצב הביטחוני והצרכים הנובעים ממנו, המחייבים היערכות שונה ומוגברת של מערך המילואים.

זאב בוים: פגרת הבחירות ופיזור הכנסת החמש-עשרה חודשיים לפני פקיעת תוקף החוק הפעילו את סעיף 38 לחוק-יסוד: הכנסת, שהאריך את הוראת השעה בשלושה חודשים מיום כינוס הכנסת החדשה, עד 17 במאי 2003.

זאב בוים: הדחיפות בחקיקה קיימת נוכח לוח זמנים זה ועל מנת לאפשר לצה"ל בשבועות הקרובים תכנון של כוח-האדם במערך המילואים להמשך שנת 2003.

זאב בוים: מוצע כי הארכת הוראת השעה תהיה עד 31 בדצמבר 2003.

זאב בוים: במועד זה תיעשה הערכה מחדש של הצורך בהארכת משך המילואים לאור ההשלכות של משך המילואים על המשק והמצב הביטחוני.

זאב בוים: הוראת השעה כבר אושרה בכנסת הקודמת בקריאה ראשונה, ואנחנו בעצם חוזרים על כך, אבל עקב לוחות הזמנים הצפופים היא הונחה מחדש על שולחן הכנסת לקריאה ראשונה במקום בקשת החלת רציפות עליה, כי בקשת החלת הרציפות, כידוע לחברי הכנסת הוותיקים - עצם הבקשה הזאת לוקח שבועיים.

זאב בוים: אשר על כן אני מבקש כי הכנסת תאשר את הצעת החוק בקריאה ראשונה ותעבירה לוועדת החוץ והביטחון להכנה לקריאה שנייה ושלישית.

זאב בוים: אדוני היושב-ראש, זוהי הצעת החוק הראשונה שבה דובר.

זאב בוים: הצעת החוק השנייה.

זאב בוים: חברי הכנסת - אני מתכבד להביא לאישור מליאת הכנסת בקריאה ראשונה את הצעת חוק שירות ביטחון (הגבלות קריאה לשירות מילואים של קצין – הוראת שעה) (תיקון מס' 2), התשס"ג-2003.

זאב בוים: בעקבות המצב הביטחוני בשנתיים האחרונות והגידול במשימות הביטחוניות המוטלות על צה"ל נוצר מחסור בכוח-אדם, ובייחוד ביחידות הקרביות ובתפקידי קצונה.

זאב בוים: מצב זה הוליד את הצורך בתיקון חוק שירות ביטחון באופן המאפשר לקרוא לקצינים קרביים למילואים לתעסוקה מבצעית.

זאב בוים: עניינה של הצעת החוק בקביעת המשך הסמכות לצה"ל גם בשנת 2003, על-ידי הארכת תוקף הוראת שעה שנקבעה בדצמבר 2001, לקרוא לשירות מילואים לצורך ביצוע תעסוקה מבצעית קצין יוצא צבא שמלאו לו 41 שנים, המשרת שירות מילואים ביחידה קרבית תקופה כוללת של עשר שנים לפחות, אם ראה הרמטכ"ל כי קיימים טעמים המצדיקים זאת.

זאב בוים: צריך להוסיף, כי לפי החוק ניתן היה גם בעבר לעשות זאת, אולם רק במקצועות ובתפקידים חיוניים או אם קיים מחסור בכוח-אדם כפי שקבע הרמטכ"ל, באישור ועדת החוץ והביטחון של הכנסת.

זאב בוים: לנוכח היקף הצרכים דרשה ועדת החוץ והביטחון שהוראה זו תיקבע בחוק ולא בצו הרמטכ"ל בלבד.

זאב בוים: זה הרקע.

זאב בוים: אם כן, מדובר בהוראת שעה, שכאמור היתה קיימת בשנת העבודה 2002.

זאב בוים: אנחנו מצויים בעיצומה של שנת 2003.

זאב בוים: תוקפה של הוראת השעה המקורית אמור היה לפקוע ב-31 בדצמבר 2002, והממשלה הקודמת ביקשה להאריכה עד ל-31 בדצמבר 2003 נוכח המצב הביטחוני.

זאב בוים: גם פה בעצם עברה הצעת החוק בקריאה ראשונה לפני פיזור הכנסת, כפי שהסברתי בהצעה הקודמת, ובגלל אילוצי הזמן אנחנו חוזרים ומגישים אותה בתהליך של בקשה לקריאה ראשונה.

זאב בוים: אני מבקש שגם פה הכנסת תאשר את הצעת החוק בקריאה ראשונה ותעבירה לוועדת החוץ והביטחון להכנה לקריאה שנייה ושלישית.

זאב בוים: הצעת החוק השלישית.

זאב בוים: אדוני היושב-ראש - אני מתכבד להביא לאישור מליאת הכנסת בקריאה ראשונה את הצעת חוק שירות ביטחון (הוראת שעה) (תיקון מס' 7), התשס"ג-2003.

זאב בוים: הצעת חוק זו עוסקת בקביעת תקופות השירות הסדיר בצה"ל.

זאב בוים: במשך יותר מ-20 שנה הוארך השירות הסדיר של יוצאי צבא גברים בשישה חודשים לפי צו של שר הביטחון, שניתן לפי סעיף 34 לחוק שירות ביטחון.

זאב בוים: בשנת 1995 הוחלט לעגן את משך השירות הסדיר הנוסף בחוק.

זאב בוים: חוק שירות ביטחון (הוראת שעה), התשנ"ה-1995, עיגן את תקופת השירות הסדיר הנוסף בן ששת החודשים כחלק מתקופת השירות הסדיר ליוצא צבא גבר הקבועה בסעיף 15 לחוק שירות ביטחון [נוסח משולב], התשמ"ו-1986.

זאב בוים: תוקף הוראת שעה זו הוארך על-ידי הכנסת מאז 1995 בחקיקה מעת לעת, זאת על מנת לקיים בדיקה עתית של סוגיית משך השירות הסדיר.

זאב בוים: הוראת השעה הקיימת אמורה היתה לפקוע ביום 18 בדצמבר 2002, היינו בתוך החודשים שלאחר פיזור הכנסת הקודמת.

זאב בוים: בהתאם הופעלה הוראת סעיף 38 לחוק-יסוד: הכנסת, שהאריכה את תוקף הוראת השעה עד 17 במאי 2003, היינו בשלושה חודשים מיום כינוס הכנסת הנוכחית.

זאב בוים: גם במקרה הזה, כמו בשתי הצעות החוק הקודמות, זה הרקע.

זאב בוים: המצב הביטחוני, חברי הכנסת, השורר בימים אלה, המשימות המתרבות של צה"ל מול האיומים, ומנגד צורכי כוח-האדם באיזון בין כוח-האדם בשירות סדיר לבין הנטל המוטל על מערך המילואים, אינם מאפשרים בעת הזאת לקצר את משך תקופת השירות הסדיר ליוצאי צבא גברים.

זאב בוים: החוק המוצע בא להאריך את תוקפה של הוראת השעה בשנתיים נוספות, עד ליום 18בדצמבר 2004.

זאב בוים: במועד זה תבוצע הערכה מחדש לגבי משך השירות הסדיר הנדרש לנוכח המצב הביטחוני שישרור באותה עת.

זאב בוים: אשר על כן אני מבקש כי הכנסת תאשר את הארכתה של הוראת השעה בקריאה ראשונה ואת העברתה לוועדת החוץ והביטחון להכנה לקריאה שנייה ושלישית.

זאב בוים: תודה רבה, אדוני היושב-ראש.

מוחמד ברכה: תודה רבה, אדוני סגן שר הביטחון.

מוחמד ברכה: חברי הכנסת, אנחנו מקיימים עכשיו דיון.

מוחמד ברכה: חברים שנרשמו ידברו, אם הם יהיו נוכחים, כל אחד שלוש דקות.

מוחמד ברכה: הדיון יהיה משולב לשלוש הצעות החוק.

מוחמד ברכה: ההצבעה לא תתקיים היום, היא תתקיים מחר.

מוחמד ברכה: בכל מקרה, לפנים משורת הדין, אקרא כמה שמות, כי אני רואה שלא כל החברים שנרשמו נמצאים פה, על מנת שייערכו.

מוחמד ברכה: אבל ראשון הדוברים נמצא, חבר הכנסת איתן כבל.

מוחמד ברכה: אחריו – חבר הכנסת אילן ליבוביץ.

מוחמד ברכה: אחריו – חברי הכנסת עזמי בשארה, אתי לבני, ונמשיך.

מוחמד ברכה: שלוש דקות, אדוני.

איתן כבל: תעשה לי ברכה, בבקשה, אדוני היושב-ראש.

מוחמד ברכה: שלוש דקות אצלי זה ברכה.

איתן כבל: אדוני היושב-ראש, חברי חברי הכנסת, אני עומד כאן לפניכם פעם נוספת ומדבר על חוסר האמון שיש לי, ואני מניח שגם לחברי, במערכת הביטחון ובצה"ל בכל הנוגע ליחס שלו למילואימניקים.

איתן כבל: אנחנו עומדים כאן שוב, באים לפני חברי הכנסת לדבר על בעיותיהם של חיילי המילואים.

איתן כבל: אני אומר לכם, חברי חברי הכנסת, ש-2%–3% עושים מילואים ו-97% לא עושים, אז את מי זה מעניין בעצם?

איתן כבל: איך אני אומר?

איתן כבל: אם אתה יודע שאתה יוצא למילואים ואתה צריך להרגיש מה זה לשבת בקומנדקר שעות על גבי שעות, או אם אתה יודע שאתה צריך לשבת באיזה מארב, או באיזו תצפית - התחושה הזאת לא קיימת אצל רוב אזרחי מדינת ישראל.

איתן כבל: התחושה הזאת היא נחלת קבוצה קטנה בחברה הישראלית שיוצאת למילואים.

איתן כבל: חייליה מקריבים את עצמם, וכשהם חוזרים הביתה, לא רק שהם אינם זוכים להנחה מהחברה, לסיוע ולעזרה, אלא הם מוצאים עצמם מפוטרים.

איתן כבל: סטודנטים מוצאים עצמם לא אחת נאלצים ללמוד שנה נוספת, והבעיות הן רבות ומגוונות.

איתן כבל: אני רוצה לומר לכם, חברי חברי הכנסת, אני יודע שכששר הביטחון הביא את שלוש ההצעות האלה בפני ועדת החוץ והביטחון, הוא הביא זאת ואמר: זה זמני, יש בעיות, אני מבקש מכם לאשר את זה כי זה זמני.

איתן כבל: כמו שאנחנו יודעים, הזמני הזה יהיה עוד הרבה הרבה שנים.

דוד טל: אין דבר קבוע יותר מהזמני.

איתן כבל: ומחר הכנסת תעביר את זה.

איתן כבל: אני פונה אליכם, חברי חברי הכנסת, אני יודע שמי שלא עושה לא יכול להרגיש.

איתן כבל: אני פונה אליכם, חלקכם גם שירתו שנים רבות בצבא-הגנה לישראל, שתנסו לחזור לאותה תחושה שמלווה את חיילי המילואים.

איתן כבל: מחר זה אמור להיות חוצה מפלגות.

איתן כבל: אני פונה מכאן, מעל הבמה, לשינוי, אדוני היושב-ראש.

איתן כבל: שינוי התייצבה בקמפיין שלה למען חיילי המילואים.

איתן כבל: אני יודע שהדרך לגיהינום רצופה כוונות טובות.

איתן כבל: מחר מתחיל המסע הראשון של שינוי, מחר מתחיל מסע הבגידה הראשון שלהם בציבור הבוחרים שלהם.

איתן כבל: אני פונה אליהם.

איתן כבל: יש להם זמן עד - - -

מיכאל מלכיאור: זה לא מסע הבגידה הראשון.

מיכאל מלכיאור: זה לא הראשון.

איתן כבל: המשא-ומתן כבר נגמר.

איתן כבל: עכשיו, בעבודה הפרלמנטרית - - -

מוחמד ברכה: חבר הכנסת כבל.

איתן כבל: אני מסיים, אדוני היושב-ראש.

איתן כבל: מחר הם יצטרכו לתת דין-וחשבון ראשון בפני הבוחר שלהם.

איתן כבל: כמו שאמרתי, שיזכרו: הדרך לגיהינום רצופה כוונות טובות.

איתן כבל: אני מאוד מקווה שמחר הם יצביעו נגד הממשלה בעניין הזה.

איתן כבל: תודה רבה.

מוחמד ברכה: תודה רבה, חבר הכנסת כבל.

מוחמד ברכה: רשות הדיבור לחבר הכנסת אילן ליבוביץ - אני לא רואה שהוא נמצא.

מוחמד ברכה: חבר הכנסת עזמי בשארה - גם הוא לא נמצא.

מוחמד ברכה: חברת הכנסת אתי לבני - אינה נמצאת.

מוחמד ברכה: חבר הכנסת עמרם מצנע.

מוחמד ברכה: הוא פה?

חיים רמון: הוא היה פה.

חיים רמון: תמשיך ואחר כך תיתן לו לדבר.

מוחמד ברכה: אני אתן לו מאוחר יותר לדבר.

מוחמד ברכה: אשמור לו את הזכות.

מוחמד ברכה: חבר הכנסת יורי שטרן.

אברהם בורג: אני אחליף אותו עד שהוא יגיע.

אברהם בורג: אחרת הוא יאבד את זכות הדיבור שלו.

מוחמד ברכה: לא, אתה אל תעשה תרגילים.

מוחמד ברכה: הוא לא יאבד.

מוחמד ברכה: אצלי הוא לא יאבד.

מוחמד ברכה: חבר הכנסת מצנע נכנס עתה.

מוחמד ברכה: בבקשה, אדוני.

מוחמד ברכה: אחריו – חברי הכנסת יורי שטרן, חיים רמון, אבשלום וילן, אילן שלגי.

מוחמד ברכה: בבקשה, אדוני.

עמרם מצנע: כבוד היושב-ראש, כנסת נכבדה, אני כנראה אצטרך להתרגל שמדברים גם לפני כנסת ריקה, לפרוטוקול.

חיים אורון: זה מלא.

חיים אורון: זה ריק?

חיים אורון: זה מלא פה.

עמרם מצנע: צריך כנראה ללמוד זאת דרך הניסיון.

דוד טל: אתה גם צריך להתרגל לכך, שכשקוראים לחבר כנסת, הוא צריך להיות כאן.

עמרם מצנע: תודה רבה לך.

עמרם מצנע: הצעות החוק שלפנינו, המדברות על הגדלת מספר ימי המילואים, קובעות למעשה שקומץ האנשים שעוד משרתים במילואים ישרת יותר, תוך התעלמות מוחלטת מצורכיהם של חיילי המילואים ומהמציאות הקשה שעמה הם נאלצים להתמודד הן בעת שירותם והן כאשר הם חוזרים הביתה.

עמרם מצנע: שר הביטחון משתמש בנימוק המקובל היום בשיח הציבורי: המצב הביטחוני מחייב.

עמרם מצנע: האומנם?

עמרם מצנע: האם הפתרון המתחייב "נוכח המצב" הוא דווקא להגדיל את העומס הכל כך כבד ממילא על אותם מעטים המשרתים במילואים?

עמרם מצנע: או האם ניתן למצוא פתרון יצירתי אחר?

עמרם מצנע: רק בשבוע שעבר שמענו באמצעי התקשורת על המספר הגדול של המפוטרים מעבודתם עם חזרתם משירות המילואים בשל היעדרותם הממושכת ממקום העבודה.

עמרם מצנע: גם עצמאים לא מחזיקים מעמד, ועסקיהם הפרטיים מתמוטטים בזמן היעדרותם.

עמרם מצנע: אדוני סגן שר הביטחון, רק לפני כמה ימים שמעתי שלקחת על עצמך לטפל באנשי המילואים.

עמרם מצנע: אז איך אתה עומד כאן, על הדוכן הזה, ומבקש שנאשר את חוק אנשי המילואים?

עמרם מצנע: קצת צניעות.

זאב בוים: מה הקשר?

עמרם מצנע: מעבר לעניין המוסרי, שמדינת ישראל ממשיכה להכביד דווקא על אותם מעטים המוכנים לתרום, היא לא נותנת דעתה לכך שחלק גדל והולך של הציבור לא משרת, לא עובד ולא תורם.

עמרם מצנע: חברי הכנסת, צריך להבין שמעבר למלים "חיילי מילואים" מסתתרים בני-אדם, שכבר היום נושאים בנטל כבד מאוד.

עמרם מצנע: הם המהווים את עיקר כוח העבודה במשק, את עיקר משלמי המסים, והם עיקר הנפגעים מהמיתון העמוק שאנו מצויים בו.

עמרם מצנע: קריאתו של שר הביטחון להגדיל את מספר ימי המילואים לא תביא לשיפור איכות הלחימה, לא תביא להגדלת כוח-אדם ולא תביא להצלחה גדולה יותר של צה"ל מול האתגרים העומדים לפניו.

עמרם מצנע: להיפך.

עמרם מצנע: ובטח שלא בטווח הארוך.

עמרם מצנע: בטווח הארוך הצעות החוק יביאו בדיוק לתוצאה הפוכה, לשחיקה ובעקבותיה להגדלת מספר המשתמטים, של אלה שכן רוצים לתרום, שרוצים לשרת את המדינה, אבל לא יכולים להרשות לעצמם לאבד את מקור פרנסתם, וכמובן, לפגיעה במוטיבציה של מי שמתייצבים לשירות אך מרגישים "פראיירים", מצד אחד, ומודאגים מאוד מהמצב הכלכלי בבית.

עמרם מצנע: ובהיעדרם, הם כמובן לא יוכלו לשרת, ומכך ייפגע גם באופן משמעותי כושר הלחימה.

עמרם מצנע: אם אנחנו רוצים באמת בצבא חזק ואיכותי, צריך לדרוש הקטנת מספר ימי המילואים, תיגמול המשרתים כראוי, הגדלת מספר המשרתים ועל-ידי כך חלוקה שווה יותר של הנטל, שינוי במדיניות של הפעלת הכוח הלוחם, ואולי הרעיון של הארכת שירותן של פלוגות לוחמות בשירות חובה בתנאי קבע, על בסיס התנדבות.

עמרם מצנע: נקודה נוספת חשובה מאוד, לא פחות מזו, היא שאלת הנחיצות, מה שנקרא הגדלת המשימות הביטחוניות המוטלות על צה"ל, כפי שכתוב בדברי ההסבר.

עמרם מצנע: אין כל ספק שכאשר צה"ל נדרש לשמור על עובדים תאילנדים בחממות ביישובים ברצועת עזה, לאבטח אין-סוף יישובים יהודיים, לעתים של משפחה אחת, בלב אזורים פלסטיניים צפופי אוכלוסין ולגונן עם משוריינים על ילדים בדרכם לבית-הספר - לצורך כך ועוד דברים רבים אחרים, נדרשים הרבה מאוד חיילי מילואים.

עמרם מצנע: המלחמה בטרור חיונית.

עמרם מצנע: יש לטפל בטרור בכל מקום שבו הוא נמצא.

עמרם מצנע: לצורך זה נמצא צה"ל ולכך הוא נועד.

עמרם מצנע: צה"ל לא נועד להיות בייביסיטר או ש"ג בכניסה למאחז לא חוקי, ואין לנו המשאבים להמשיך ולשמור על תאילנדים בעזה ולא על נקודות מבודדות ביהודה ובשומרון.

זאב בוים: - - - מגן על המדינה במקום שבו הם נמצאים.

אבשלום וילן: יש התנחלויות בלתי חוקיות, איך יש זכות מוסרית - - -

זאב בוים: כל זמן שאזרחים ישראלים יושבים בכל מקום, נגן עליהם.

עמרם מצנע: זה בטח לא על חשבוני.

מוחמד ברכה: בטח שלא.

מוחמד ברכה: חשבונך נגמר מזמן.

עמרם מצנע: כיום, חברים יקרים, יותר מ-50% מהכוח הצבאי לא נלחם בטרור אלא מבצע פעולות שיטור, שמירה, ליווי וכל הדברים האחרים.

עמרם מצנע: אנחנו צריכים לשנות את זה.

עמרם מצנע: הדרך והתפיסה שעל-פיה מדינת ישראל, ממשלת ישראל, מאבטחת ושומרת היום על תושביה פשטה את הרגל.

עמרם מצנע: לתושבי מדינת ישראל אין ביטחון, ואת הדברים האלה צריך לשנות.

עמרם מצנע: על כן, אם נחליט שהכסף ילך לעוד חיילים בעוד נקודות מבודדות, מכל הסיבות האלה החברה הישראלית לא תחזיק מעמד.

עמרם מצנע: על כן, חברי הכנסת, אסור לנו לעמוד מנגד כאשר מביאים הצעת חוק שכזו.

עמרם מצנע: אסור להיות שותפים לדרך הקלה שבה בוחרת הממשלה עוד פעם, ופעם אחר פעם, להטיל את העומס על המילואים.

עמרם מצנע: לא במקרה, אני מניח, לא נמצא פה אף חבר כנסת ממפלגת שינוי - המפלגה שהבטיחה לבוחריה לפעול בתחום הזה למען אנשי המילואים, למען חלוקת הנטל.

מאיר פרוש: מה עשתה שינוי?

עמרם מצנע: ואני מציע לשרי שינוי לפעול שהממשלה תמשוך את הצעת החוק ותמצא דרכים יותר יצירתיות לטפל בנושא.

מוחמד ברכה: תודה רבה.

עמרם מצנע: על כן, חברי הכנסת, אני קורא להתנגד להצעות החוק הללו.

עמרם מצנע: תודה רבה.

מוחמד ברכה: תודה.

מוחמד ברכה: חבר הכנסת מצנע, אומנם מעמדו של יושב-ראש האופוזיציה בדיון על הצעת חוק הוא כמעמדם של שאר חברי הכנסת, אבל גם כיוון שאתה חדש וגם כיוון שאני חדש פה, היינו "לארג'" עד הסוף.

מוחמד ברכה: זכות הדיבור עכשיו לחבר הכנסת יורי שטרן.

אברהם בורג: אדוני היושב-ראש, לגופו של פרוטוקול: הונהג בכנסת הקודמת שיושב-ראש האופוזיציה - נכון שכשהוא מדבר אחרי ראש הממשלה יש לו אותם תנאים - - -

מוחמד ברכה: נכון.

אברהם בורג: אבל הונהג - היו פעמיים יושבי-ראש אופוזיציה, גם מהצד הזה וגם מן הצד הזה - שהוא מקבל רשות דיבור ללא הגבלה.

מוחמד ברכה: לכן לא הגבלתי, אבל ההנחיות שאני קיבלתי הן שיש שלוש דקות לכל דובר.

מוחמד ברכה: אבל בגלל הסיבות המפוקפקות שציינתי ...

מוחמד ברכה: חבר הכנסת יורי שטרן – אינו נוכח.

מוחמד ברכה: חבר הכנסת חיים רמון - בבקשה, אדוני.

מוחמד ברכה: אחריו - חבר הכנסת אבשלום וילן, ואחריו - חברי הכנסת שלגי, זחאלקה, רן כהן, מאיר פרוש וכו'.

חיים רמון: אני מאוד שמח שחבר הכנסת שלגי נכנס, יש לי דיבור קטן אתך עכשיו.

חיים רמון: הייתי מודאג שאתם לא במקרה לא פה.

מאיר פרוש: אני יכול להעביר את זה לחברי שינוי.

חיים רמון: לא, אתה תתעסק עם המפד"ל, תן לי להתעסק עם שינוי.

חיים רמון: כל אחד יתעסק בשלו.

חיים רמון: אדוני היושב-ראש, חברי הכנסת, זמן קצר אחרי הבחירות הציעה הממשלה את הצעות החוק האלה והעבירה אותן לוועדת החוץ והביטחון.

חיים רמון: הייתי אז יושב-ראש ועדת החוץ והביטחון.

חיים רמון: מובן שבדיון בוועדה ניתן היה להיכנס ליותר פרטים, ולראות עד כמה מעטים הם אלה הנושאים בעול המילואים.

חיים רמון: ואני אמרתי באופן תקדימי כיושב-ראש ועדה לממשלה הקודמת: אחת משתיים - או שתגדילו את מספר המשרתים, או שתתגמלו באופן מלא את הקומץ שעושה מילואים.

חיים רמון: אם אתם לא עושים לא את זה ולא את זה, אני לא מאשר את ההצעה.

חיים רמון: אני חושב זאת היתה הפעם הראשונה שיושב-ראש ועדת החוץ והביטחון לא הסכים לקבל בקשה של מערכת הביטחון.

חיים רמון: כמובן, כתוצאה ממערכת הבחירות הוארך התוקף אוטומטית רק לשלושה חודשים - זה החוק - ועכשיו אנחנו צריכים לבוא ולהאריך.

חיים אורון: זו אחת הסיבות שהפסדנו.

חיים רמון: ואני אומר לסגן שר הביטחון אותה עמדה שאמרתי כחבר ועדה: או שתתגמלו באופן מלא את המעטים שעושים מילואים בלי חוכמות, או שמספר המשרתים במילואים יוגדל.

חיים רמון: אם אתם לא עושים לא את זה ולא את זה, אני אתנגד כאן, אני מקווה שגם סיעתי, ואני אתנגד במליאת ועדת החוץ והביטחון.

חיים רמון: אני מוכרח להגיד לך, חבר הכנסת שלגי, שבצער ובתדהמה שמעתי מפי חבר הכנסת כבל, שאתם עומדים לתמוך בהצעת החוק הזאת.

חיים רמון: כל כך מהר?

חיים רמון: חודש?

דוד טל: לא יכול להיות.

חיים רמון: חודש וחצי עבר מאז נשאתם לשווא את שם מעמד הביניים?

חיים רמון: מי עושה את המילואים האלה אם לא אותו מעמד ביניים?

איתן כבל: מה אתה רוצה ממנו?

חיים רמון: חבר הכנסת כבל, אמרתי ששמעתי ממך, ואתה אמין בעיני.

זאב בוים: מה פתאום אלוהים זה מעמד ביניים?

חיים רמון: באמת, מי עושה אותם?

מוחמד ברכה: אדוני סגן שר הביטחון, אתה צריך להתרגל לתפקיד החדש שלך, אדוני.

חיים רמון: חבר הכנסת שלגי, בכל פעם שהביאו איזו הארכת מילואים לוועדת החוץ והביטחון היה מנהיג מפלגתך אומר: תגייסו קודם את החרדים.

חיים רמון: כל כך מהר לשכוח?

חיים רמון: חודש עבר, בקושי.

חיים רמון: נשאתם את זה לשווא?

חיים רמון: תבואו, תבקשו מהממשלה את מה שאני אומר לכם; רגע, אל תביאו את זה עכשיו.

חיים רמון: אתם רוצים להאריך?

חיים רמון: בשלושה חודשים.

חיים רמון: נקיים על זה דיון בממשלה, נראה מי משרת, כמה משרתים.

חיים רמון: את כל ההבטחות לבוחר אפשר להפר, העיקר יושבים במשרדים?

אילן שלגי: למה?

אילן שלגי: נגייס את החרדים.

חיים רמון: אתם תגייסו את החרדים כמו שתבטלו את משרד הדתות.

חיים רמון: שלגי, אני אעשה אתך הסכם: ביום שאתה תגייס את החרדים, אני אצביע בעד הצעת החוק הזאת.

חיים רמון: מה אתה אומר?

אברהם בורג: שלגי, זה החוק שמוצע עכשיו, לגייס את החרדים?

חיים רמון: חבר הכנסת שלגי, אפילו בהסכם הקואליציוני ויתרתם על גיוס חרדים.

חיים רמון: אתם אומרים לבטל את חוק טל כדי שהציבור ידע, ומה התחליף?

מוחמד ברכה: חבר הכנסת חיים רמון, אני מוסיף לך כמה דקות, אבל תסיים בבקשה.

חיים רמון: עידוד לאלה שישרתו.

חיים רמון: לא חס וחלילה גיוס חרדים.

חיים רמון: אז אין כבר גיוס חרדים, גם את מעמד הביניים שעושה מילואים שכחתם, וכל זה בחודש?

חיים רמון: לאט-לאט תפירו את ההחלטות.

חיים רמון: לא בבת אחת.

חיים רמון: יש לכם איזה ארבע שנים ושמונה חודשים?

חיים רמון: כל חודש הבטחה אחרת.

חיים רמון: הבטחתם הרבה, אבל את כולן בבת אחת?

חיים רמון: בחודש אחד?

חיים רמון: הכול בשביל הכיסא?

חיים רמון: תאמין לי, על הרבה פחות שתיתם את הדם של יוסי שריד.

חיים רמון: על הרבה-הרבה פחות.

חיים רמון: ולכן אני מבקש ממך, חבר הכנסת שלגי, שמחר תפעל למען מעמד הביניים, למען אלה שמשרתים במילואים; לפעול לדחיית ההצבעה, להאריך בשלושה חודשים, ואחרי שלושה חודשים או שתגייסו את החרדים או שתעשו מה שאני מבקש - מה שיותר קל לכם.

מוחמד ברכה: תודה רבה, חבר הכנסת רמון.

מוחמד ברכה: חבר הכנסת אבשלום וילן, ואחריו - חבר הכנסת אילן שלגי.

מוחמד ברכה: בבקשה, שלוש דקות.

אבשלום וילן: אדוני היושב-ראש, אחרי ראש האופוזיציה והיושב-ראש הקודם של ועדת החוץ והביטחון תיתן לחכפ"ש - חבר כנסת פשוט - עוד דקה כדי להסביר את הנושא.

אבשלום וילן: תראו, הנושא הזה הגיע לפני למעלה משנה, ואז התחייבו רשויות הביטחון שאין ויכוח פה על שניים מתוך שלושת החוקים.

אבשלום וילן: הוויכוח היחיד, אדוני סגן שר הביטחון, הוא על העובדה שאתם התחייבתם לפני שנה, בפני ועדת החוץ והביטחון ובפני מליאת הכנסת, שההסדר הוא זמני לשנה, ואנשים, במקום לשרת כחוק עד 30 יום בשנה, נקראים לשרת 43 ימים.

אבשלום וילן: קצינים - העביר אכ"א הוראות - 57 ימים.

אבשלום וילן: ונוסף על כך, התגמול המיוחד שאישרנו לפני שנה מהיום ה-15 - אתם מציעים להוריד אותו.

זאב בוים: איפה שמעת?

זאב בוים: התגמול ישולם לכולם לפי מה שסוכם.

אבשלום וילן: באתר האינטרנט של אכ"א, אם אתה רוצה לדעת.

מוחמד ברכה: אדוני סגן שר הביטחון, אתה מפריע באופן שיטתי.

מוחמד ברכה: אתה סגן שר הביטחון, יש לממשלה זכות תשובה בסוף הדיון.

מוחמד ברכה: תשתמשו בה כראוי ותקשיבו לדיון בבקשה.

אבשלום וילן: אדוני היושב-ראש, אני מבקש תוספת.

אבשלום וילן: הוא מפריע לי - - -

מוחמד ברכה: אתה לא תקופח.

מוחמד ברכה: בבקשה, אדוני.

אבשלום וילן: תראה, אדוני היושב-ראש, מה שקורה פה הוא דבר בלתי נסבל; כל הנתונים שעלו פה פורסמו.

אבשלום וילן: לצבא, היסטורית, היו 10 מיליוני ימי מילואים.

אבשלום וילן: ככל שהוא משתמש בפחות ימי מילואים, נשאר לו יותר כסף לצרכים אחרים.

אבשלום וילן: ברור לגמרי שהפתרון הקל ביותר, הבלתי-יצירתי לחלוטין, הוא שמערכת הביטחון תיקח אותו קומץ שאיתן כבל ידידי הזכיר קודם, והוא ישרת 43 יום.

אבשלום וילן: אז לא צריך לקחת יחידות נוספות, צריך לאמן אותם, צריך לפרוס אותם - כולם נהנים מבחינת מערכת הביטחון, פרט לאנשים עצמם.

אבשלום וילן: מי שבמשך 43 יום, שנה אחר שנה - הוא סטודנט או שפתח עסק או שעובד במפעל - - -

זאב בוים: מה אתה אומר סטודנטים?

זאב בוים: אתה יודע שהם משרתים רק 21 יום.

אבשלום וילן: נו, באמת, תראה לי יחידה אורגנית אחת שמשחררים בה סטודנטים.

אבשלום וילן: ואם הסטודנט הוא מ"מ או מ"פ?

אבשלום וילן: באמת, סיפורי מעשיות.

זאב בוים: הם משרתים רק 21 יום.

חיים אורון: מה פתאום?

חיים אורון: יש לי בנים.

אבשלום וילן: סגן שר הביטחון, תקשיב לי עכשיו.

אבשלום וילן: יחד עם ידידי איתן כבל, אנחנו משמשים יושבי-ראש השדולה.

אבשלום וילן: לפני שבוע אני מקבל באי-מייל מכתב מחייל מילואים, שכותב לי, שחור על גבי מחשב, שהוא צריך להתחתן בסוף חודש מרס, והמג"ד מסרב לשחרר אותו.

אבשלום וילן: הייתי צריך ללכת לקצין מילואים ראשי שיתערב, שילך לראש אכ"א, כדי שהחייל שנאלץ להתחתן, חס וחלילה, ישוחרר לחתונתו.

אבשלום וילן: אתה שומע טוב?

זאב בוים: מה זה שייך לימי המילואים שאתה מדבר עליהם?

מוחמד ברכה: חבר הכנסת וילן, התחלנו בזמן פציעות.

מוחמד ברכה: אני מבקש לסיים.

זאב בוים: מה זה שייך?

אבשלום וילן: טול קורה מבין עיניך, תראה איך המערכת הזאת מתנהלת ותבין שאתם, במקום ללכת לפתרון שוויוני, לפתרון הוגן, לחלוקה יותר רחבה של הנשיאה בנטל, ולא שנה אחר שנה 43 ימי מילואים - בחרתם בפתרון הקל, הפחות-יצירתי.

אבשלום וילן: אתה יודע שהרמטכ"ל התחייב שגם קצינים שאינם קרביים ישרתו במילואים בתפקידי מטה?

אבשלום וילן: הפעלת את ההוראה הזאת?

אבשלום וילן: לא הפעלת.

אבשלום וילן: אני לא רוצה לפרוס פה פומבית כמה אלטרנטיבות.

אבשלום וילן: ראש האופוזיציה, עמרם מצנע, הציג כמה.

אבשלום וילן: אני מוכן להציג עוד כמה בדיונים.

אבשלום וילן: זה חוסר אחריות.

אבשלום וילן: לכן, לטובתך, קחו את החוק הזה בחזרה.

אבשלום וילן: אנחנו נאשר את שני החוקים, לא נאריך את המילואים.

אבשלום וילן: לא נאריך את המילואים מעבר ל-30 יום בחוק, ונלך ביחד לפתרונות אחרים.

מוחמד ברכה: תודה רבה לחבר הכנסת וילן.

מוחמד ברכה: חבר הכנסת אילן שלגי, אחריו - חבר הכנסת ג'מאל זחאלקה.

מוחמד ברכה: אם הוא לא יהיה - חבר הכנסת רן כהן, ואחריו - חבר הכנסת פרוש.

חיים אורון: מי אחרי חבר הכנסת פרוש?

מוחמד ברכה: סביר להניח שתהיה אתה.

מוחמד ברכה: בבקשה, חבר הכנסת שלגי.

אילן שלגי: אדוני היושב-ראש, חברות וחברי הכנסת, מתוך ראיית צורכי מערכת הביטחון אני וחברי בשינוי נצביע בעד הצעות החוק - -

מאיר פרוש: אני לא מאמין.

אילן שלגי: - - אך איני יכול שלא להביע מחאה על שהמערכת בוחרת את הפתרון הקל.

אילן שלגי: שוב, מחפשים מתחת לפנס.

אילן שלגי: שוב, מגדילים את הנטל על אותם מעטים וטובים המשרתים במילואים.

אילן שלגי: עלינו לזכור, מדובר קודם כול על הסטודנטים, אלה שאחרי שלוש שנות שירות חובה עוברים לשלב חדש בחיים ושוב ושוב נקראים ליותר ויותר ימי מילואים.

אילן שלגי: אינני מתייחס כרגע לסיכון החיים הכרוך בכך, אלא לקושי הנוצר להם בלימודיהם.

אילן שלגי: הסטודנטים לפיזיקה, להנדסה או למשפטים, עליהם אין לומר תורתם אומנותם, אלא - לימודיהם עתידנו.

אילן שלגי: עלינו לאפשר להם ללמוד למען כולנו, כדי שנמשיך להיות מן המדינות המובילות במדע, בטכנולוגיה, במשפט ובהיי-טק.

חיים אורון: אתה תומך בחוק?

אילן שלגי: כדי שלא נהפוך למדינת עולם שלישי - - -

אבשלום וילן: פעם אחת תמרדו בטומי.

אברהם בורג: הוא נגד החוק, הוא רק מצביע בעד.

אילן שלגי: אם כולנו ניהרג באוהלה של תורה, ותורתנו תהיה אומנותנו, אנחנו נהיה כמו אירן בכל המובנים.

חיים אורון: אוהלה של הקואליציה הוא אוהלה של תורה מבוקר עד ערב.

מוחמד ברכה: חבר הכנסת אורון, נו באמת.

אילן שלגי: מדובר במשפחות הצעירות.

אילן שלגי: כאשר האב יוצא לשירות מילואים הדבר מקשה גם על בת זוגו, שהיא סטודנטית, או אשה עובדת, וגם אם לילדים קטנים.

חיים אורון: יש גבול לצביעות.

אילן שלגי: מדובר בצעירים שזה עתה נקלטו במקום עבודה, או החלו להשתלב בעמדות מפתח בתעשיית ההיי-טק.

אילן שלגי: לצערנו, שמענו לאחרונה גם על מעסיקים שאינם מקבלים לעבודה או מעזים לפטר עובדים המשרתים במילואים.

אילן שלגי: אני קורא למערכת הביטחון להיות מעט יצירתית, לפעול להגדלת מספר המשרתים ולהפחתת הנטל.

חיים אורון: מה אתה קורא?

חיים אורון: אתה בממשלה, אתה השלטון.

אילן שלגי: בין היתר, תוציאו את אנשי הקבע המשרתים בעורף למעין שירות מילואים לתקופות בט"ש.

מיכאל מלכיאור: שכחת שאתה השלטון?

אילן שלגי: אדוני היושב-ראש, אולי אפשר להגן עלי?

מוחמד ברכה: רבותי, אני מבקש לאפשר לחבר הכנסת שלגי לסיים את דבריו.

אברהם בורג: שיגיד מה שאנחנו רוצים לשמוע.

מוחמד ברכה: הוא ישתדל, אבל לא הפעם.

אילן שלגי: יש לחזק ולתגמל את אלה הנושאים בנטל בתשלום יומי מוגדל, גם בהחזר הוצאות, כגון נסיעה וטלפון.

אילן שלגי: אם תשאלו מאין לקחת, קחו מהקצבאות שהמדינה משלמת לאלה שלא שירתו בסדיר, אינם משרתים במילואים ואפילו לשירות מילואים של שבועיים לא הסכימו ללכת.

אילן שלגי: תודה רבה, אדוני.

אברהם בורג: אדוני היושב-ראש, אני מבקש להצביע על הצעתו.

מוחמד ברכה: כל הצבעה תתקיים מחר.

מוחמד ברכה: תן לי לעבור את היום הזה בשלום.

מוחמד ברכה: מה אתה מסבך אותי?

מוחמד ברכה: תודה לחבר הכנסת שלגי.

מוחמד ברכה: חבר הכנסת ג'מאל זחאלקה - לא נמצא באולם.

מוחמד ברכה: חבר הכנסת רן כהן - כנ"ל.

מוחמד ברכה: חבר הכנסת מאיר פרוש, אחריו - חבר הכנסת ואסל טאהא, ואחריו - חבר הכנסת חיים אורון, המכונה ג'ומס.

מאיר פרוש: אדוני היושב-ראש, מכובדי סגן שר הביטחון, חברים, קודם כול אני רוצה לברך אותך כסגן יושב-ראש הכנסת שלראשונה מנהל את הישיבה.

מוחמד ברכה: תודה רבה.

מאיר פרוש: שיהיה לך בהצלחה.

מאיר פרוש: אני באמת מאחל לך שתוכל תמיד לעבור על המהמורות שאתה יכול למצוא, והרבה, כאן במליאה.

מוחמד ברכה: תודה.

מאיר פרוש: בעצם החוק הזה מבקש לאפשר לצה"ל לגייס כוחות מילואים.

מאיר פרוש: אני רוצה להבין מה ההיגיון בהצעת החוק הזאת, או מה ההיגיון של הממשלה הזאת.

מאיר פרוש: אם אנחנו רוצים לקבל עוד כוחות שישרתו ויעשו מילואים, אני רוצה להזכיר לחברי הכנסת, שרק לפני שלושת-רבעי שנה סיעת יהדות התורה וסיעת ש"ס הצביעו נגד התוכנית הכלכלית המיוחדת, מכיוון שאחד הסעיפים דיבר על כך שאלה ששירתו בשלב ב' ארבעה חודשים, ועושים מדי שנה מילואים, לא יקבלו קצבאות ילדים.

מאיר פרוש: לעומת זאת, עולים מחבר המדינות ששירתו 28 יום - - -

אילן שלגי: אתה יודע כמה ימי מילואים יחסוך כל גדוד?

מאיר פרוש: אדוני היושב-ראש, או שאתה מגן עלי או שיהיה לי עוד זמן.

מוחמד ברכה: יהיה לך עוד זמן.

מאיר פרוש: עולים מחבר המדינות ששירתו רק 28 יום ועושים אחר כך את המילואים, הם יקבלו קצבאות ילדים.

מאיר פרוש: ואנחנו, יהדות התורה וש"ס, הצבענו נגד, וראש הממשלה הנוכחי, שגם אז היה ראש הממשלה, העיף אותנו מהממשלה, ואנחנו היינו גאים על כך.

מאיר פרוש: לא זחלנו ולא רצינו להיכנס שוב.

מאיר פרוש: חיכינו.

מאיר פרוש: אבל העיפו אותנו על כך מכיוון שחשבנו שצריכים לתת לאלה שמשרתים ארבעה חודשים והולכים למילואים מדי שנה.

מאיר פרוש: הממשלה הזאת, שמגישה היום את הצעת החוק כי היא מחפשת כוחות מילואים, לא השכילה אז לתת כסף לכל אלה שכל שנה נותנים חודש.

מאיר פרוש: למה?

מאיר פרוש: מכיוון שהם לא עלו בעשור האחרון.

מאיר פרוש: דרך אגב, אז כבר התחילו עם הקו הזה, שצריכים לפגוע בציבור החרדי.

מאיר פרוש: כי לא היה לי כל הסבר לכך שמי שמשרת ארבעה חודשים לא יקבל עבור המילואים, ומי שהוא עולה מברית-המועצות, מרוסיה, הוא כן יכול לקבל.

מאיר פרוש: רק מכיוון שהוא חרדי.

מאיר פרוש: אין לי שום הסבר אחר.

מאיר פרוש: סוף מעשה במחשבה תחילה.

מאיר פרוש: רואים את זה גם בהקמת הממשלה הזאת.

מאיר פרוש: אבל, כשאני נוגע בעניין של הציבור החרדי, אני שואל: מדוע שהממשלה לא תעריך ותעשה פעולה כדי לעודד כוחות שפועלים בהתנדבות?

מאיר פרוש: למשל, כוחות ההצלה, שעושים באמת עבודת קודש, עבודה של מסירות נפש.

מאיר פרוש: אני מדבר על ארגון זק"א – זיהוי קורבנות אסון - שאנשיו עושים עבודת קודש.

מאיר פרוש: לצערנו, הפעולות שהם עושים הן פעולות שצריכים לעשות אותן הרבה ימים בשנה.

מאיר פרוש: מדוע שהממשלה לא תמצא דרך לתת עידוד לאלה שעושים זאת בהתנדבות, שגם הם יהיו כאלה שמקבלים תגמול על עבודת הקודש הזאת?

מאיר פרוש: תודה.

מוחמד ברכה: תודה רבה, אדוני חבר הכנסת פרוש.

מוחמד ברכה: חבר הכנסת ואסל טאהא - לא נמצא.

מוחמד ברכה: חבר הכנסת חיים אורון, ואחריו - חבר הכנסת אלדד.

חיים אורון: אדוני היושב-ראש, חברי הכנסת, ראשית אני רוצה לברך את סגן יושב-ראש הכנסת, יושב-ראש הישיבה, חבר הכנסת ברכה, שמנהל לראשונה את ישיבות הכנסת.

מוחמד ברכה: תודה רבה.

חיים אורון: אני חושב שחשוב מאוד שנשיאות הכנסת ויושבי-הראש ייצגו את כל הקבוצות, את כל הגוונים ואת כל העמדות שיש בכנסת.

חיים אורון: ברכותי.

מוחמד ברכה: תודה, אדוני.

חיים אורון: אנחנו דנים היום בהארכת הוראת השעה שעניינה הארכת תקופת השירות של חיילי המילואים.

חיים אורון: יש להניח שבעוד שבוע או בעוד שבועיים אנחנו נדון כאן על הצורך לקיים דיון נוסף על תקציב המדינה, על קיצוצים שאומרים 10, 15 מיליארד שקלים.

חיים אורון: שר הביטחון, בתשובה על שאלה קודמת שלי כאן במליאה היום, אמר שהוויכוח בינו ובין משרד האוצר הוא על 6.3 מיליארדי שקלים.

חיים אורון: אני בטוח שגם בדיון הכלכלי, כמו בדיון הזה, סגן שר הביטחון או שר הביטחון, סגן שר האוצר ואולי גם שר התשתיות, יסבירו שאין מה לעשות, זה מצב חירום.

חיים אורון: אין מה לעשות.

חיים אורון: בטח זה מצב חירום, אבל מישהו הביא אותו לכאן.

חיים אורון: מישהו גורם לו.

חיים אורון: מישהו הולך בדרך, ואני אומר לך, כבוד שר התשתיות, בעוד שנה לא תספיק הוראת השעה הזאת.

חיים אורון: כי בדרך שבה אתם הולכים, ואתם היום הולכים בה, יצטרכו להאריך עוד יותר את שירות המילואים.

חיים אורון: כי מספר חיילי המילואים לא גדל, העומס ילך ויגדל וילך ויגדל.

חיים אורון: אותו דבר גם תקציב המדינה.

חיים אורון: יבואו ויגידו לנו עכשיו: אין ברירה, מה אתה רוצה, לא להגן על אזרחי ישראל בכל מקום שבו הם נמצאים?

חיים אורון: כן להגן על אזרחי ישראל בכל מקום שבו נמצאים.

חיים אורון: ההגנה הכי טובה לאלה שיושבים בהתנחלויות הבלתי-חוקיות לפחות היא להוריד אותם משם.

חיים אורון: זה לא היה סעיף בהסכם הקואליציוני של שינוי.

חיים אורון: זה קצת פחות מהוויכוח אם השבת השנייה תהיה ביום ראשון או ביום שישי.

חיים אורון: אני מדבר על ההתנחלויות הבלתי-חוקיות.

חיים אורון: גדוד אחד, שני גדודים, עשרה חיילים.

חיים אורון: אולי אפשר לחסוך בזה כמה ימי מילואים?

חיים אורון: לשיטתי, גם את החוקיות לטעמכם.

חיים אורון: אגב, החוקיות היו לא חוקיות לטעמך עד לפני שהיית שר בממשלה.

חיים אורון: אבל זה כנראה המבנה של המושב הזה פה, שגם אני ישבתי עליו.

חיים אורון: אגב, גם אני ויתרתי על ישיבה עליו.

חיים אורון: כל פעם בא טומי לפיד ומסביר: אתם ויתרתם על שר בממשלה?

חיים אורון: כן, ויתרנו על שר בממשלה.

חיים אורון: לפחות את זה תעשו.

חיים אורון: לא.

חיים אורון: הולכים בדרך הקלה - עוד מילואים ועוד מילואים, עוד גירעון בתקציב, עוד גירעון בתקציב, ובכך נגמר העניין.

חיים אורון: אני אומר לכם, חברי הכנסת, במסלול הזה, כמו שיש תיקון שלישי לתקציב המדינה, אנחנו נידרש בעוד כמה חודשים להאריך עוד יותר את שירות המילואים.

חיים אורון: כי במסלול הזה של עוד כוח ועוד כוח ועוד כוח ועוד כוח, אין פתרון אחר.

חיים אורון: ואתם, חברי שינוי, יושבים.

חיים אורון: תגידו מלה, תעשו משהו.

חיים אורון: גם אנחנו ישבנו בממשלות.

חיים אורון: לפחות עשינו קולות של מאבק.

חיים אורון: ניסינו לעשות משהו.

חיים אורון: לא.

חיים אורון: מצביעים.

חיים אורון: לא שלושה חודשים, לא הוראת שעה.

חיים אורון: מייד שנה.

חיים אורון: אני כבר לא שואל כמו חבר הכנסת רמון, איפה ההבטחות ואיפה מימושן.

חיים אורון: עזבו את ההבטחות.

חיים אורון: הן ממילא לא היו ברצינות מההתחלה.

חיים אורון: רצו לממשלה כי רצו להיות שם, והיה ברור מראש שזה מה שיקרה.

חיים אורון: אבל אני מדבר עכשיו על הדברים עצמם.

מוחמד ברכה: חבר הכנסת אורון, עליך לסיים.

חיים אורון: אני מסיים.

חיים אורון: סגן שר הביטחון אמר בביטחון גמור, שהסטודנטים משרתים רק 21 יום.

חיים אורון: אני אביא לו שמות פרטיים ומספרים אישיים של סטודנטים ביחידות אורגניות שמשרתים הרבה יותר מ-21 יום.

חיים אורון: כל הדיבורים האלה הם לא לעניין.

חיים אורון: אבל יש פה פגיעה ממשית, פגיעה ממשית בקבוצה גדולה בציבור הישראלי, שהולכת, לצערי הרב, ומצטמצמת, והעומס המוטל עליה הולך וגדל.

מוחמד ברכה: תודה רבה לחבר הכנסת אורון.

מוחמד ברכה: חבר הכנסת דני יתום, אחריו - חבר הכנסת אריה אלדד, ואחריו - חברי הכנסת אהוד יתום, אורית נוקד, אורי אריאל ויחיאל חזן.

דני יתום: אדוני היושב-ראש, בתחילת דברי ברצוני לאחל לך הצלחה ולברך אותך על כך שנטלת על עצמך תפקיד חשוב.

מוחמד ברכה: תודה רבה, אדוני.

דני יתום: רבותי, חברות וחברי הכנסת, מדובר על תהליך גרוע, שהכנסת חייבת לעצור אותו.

דני יתום: מדובר על תהליך זוחל.

דני יתום: מדי שנה בשנה במהלך השנים האחרונות מאריכים את תוקף הוראת השעה עוד בשנה או בשנתיים.

דני יתום: לא בכדי הממשלה מציעה כל פעם שהתוקף יוארך רק בפרק זמן מסוים.

דני יתום: זאת כדי לנסות ולהקל לכאורה עלינו, חברי הכנסת, להצביע בעד התהליך הגרוע הזה.

דני יתום: זהו תהליך גרוע, שיוצר, בין היתר, חוסר אמון משווע בין אנשי המילואים, שכל שנה מבטיחים להם שזו תהיה שנת המילואים הארוכים האחרונה, לבין הממשלה והכנסת, חברי הכנסת, וחוסר האמון הזה עוד יגבר אם ניתן יד לחוק הזה ולהארכה הזאת של החוק.

דני יתום: לכן אני חושב שעלינו להתנגד.

דני יתום: שנים רבות שירתתי במערכת הביטחון, ואני חושב שצריך לחייב את מערכת הביטחון להסתפק במה שיש, להסתדר עם מה שיש, ועל-ידי כך לאלץ את מערכת הביטחון לחשוב על פתרונות יותר יצירתיים ויותר נכונים.

דני יתום: אין ספק שהעומס שמוטל על כתפי אנשי המילואים מביא לירידת המוטיבציה.

דני יתום: חבר הכנסת אורון, זה לא סתם שהחבורה הזאת הולכת ומצטמצמת.

דני יתום: היא מצטמצמת, בין היתר, כתוצאה מכך שאנשים ששירתו בשנה שעברה 70 יום, לא כל כך מתחשק להם לשרת גם השנה 70 יום.

דני יתום: לכן מפעם לפעם אנשים יוצאים ממעגל המשרתים, בין היתר בגלל זה.

דני יתום: בין היתר מכיוון שנדמה להם שקברניטי המדינה משתמשים בהם ומתייחסים לזמנם ולמעשיהם כאילו הם אינם נחשבים.

דני יתום: לכן אפשר לקרוא לסטודנטים, ואפשר לקרוא לבעלי עסקים, ואפשר לקרוא למורים, ואפשר לקרוא לבעלי תפקידים אחרים, וכל זאת כי היד קלה על העט.

דני יתום: קל לכאורה להביא את האנשים האלה בחלק גדול מאוד מהשנים הכי יצירתיות שלהם, לאחר שהם שירתו שלוש שנים, וחלקם ארבע שנים ויותר, עד הגילים המאוד מבוגרים יחסית.

דני יתום: נדמה לי שאין לכך אח ורע בשום מדינה בעולם.

דני יתום: לכן, כל עוד זה המצב, וכל עוד הממשלה לא מובילה אותנו לתהליך מדיני, שהוא הגורם היחיד שיעצור את הסחף הזה, אנחנו צריכים להתנגד ולומר לממשלת ישראל: ממשלה יקרה, תסתדרו עם מה שיש.

דני יתום: אם לא נעשה זאת, אנחנו, לדעתי, ניתן את ידנו לתהליך של כרסום רע ברצון, במוטיבציה ובנכונות של האנשים הטובים ביותר שיש לנו להתגייס למען ביטחון מדינת ישראל.

מוחמד ברכה: תודה רבה, אדוני.

מוחמד ברכה: חבר הכנסת אריה אלדד, אחריו - חבר הכנסת אהוד יתום, אחריו - חברת הכנסת אורית נוקד, ואחריה מאלה שנמצאים פה - חבר הכנסת נסים זאב.

מוחמד ברכה: ברשימה גם חברי הכנסת יחיאל חזן וטלב אלסאנע.

מוחמד ברכה: אם הם שומעים, בבקשה.

אריה אלדד: אדוני היושב-ראש, חברי חברי הכנסת, גם אני כקודמי מבקש בראשית דברי לברך אותך על המינוי.

אריה אלדד: אני לא בטוח שבחלומותיך בלילה חלמת שזה יהיה הדיון הראשון שתנהל - -

מוחמד ברכה: ממש לא.

אריה אלדד: - - איך לחזק את צה"ל, אבל כך עולים הדברים.

מוחמד ברכה: יש לי הזדמנות לא להתערב אפילו בדיון.

אריה אלדד: עסקנו גם קודם בגדר.

אריה אלדד: נדמה לי שכל האנשים שעסקו בחקר ביצועים של גדר ההפרדה אומרים, שהיא תצריך יותר כוח-אדם ממה שאנחנו מעסיקים היום - - -

דני יתום: אריה, זה לא נכון.

אריה אלדד: נקווה שנחיה ונראה.

אריה אלדד: נדמה לי שאם אנחנו מתכוונים לשמור על הגדר, אנחנו נצטרך יותר כוח-אדם שישמור עליה.

אריה אלדד: אנחנו מכירים שני סוגי תעסוקות מילואים: תעסוקות מסגרות, ובהן הגמישות שלנו קטנה, ויש גם תעסוקות בודדים - בעלי מקצוע, נהגים, חובשים, רופאים.

אריה אלדד: אני מכיר את זה מתפקידי הקודם.

אריה אלדד: אנחנו מכירים את מצב האבטלה במשק.

אריה אלדד: היצירתיות שאנחנו יכולים לקרוא לה גם באמצעות ועדת החוץ והביטחון וגם לקרוא לצה"ל להפעיל, היא לנסות לשלב בין אנשים שמקבלים היום הבטחת הכנסה או דמי אבטלה ובין האוכלוסיות שנקראות למילואים, כדי למנוע פגיעה כפולה במשק: פגיעה אחת - של אלה שיש להם עבודה, ואנחנו קוראים להם למילואים ארוכים, ולפעמים גם מפטרים אותם תוך כדי או לאחר שירות המילואים שלהם, ולהמיר אותם במי שאינם מועסקים, שאינם עובדים.

אריה אלדד: יכול להיות שיש איזה משחק של כמה עשרות אלפים שיכולים לעשות שירות מילואים ארוך.

אריה אלדד: כמובן, אני מסכים עם הקריאה לתגמל אותם כראוי, הרבה מעבר להבטחת הכנסה, אחרת הם לא ירצו להתנדב, ולמשק לא יהיה כדאי לעשות את זה.

אריה אלדד: השאלות הנוקבות שנשאלו כאן - עד מתי?

אריה אלדד: הן השאלות האמיתיות, כי באמת, אי-אפשר להעמיס הרבה יותר על ציבור כל כך קטן שעושה את זה.

אריה אלדד: התשובה היא, נדמה לי, במה שאמר רפול בסן-סימון ב-1948:

אריה אלדד: בקרבות האלה מנצחים אלה שנשברים אחרונים, ואין לנו שום כוונה להישבר בקרב הזה.

אריה אלדד: תודה רבה.

מוחמד ברכה: תודה לחבר הכנסת אלדד.

חיים אורון: אדוני היושב-ראש, אין שום נציג של הממשלה.

מוחמד ברכה: כבוד השר פריצקי ביקש רשות לצאת לכמה שניות ולחזור.

מוחמד ברכה: הוא היה מאוד מנומס.

מוחמד ברכה: חבר הכנסת אהוד יתום - לא נמצא.

מוחמד ברכה: חברת הכנסת אורית נוקד - לא נמצאת.

מוחמד ברכה: חבר הכנסת אורי אריאל - לא נמצא.

מוחמד ברכה: חבר הכנסת יחיאל חזן - לא נמצא.

מוחמד ברכה: חבר הכנסת טלב אלסאנע - לא נמצא.

מוחמד ברכה: חבר הכנסת נסים זאב, בבקשה.

מוחמד ברכה: אחריו – חבר הכנסת אברהם בורג.

דני יתום: סוף-סוף נמצא חבר כנסת אחד.

אחמד טיבי: האיש הנמצא תמיד.

נסים זאב: אדוני היושב-ראש, אני מצטרף לברכות ולאיחולים, ואני מקווה שתנהל את כנסת ישראל ביד רמה, כפי שאתה יודע לעשות את זה באופוזיציה כאופוזיציונר מעולה ומבריק.

נסים זאב: אתה סמל של חלק גדול מהציבור במדינת ישראל, למעלה ממיליון ו-200,000 אזרחים טובים של מדינת ישראל, אוהבי מדינת ישראל, אזרחי ישראל, ובאמת, זה כבוד לכנסת ישראל.

מוחמד ברכה: תודה רבה, אדוני.

אחמד טיבי: אתה מרגיש טוב, נסים?

אברהם בורג: כוס מים?

נסים זאב: תשמע, כשאני רואה דוקטור לפני, אין סיכוי שאהיה חולה.

מוחמד ברכה: אבל הוא רופא נשים, בחייך.

נסים זאב: זה משפיע, מה לעשות.

מוחמד ברכה: יושב כאן גם ד"ר אלדד, אתה לא צריך לדאוג.

נסים זאב: הוא לא רופא.

דני יתום: הוא רופא.

נסים זאב: הוא רופא?

נסים זאב: אז אני מתנצל.

מוחמד ברכה: מתחילים את הספירה מאפס; בבקשה, אדוני.

נסים זאב: אני מודה לך.

נסים זאב: הצעת חוק שירות הביטחון, אני מבין שלהרבה אנשים יש הצעות כאלה ואחרות, הכול באמת טוב, אבל אין לנו ברירה.

נסים זאב: הרי זו מלחמת מגן, והטרור המתמשך זה שנתיים וחצי גבה מעם ישראל הרבה מאוד קורבנות, וזה מחייב אותנו להמשיך במלחמה הקשה הזאת נגד המחבלים ונגד הניסיון להרוס ולקעקע את יסודות מדינת ישראל.

נסים זאב: אבל אני רוצה לומר לך, אדוני היושב-ראש, דווקא לאחר מלחמת מגן, מה שאני שמעתי מחברים ומידידים זה לא על המשכורת ולא השכר - ואולי זה דבר טוב – אלא המיגון האישי, כמו השכפ"ץ הקרמי, הכוונות המיוחדות, חשובים להם הרבה יותר.

נסים זאב: עם כל זה שצה"ל נערך יותר, ושמענו גם את שר הביטחון, אני יודע שהדברים שמתייחסים לביטחון האישי של החייל הבודד עדיין חסרים, ובאופן משמעותי.

נסים זאב: והחייל הבודד, בשעת קרב, בשעת סיכון, כשהוא עובר את 25 ימי המילואים, הוא לא חושב אם הוא יקבל עוד 150 שקלים; הוא חושב: האם אני אשאר בחיים או לא?

נסים זאב: וזה הרבה יותר חשוב לו.

נסים זאב: אני שותף למה שאמר פרופסור אלדד.

נסים זאב: יש הרבה מובטלים, וידוע שהקריטריונים בחודש האחרון לגבי הזכאים לדמי אבטלה הורידו את מספר הזכאים כמעט ב-30%.

נסים זאב: לכן, היום יש יותר מובטלים שיכולים, לדעתי, לשאת בנטל המילואים, ואפשר לשלוח אותם למשימות אבטחה ביהודה ושומרון.

דוד טל: מדובר על קצינים, לא כל אחד יכול לעשות את התפקיד הזה.

נסים זאב: בסדר, אבל מדובר פה באופן כללי, ולאו דווקא בקצינים.

נסים זאב: מדובר על נטל מילואים, דיברו על למעלה מ-30 יום, מדובר גם בחיילים.

נסים זאב: אני רוצה לומר לך, ששמעתי זאת דווקא מחיילים שהיום מובטלים ולא היה אכפת להם להיקרא לדגל ולשאת במשימות אבטחה שוטפת ביהודה ובשומרון.

נסים זאב: אבל כפי ששמענו, לא לתת להם רק דמי אבטלה, אלא לשלם להם את השכר הממוצע במשק.

נסים זאב: הרי רוב חיילי המילואים עוברים את השכר הממוצע במשק, ולביטחון זה עולה הרבה יותר.

דוד טל: אתה טועה, השכר הממוצע במשק היום הוא - - -

נסים זאב: אני אומר לך שהחיילים מקבלים בין 10,000 ל-15,000 שקלים.

נסים זאב: אם אתה נותן לחייל בין 6,000 ל-7,000 שקלים, והיום אנחנו רוצים לקצץ, אז אני חושב שקודם כול אנחנו צריכים לאפשר את הפעולה השוטפת ואת הביטחון השוטף לא על חשבון הקיצוץ בימי המילואים, אלא לתת את האלטרנטיבה שאני מציע, ואני מקווה שזה יגיע לאוזניים קשובות.

מוחמד ברכה: תודה, חבר הכנסת זאב.

מוחמד ברכה: חבר הכנסת אברהם בורג, בבקשה.

מוחמד ברכה: אחריו – חבר הכנסת אחמד טיבי, ואחרון הדוברים - חבר הכנסת דוד טל.

אברהם בורג: אדוני היושב-ראש, כנסת נכבדה, ראשית, אני שמח לראות אותך יושב כאן.

אברהם בורג: הרבה מאוד זמן חשבתי בסיבובים הקודמים, שאם היית יושב כאן, יכול להיות שהיה לי יותר שקט במחוזות אחרים.

אברהם בורג: עכשיו אני מקווה שמישהו אחר ייהנה מן התהליך הזה.

אברהם בורג: מכל מקום, ברכות להצלחה גדולה.

אברהם בורג: אני חושב שחשוב מאוד שאתה ממלא את התפקיד הזה, ובהצלחה.

מוחמד ברכה: תודה.

אברהם בורג: אדוני היושב-ראש, כנסת נכבדה, כשראיתי את חבר הכנסת פריצקי נכנס לאולם אמרתי, מן הסתם גם הוא כמוני הקשיב לדברי האנשים הקודמים, ובשינוי כנראה הבינו שיש מצב חירום וצריך להזעיק מישהו שיגן על המציאות הפוליטית הלא כל כך פשוטה.

אברהם בורג: בסך הכול היה היום יום לא קל לשינוי.

אברהם בורג: שמעתי את חבר הכנסת שלגי אומר, שבעצם הוא לא ממש אוהב את התוכנית המוצעת, אבל כמי שכפאו שד הוא הולך להצביע כאן.

אברהם בורג: ושמעתי שבוועדת שרים לענייני חקיקה גם שרי שינוי הצביעו נגד הצעת החוק לרב ראשי אחד.

אברהם בורג: אני מניח שמאוד אכפת להם מהרב הראשי האשכנזי, זאת ההנחה שלי, ולכן הם מבקשים שיהיו שני אנשים.

אברהם בורג: ביום אחד כל כך הרבה הפרות הבטחות לציבור, אני הייתי מציע, חבר הכנסת שלגי, אם אתה המצליף שלכם, כדאי להזמין את חבר הכנסת לפיד ביום כזה, זה נראה לי יום די מסובך, לא להשאיר את המליאה לבד, אתם לא במצב כל כך טוב מבחינה פוליטית, וזה לא הולך להיות יותר טוב.

אברהם בורג: אבל מכיוון שאני לא רוצה לנצל את הבמה הזאת להתחשבן אתכם, זה עניינכם ומצפונכם ובוחריכם, אני מבקש לדבר על הלא-תוכנית המוצבת בפנינו.

אברהם בורג: דיברו רבים לפני על איך - זו בעצם לא תוכנית זוחלת, עוד קצת ועוד קצת, חבר הכנסת יתום השקיע בזה דבר.

אברהם בורג: אני שואל את עצמי, כמה שעות זה הוראת שעה?

אברהם בורג: שעתיים?

אברהם בורג: שלוש?

אברהם בורג: חמש?

אברהם בורג: 12?

אברהם בורג: כל פעם כתוב הוראת שעה, הוראת שעה.

אברהם בורג: של מי השעון הזה?

אברהם בורג: כמה שעות זה הוראת שעה?

אברהם בורג: יבוא יום אחד מישהו וישים תוכנית מילואים לאומית על השולחן.

אברהם בורג: חזרתי היום אחר-הצהריים מארצות-הברית, ראיתי שם שלטים ענקיים.

אברהם בורג: כתוב: המילואימניקים הם הגיבורים שלנו.

אברהם בורג: כך כתוב שם.

אברהם בורג: לדעתי, צריך לתלות שלט במדינה: המילואימניקים הם ה"פראיירים" שלנו.

אברהם בורג: פשוט לא להאמין; מדינה שאמורה להיות משוכללת, מתואמת, לא גדולה מדי, כולם מכירים את כולם, לא מסוגלת לעשות מיפוי פשוט של צרכים ויכולות.

אברהם בורג: עכשיו, תראו איך המעגל הזה עובד - - -

עמרי שרון: - - - את שר הביטחון הקודם?

אברהם בורג: והקודם הקודם, רבים.

אברהם בורג: אגב, הטענה הזאת שלי היתה לאורך כל הדרך.

אברהם בורג: אני האיש שכינס אליו לחדר את כל גופי המילואים ואת כל המחוקקים בנושא הזה, שהביאו בסופו של דבר, בין השאר, לדחייה שהכנסת דחתה בסיבוב הקודם - - -

עמרי שרון: זה היה בלסגור חשבונות אחרים.

אברהם בורג: לא, לא, אני לא בעסק הזה.

אברהם בורג: חבר הכנסת שרון, תאמין לי, כשאני רוצה לסגור חשבונות, אני סוגר חשבונות, כשאני רוצה לדבר לגופו של עניין, אני מתאמץ, לא תמיד אני מצליח.

אברהם בורג: תראו, יש מעגל כזה, מקובל לחשוב שהיותר טובים בחברה הולכים ליחידה קרבית; לא יודע אם זה נכון או לא נכון, אבל יש מקובלה כזאת.

אברהם בורג: הם, יוצאי היחידות הקרביות, רבים מהם גם הולכים לקצונה.

אברהם בורג: רבים מהם יותר מאוחר גם נהיים לסטודנטים.

אברהם בורג: רבים מהם, מהלוחמים, מהמפקדים, מהסטודנטים, נהיים גם לכוח היצרני בחברה הישראלית.

אברהם בורג: הכוח היצרני בחברה הישראלית, שיוצר את התל"ג, משלם מסים ומאפשר את החיים שלנו ועושה מילואים - אלה האנשים האלה.

אברהם בורג: זאת אומרת, האיש שמגיל 18 עד אני לא יודע מתי נועד לשאת על שכמו את מדינת ישראל, באים ואומרים לו: תשמע, לא הסתדרנו עם התוכניות.

אברהם בורג: תיתן עוד קצת.

אברהם בורג: אבל, "המסביב" לא תורם באותה מידה.

אברהם בורג: אני מקבל שיש אדם שהוא בתפקיד ייחודי וצריך לעשות שמונת-אלפים יום בשנה מילואים - שיעשה.

אברהם בורג: כמה אנשים מגויסים, ודיבר על זה פרופסור אלדד, לא ביחידות האורגניות, שהתועלת המשקית שלהם היא 1,000 שקל ביום או 2,000 שקל ביום, שעושים תפקידים ירודים ופחותים?

אברהם בורג: אי-אפשר לעשות מפת מילואים, למשל, שבמפעל שיש בו אנשים מעולים ומצוינים לא ייקחו ביום אחד או בתקופה אחת או בשנה אחת עשרות ימי עבודה, שבעצם גם מורידים את הכלכלה הישראלית וגם את היכולת הכלכלית של המפעל ואת יכולת ההישרדות שלו, ולעשות מצב של חלוקת נטל, שמי שתורם למשק בצד הכלכלי יקבל, דרך המפעל או דרך עצמו באופן אישי, תוכנית מילואים שמתאימה לכישוריו?

אברהם בורג: מי שאין לו תרומה כזאת, אם מכיוון שהוא לא מצא מקום עבודה והוא מובטל ואם מכיוון שהשכלתו לא מגעת, ואם מכיוון שהוא יכול למלא תפקידים אחרים במערך המילואים של צה"ל, יגויס, גם יתוגמל וגם יקל מן הנטל שמוטל על האחרים.

אברהם בורג: כל זמן שלא תהיה תוכנית לאומית מן הסוג הזה של מערך מילואים וכלכלת ישראל, לא יהיה פתרון, ושעון השעות להוראת השעה ימשיך לדפוק, ובעיקר ימשיך לדפוק את המילואימניקים.

אברהם בורג: על כך אני מצפה, כמובן, לראות את שינוי מצביעה מחר בעד.

אברהם בורג: תודה רבה.

מוחמד ברכה: אדוני חבר הכנסת בורג, תודה רבה.

מוחמד ברכה: בקשר להערה המתודית שלך בנושא, כמה זו שעה, אתה ענית ליושב-ראש הכנסת ריבלין לא מזמן כמה היא דקה.

מוחמד ברכה: אתה זוכר?

דוד טל: תכפיל ב-60.

מוחמד ברכה: התקנות לשעת-חירום קיימות מאז קום המדינה על-פי הוראת שעה, והשעה הזאת כנראה לא מסתיימת.

אברהם בורג: 54 שעות.

מוחמד ברכה: חבר הכנסת אחמד טיבי, בבקשה.

מוחמד ברכה: אחריו, האחרון - חבר הכנסת דוד טל.

אחמד טיבי: אדוני היושב-ראש, אני מצטרף לכל קודמי בברכות, ואני מוסיף ברכה אישית.

אחמד טיבי: אני חושב שזה לכבודה של הכנסת וזה לכבוד גם לי כחבר סיעתך, שאתה נבחרת למלא את התפקיד של סגן יושב-ראש הכנסת.

אחמד טיבי: אני בטוח שאתה תוסיף הרבה כבוד וכשרון לתפקיד ולמעמד הזה.

מוחמד ברכה: תודה.

אחמד טיבי: יכול להיות שאני לא אגע ישירות בנושא הצעת החוק, אבל היות שאנחנו נמצאים במצב משברי של ערב מלחמה ומדברים הרבה על מסכות וערכות מגן, היום הציבור הישראלי התבשר במה שאנחנו כבר יודעים זה תקופה ארוכה לגבי אזרחים ערבים ישראלים הנשואים לתושבות השטחים שעדיין אין להן מעמד של קבע ויש להם ילדים, למשל: הם נשואים 13 או 14 שנה, והולכים לרענן את ערכות המגן שלהם או לקבל ערכות חדשות.

אחמד טיבי: יש מקרה ספציפי כזה, למשל, למישהו מטירה ממשפחת מסרי יש שלושה ילדים.

אחמד טיבי: הראשון כבר נרשם בתעודת הזהות, כי זה היה לפני עשר שנים.

אחמד טיבי: הבן השני והבת השלישית לא נרשמו, כי הם היו אמורים להירשם בתקופת המגדלור הדמוקרטי הידוע, השר לשעבר אלי ישי, שעצר את איחוד המשפחות.

אחמד טיבי: אני שמח על החיוך הרחב של חבר הכנסת דוד טל, חברו לשעבר לסיעה של השר אלי ישי.

אחמד טיבי: מה אמרו להם בתחנה של רענון ערכות מגן?

אחמד טיבי: אדוני היושב-ראש, צר לי שהשר פריצקי לא פה.

אחמד טיבי: אפשר שמישהו יקרא לשר.

מוחמד ברכה: השר פריצקי נמצא כאן ברוחו.

מוחמד ברכה: תיקו כאן.

מוחמד ברכה: הוא בטוח יחזור.

אילן שלגי: זה שר עם תיק.

אברהם בורג: של מי התיק הזה?

אחמד טיבי: סליחה, של מי התיק הזה?

אחמד טיבי: של השר פריצקי.

אחמד טיבי: דרך אגב, תרתי משמע.

אחמד טיבי: אדוני יושב-ראש הכנסת לשעבר, דרך אגב, צר לי שבדיון חשוב כזה, למרות השעה המאוחרת, כל חברי הליכוד לא נמצאים כאן חוץ - - -

עמרי שרון: למה?

אברהם בורג: הם או שרים או במילואים.

אחמד טיבי: - - - חוץ מחבר הכנסת עמרי שרון, שהיה בבדידות זוהרת עד לפני כ-40 שניות, אז עלה מספר חברי הליכוד במאה אחוז.

אחמד טיבי: מאחד הם עלו לשניים, וסגן שר הביטחון הצטרף אליו.

אחמד טיבי: אני מבין שהדיון קשה והשעה מאוחרת, אבל לפחות יש שני חברי כנסת רציניים.

עמרי שרון: - - - סיעות אחרות?

אחמד טיבי: לא, אני מדבר על סיעה בת 40 חברי כנסת.

אחמד טיבי: כל החלק הזה של הבית - כיכר העיר ריקה.

זאב בוים: היחס הזה נשאר במליאה הזאת.

זאב בוים: זה אותו יחס.

אחמד טיבי: כיכר השוק ריקה.

עמרי שרון: קח סיעה בת 19 חברים, ותראה שיש נציג אחד.

אברהם בורג: יש לך בעיות עם הנציג הזה?

זאב בוים: היחס נשמר.

אחמד טיבי: כן, היחס נשמר.

אחמד טיבי: אדוני היושב-ראש, הם הודיעו לאב שהוא יוכל לקבל ערכת מגן.

אחמד טיבי: גם הבן הראשון בן ה-13 יוכל לקבל ערכת מגן.

אחמד טיבי: האם ושני הילדים הנוספים לא יוכלו לקבל ערכות מגן וגם לא - - -

דוד טל: הוא לא מדבר לעניין.

דוד טל: זה לא נושא על סדר-היום.

דוד טל: הוא סוטה מהנושא.

דוד טל: אנחנו קיבלנו בנשיאות הכנסת, כמדומני בזמנו של ידידי חבר הכנסת בורג, שמי שלא מדבר בנושא דינו, או שידבר בנושא או - - -

מוחמד ברכה: חבר הכנסת טיבי, ההערה שלך נרשמה בפרוטוקול.

מוחמד ברכה: תודה רבה.

אחמד טיבי: כך שהשירות בצה"ל, בעיקר בפיקוד העורף, מחייב יחס אחר.

אחמד טיבי: אתה רואה שאני מדבר על החוק?

מוחמד ברכה: בכל מקרה, אם זה בנושא ואם זה לא בנושא, אתה צריך לסיים.

אחמד טיבי: אתה רואה שאני מדבר על החוק?

אחמד טיבי: פיקוד העורף קיפח בצורה אנטי-אזרחית ואנטי-דמוקרטית.

אחמד טיבי: זו בעיה מוסרית.

אחמד טיבי: מה אומר האב?

אחמד טיבי: אני אקבל ערכת מגן, הבן הבכור יקבל ערכת מגן, ובזמן מלחמה אני ובני נשים ערכות מגן ונסתכל על האם ושני הילדים שימותו?

אחמד טיבי: איזה מצפון יש למי שקיבל את ההחלטה הזאת?

אחמד טיבי: חבר הכנסת דוד טל, על כך אני חושב שאפילו שירות בפיקוד העורף מחייב מוסר אחר.

מוחמד ברכה: חבר הכנסת טיבי, תודה.

מוחמד ברכה: חבר הכנסת דוד טל, אחרון הדוברים, בבקשה.

דוד טל: אדוני היושב-ראש, עמיתי חברי הכנסת, אני מצטרף לברכות.

דוד טל: אדוני השר, לא די שלא ישבת ולא חבשת את ספסלי השרים, אתה גם מפריע לחבר הכנסת, הדובר האחרון, לדבר?

יוסף יצחק פריצקי: ישבתי וחבשתי.

מוחמד ברכה: כן, הוא שר עם תיק, והתיק היה באולם.

מוחמד ברכה: זה בסדר.

דוד טל: אדוני היושב-ראש, אני רוצה להצטרף לחברי חברי הכנסת לברכות.

דוד טל: אני מקווה, ואין לי ספק, שאתה תצליח לנהל את ישיבות הוועדה - - -

אברהם בורג: הכנסת, ולא הוועדה.

דוד טל: - - - הכנסת כפי שצריך.

דוד טל: אני חושב שנכון נהג יושב-ראש הכנסת שתבע שחבר כנסת מהסיעות הערביות, הגם שהן מונות שלושה מנדטים כמו עם אחד למשל, שלא קיבלנו ואנחנו מקופחים - - -

אחמד טיבי: כמה קולות קיבלתם?

אחמד טיבי: 80,000 מול 90,000.

דוד טל: צירפו כמה סיעות, ויכולנו גם להצטרף לסיעות אחרות.

דוד טל: סימבולית, זה נכון, ואני אברך גם את יושב-ראש הכנסת על זה.

דוד טל: אמר עמיתי חבר הכנסת רמון, שיש שתי אפשרויות: או לצמצם ולהחזיר לקדמותו את המצב שקציני המילואים לא ישרתו אותו מספר ימי מילואים שהם משרתים היום, או לצ'פר אותם.

דוד טל: אני חושב שיש אפשרות אחרת, שאולי לא נדונה, וצריך לבדוק אותה.

דוד טל: כרגע, אין שום ספק שמישהו צריך לשאת בנטל.

דוד טל: מי שנושאת בנטל זו קבוצה קטנה יחסית, ואי-אפשר שכל חייל שיתגייס לצבא יבצע כל תפקיד.

דוד טל: אם, למשל, הוא רובאי 2, הוא לא יכול לעשות את התפקיד של רובאי 7, 9 או 11.

דוד טל: הוא לא יכול לעשות את הדבר הזה.

דוד טל: לכן, יש אולי אפשרות אחרת, ואני לא יודע אם זה נמצא בתוכנית העבודה של צה"ל - להכשיר יותר חיילים לנושאים קרביים.

דוד טל: ואז אולי יישאו בנטל יותר אנשים ולא תהיה שום טרוניה מצד אותם מתי מעט שמתגייסים ועושים יותר ימי מילואים.

דוד טל: אבל עד שזה יקרה, אדוני השר פריצקי, אני חושב שנכון שאותם אנשים שכן משרתים – וכנראה הם לא רבים, מספרם מצומצם לא משום שאחרים אולי לא רצו, אלא אחרים הוכשרו לתפקידים חשובים אחרים, כמו טבח, ש"ג, וכל התפקידים שהם חשובים כשלעצמם, אבל מי שנושאים בהם אינם יכולים לבצע את התפקיד הזה – אני חושב שנכון וצריך שאתם תצ'פרו אותם חיילים שבכל אופן העול מוטל עליהם, ואני חושב שזה היה באג'נדה שלכם.

יוסף יצחק פריצקי: - - -

דוד טל: ואדוני מסכים לזה?

יוסף יצחק פריצקי: - - -

דוד טל: אם כך, אני מבין שמחר אדוני יצביע נגד ההצעות הללו, או - - -

יוסף יצחק פריצקי: - - -

דוד טל: אני אשמח מאוד לשמוע אותך.

אחמד טיבי: - - -

דוד טל: ואני חושב שהיום, כפי שאמרתי בצורה מפורשת, אי-אפשר להטיל על כל האנשים, ויכול להיות שיש אנשים שהיו מאוד רוצים אפילו לשרת - - -

יוסף יצחק פריצקי: - - -

דוד טל: אני אשמח מאוד אם אדוני ישיב.

דוד טל: היות שנשאתם את הדגל הזה, אני חושב שנכון שיהיה פה נציג של שינוי שישיב.

דוד טל: אני חושב שחוץ מחבר הכנסת שלגי לא היה אף לא אחד מאנשי שינוי, ואני אשמח לשמוע את אדוני, מפני שאדוני דיבר על זה הרבה מאוד זמן.

דוד טל: אבל מעבר לכך, כפי שאמר חבר הכנסת רמון, אני חושב שאולי הגיע הזמן – ועד אז צריך לצ'פר אותם קצינים – להכשיר יותר אנשים לתפקידים כאלה.

דוד טל: אין ברירה, המציאות שלנו היא מציאות קשה, וצריכים להיות יותר ויותר אנשים שיוכשרו לתפקידים כאלה, ואז ממילא יותר אנשים יתחלקו בעול.

דוד טל: אדוני היושב-ראש, אני רק רוצה לציין כאן משהו לסיכום.

דוד טל: היות שהשר פריצקי נמצא כאן, הוא בוודאי ישיב גם על זה.

דוד טל: תראה, השר פריצקי, על-פי נתונים שנמסרו גם לוועדת החוץ והביטחון – והיות שזה פורסם בעיתון, אני יכול לומר את זה - מכל שנתון כמעט 50% לא משרתים בצבא מכל מיני סיבות.

אברהם בורג: - - -

דוד טל: היום זה 40%?

דוד טל: אני אגיד לך כמה זה בדיוק.

אברהם בורג: - - -

דוד טל: הכול, הכול.

אברהם בורג: ערבים, נשים, חרדים ודחויי שירות.

דוד טל: נכון, הכול ביחד – 44%-45%.

דוד טל: האלוף רגב ציין את זה.

דוד טל: הוא אמר, אנחנו מתקדמים מאוד-מאוד לכיוון ה-50%.

דוד טל: אולי כדאי לשקול את הדבר הבא: הרי זה אחד הדברים שקרעו את העם לגזרים, ואתם השתמשתם בזה, ואנשי מרצ - זה קרע את העם לגזרים.

דוד טל: היות שזה לא רק "השחורים האלה", אנשי ש"ס, שרובם כן עושים צבא, ויהדות התורה אולי פחות, אבל חלקם גם כן עושה חלק מהשירות – אולי כדאי לחשוב על כך שפשוט נהפוך את הצבא שלנו לצבא של מתנדבים, ונחליט: ממילא 50% לא משרתים, אז נדאג שכל מי שיתנדב לצבא יקבל שכר כפי שצריך לקבל, ואז שלום על ישראל, לא יהיה אותו קרע, אותו שסע שפגע בציבור, בחברה הישראלית, בצורה כל כך אנושה.

מוחמד ברכה: תודה רבה.

דוד טל: אני חושב שזו תהיה אולי הזדמנות לאחות את הקרעים הללו.

דוד טל: תודה רבה.

מוחמד ברכה: תודה, אדוני.

מוחמד ברכה: תשובת הממשלה תינתן מחר.

מוחמד ברכה: גם ההצבעה תתקיים מחר, אבל על-פי - - -

דוד טל: - - -

יוסף יצחק פריצקי: - - -

מוחמד ברכה: רגע, רגע.

מוחמד ברכה: אבל על-פי התקנון שר בממשלה יכול להשתתף בדיון בכל עת שירצה, והרשות הזאת נתונה לשר פריצקי, אם ירצה.

יוסף יצחק פריצקי: אלא אם כן רוצים להוסיף.

מוחמד ברכה: לא, לא, הדיון הסתיים.

מוחמד ברכה: אם אתה רוצה, בבקשה.

אחמד טיבי: יש לי שתי שאלות.

מוחמד ברכה: חברים, זו לא שעת שאלות.

מוחמד ברכה: הוא יעיר את ההערות שלו, ואנחנו נסיים היום.

דוד טל: אמרתי שאתה מנהל את זה טוב.

מוחמד ברכה: תודה.

אחמד טיבי: תברך את היושב-ראש.

יוסף יצחק פריצקי: אדוני היושב-ראש, כנסת נכבדה, ראשית, הסיבה העיקרית לעלייתי על הדוכן כאן להשיב היא רצוני לברך אותך על כך שאתה סגן יושב-ראש הכנסת.

מוחמד ברכה: תודה.

יוסף יצחק פריצקי: אני יודע שאתה תנהל את הישיבות כראוי, בנימוס ובמתינות, ואני מאוד שמח על כך.

מוחמד ברכה: תודה, אדוני השר.

יוסף יצחק פריצקי: זו בעצם הסיבה העיקרית לעלייתי לדוכן.

יוסף יצחק פריצקי: עכשיו אני מבקש להשיב לחבר הכנסת טל.

יוסף יצחק פריצקי: אני מוכרח לומר לך, יש שינויים בחיים: אתה לא בש"ס, אני בממשלה; פתאום אתה מדבר על גיוס.

יוסף יצחק פריצקי: זה בסדר.

יוסף יצחק פריצקי: איך אומרים?

יוסף יצחק פריצקי: הדברים מתפתחים לכיוון הראוי והנכון.

יוסף יצחק פריצקי: אני כבר אמרתי לך שאני חושב שאת המהפך - - -

דוד טל: אדוני חושב שאני לא שירתתי בצבא, שילדי לא שירתו בצבא?

יוסף יצחק פריצקי: לא, לא, ציינתי את המהפך הפוליטי.

יוסף יצחק פריצקי: חבר הכנסת טל, אני רוצה להחמיא לאדוני.

יוסף יצחק פריצקי: אני רוצה לומר, שהמהפך הפוליטי שאדוני עשה – אין לי אלא לברך עליו.

יוסף יצחק פריצקי: אדוני יודע את זה, אני גם אמרתי לו את זה בשיחותינו.

אחמד טיבי: - - -

יוסף יצחק פריצקי: אני חושב שלהחליף את מרותו של הרב עובדיה במרותו של עמיר פרץ – יש בכך משום התקדמות מסוימת, יש בכך משום התקדמות מסוימת.

דוד טל: זה אף פעם לא נאמר.

יוסף יצחק פריצקי: אבל עכשיו לגופם של דברים.

יוסף יצחק פריצקי: קודם כול צדקת, חבר הכנסת טל, בכך שבאמת לא הרבה נושאים בנטל.

יוסף יצחק פריצקי: זה נכון.

יוסף יצחק פריצקי: אני אינני שר הביטחון, אבל הדברים האלה ידועים לכולם.

יוסף יצחק פריצקי: את הנושא של נשיאת הנטל אפשר לפתור בשתי דרכים.

יוסף יצחק פריצקי: הדרך הראשונה היא, כמובן, להגביר את סדר הכוח, להגביר את הסד"כ.

יוסף יצחק פריצקי: סדר הכוח יוגבר על-ידי כך שיתגייסו יותר.

יוסף יצחק פריצקי: זה הרי ברור לכולם.

יוסף יצחק פריצקי: ולכן, בהסכם הקואליציוני התעקשנו שחוק טל יבוטל ויתגייסו יותר חרדים לצה"ל.

יוסף יצחק פריצקי: עוד פעם: חוק טל יבוטל ויתגייסו יותר.

יוסף יצחק פריצקי: נכון, עד שנראה את המשמעות של הגיוס הזה במילואים, ייקח זמן.

יוסף יצחק פריצקי: הם יצטרכו לעשות שירות סדיר ואז הם ילכו למילואים, אבל עיוות של 54 שנים אי-אפשר לתקן ברגע אחד.

יוסף יצחק פריצקי: זה קודם כול: יתגייסו יותר לצבא.

יוסף יצחק פריצקי: שנית, לאלה - - -

דוד טל: אשרי המאמין.

יוסף יצחק פריצקי: ועוד איך.

יוסף יצחק פריצקי: בוודאי.

דוד טל: אתה יודע שזה לא יהיה.

יוסף יצחק פריצקי: אני יודע שזה יהיה.

יוסף יצחק פריצקי: זה יהיה בדיוק כפי שצפינו שלשינוי יהיו 15 מנדטים.

יוסף יצחק פריצקי: כפי שזה היה, גם זה יהיה, בהחלט.

יוסף יצחק פריצקי: עכשיו נלך לעניין הנוסף.

יוסף יצחק פריצקי: העניין הנוסף, מה שאתה קורא לצ'פר את אלה שעושים מילואים.

יוסף יצחק פריצקי: פה אתה צודק במאה אחוז.

יוסף יצחק פריצקי: זה לא קשור לחוק הזה; זה קשור לתקציב.

יוסף יצחק פריצקי: כשיהיו דיוני תקציב בממשלה – ויהיו דיוני תקציב – אנחנו, סיעת שינוי, נעלה במפגיע את התביעה להוסיף כסף לחיילי המילואים.

דוד טל: אבל מחר יש הצבעה.

יוסף יצחק פריצקי: לא, ההצבעה היא לא על התקציב, חבר הכנסת טל.

יוסף יצחק פריצקי: ההצבעה היא על אורך השירות, לא על התקציב.

דוד טל: - - -

יוסף יצחק פריצקי: מי שמשרת יקבל יותר.

יוסף יצחק פריצקי: ואני בטוח, חבר הכנסת טל, שכאשר תבוא, למשל, הצעת החלטה להוריד מהתגמולים - - -

דוד טל: - - -

יוסף יצחק פריצקי: למשל, יש סעיף של 140 מיליון ש"ח שנקרא:

יוסף יצחק פריצקי: הבטחת הכנסה לאברכי כוללים שהשתמטותם אומנותם, ואני אתבע במפגיע שמהסעיף הזה ייתוסף כסף לאנשי המילואים.

יוסף יצחק פריצקי: אין לי ספק שחבר הכנסת טל עם כל סיעתו יצביעו בעד, ואנחנו סומכים על הצבעתכם בעניין הזה.

דוד טל: מה תצביע מחר?

דוד טל: מה אדוני יצביע מחר?

יוסף יצחק פריצקי: עכשיו לעניין צבא של שכירים.

יוסף יצחק פריצקי: חבר הכנסת טל הציע, או שאל את השאלה: למה שלא נעשה כאן צבא של שכירים?

יוסף יצחק פריצקי: וכאן אנחנו נוגעים באיזו מהות שאני מוכרח לדבר עליה.

יוסף יצחק פריצקי: אני וחברי רואים בצבא לא רק חובה, אלא גם איזו זכות של נשיאה בנטל הלאומי.

יוסף יצחק פריצקי: ואני אלך יותר רחוק.

יוסף יצחק פריצקי: אם זה הולך להיות צבא של שכירים, אני בכלל אפדה את שירותו של בני בשירות של חיילים מחוץ-לארץ.

יוסף יצחק פריצקי: אולי נעשה לגיון זרים.

יוסף יצחק פריצקי: בכלל למה שישרתו?

יוסף יצחק פריצקי: אם יש כסף, בואו ניקח כסף וניקח חיילים ממקומות שונים באסיה ובאפריקה שיילחמו עבורנו.

יוסף יצחק פריצקי: דרך אגב, לפי המלחמות שמתהוות בעולם, הם עושים את זה לא רע בכלל.

יוסף יצחק פריצקי: לא, חבר הכנסת טל, זה לא כך.

יוסף יצחק פריצקי: השירות הצבא הוא בסופו של דבר גם ערך.

דוד טל: 50% לא משרתים.

יוסף יצחק פריצקי: ואם הוא ערך, צריך להגביר אותו.

יוסף יצחק פריצקי: עכשיו נשים לא מתגייסות, ערבים לא מתגייסים – יש בעיה קשה עם הדבר הזה, זה נכון – ודחויי שירות אינם מתגייסים.

יוסף יצחק פריצקי: אנחנו באים ואומרים כך: לעניות דעתנו, קודם כול, כל צעיר יהודי בריא ברוחו ובנפשו יעמוד בסופו של דבר לפני פוקד, ופוקד יחליט אם הוא יתגייס או לא.

יוסף יצחק פריצקי: אני משאיר לפי שעה – לפי שעה – את שאלת גיוסן של הנשים, ואני עוד משאיר לפי שעה לא את גיוסו אלא את שאלת שילובו של המגזר הערבי בישראל גם בנטל המאמץ הזה, לא דרך שירות צבאי; אולי דרך שירות לאומי מוסכם, אולי בדרך אחרת, כי בסופו של דבר – ואתה יודע את זה מצוין, חבר הכנסת דוד טל – הצבא הוא כור ההיתוך.

יוסף יצחק פריצקי: בצבא נפגשים העולה והוותיק; בצבא נפגשים המזרחי והאשכנזי; בצבא נפגשים העירוני והקיבוצניק; בצבא נפגשים כולם.

יוסף יצחק פריצקי: אילו היה הדבר בידי, הייתי מעדיף שייפגשו קודם, במערכת החינוך.

יוסף יצחק פריצקי: ולכן, אנחנו צריכים לדאוג שיהיו שם כמה שיותר אנשים מכל המגזרים, מכל השכבות, כי שם כור ההיתוך האמיתי שלנו.

יוסף יצחק פריצקי: תודה רבה.

מוחמד ברכה: תודה לשר פריצקי.

מוחמד ברכה: רבותי חברי הכנסת, רבותי השרים, בזה תם סדר-היום להיום.

מוחמד ברכה: הישיבה הבאה תתקיים מחר, יום רביעי, ח' באדר ב' התשס"ג, 12 במרס 2003, בשעה 11:00.

מוחמד ברכה: ישיבת הכנסת נעולה.